SunOnline: Alifaanaa kulhen noolhumah govaalai, America ge inzaarah china varugadha rahdheh dheefi\nއަލިފާނާ ކުޅެން ނޫޅުމަށް ގޮވާލައި، އެމެރިކާގެ އިންޒާރަށް ޗައިނާ ވަރުގަދަ ރައްދެއް ދީފި\nމުހައްމަދު ޖަވާދު ޔޫސުފު 24 May 2022, 11:23\nތައިވާން ޗައިނާގެ ކޮންޓްރޯލްގެ ދަށަށް ގެންދިޔުމަށް ޗައިނާއިން ބާރުގެ ބޭނުންކޮށްފިނަމަ ތައިވާންގެ ދިފާއުގައި އެމެރިކާ ޗައިނާއާ ދެކޮޅަށް ތެދުވާނެކަމަށް ރައީސް ޖޯ ބައިޑެން ވިދާޅުވުމުން ޗައިނާއިން ރުޅިވެރިކަމާއެކު އިއްޔެވަނީ ބައިޑެންއަށް ރައްދު ދީފައެވެ.\nބައިޑެންއަށް ރައްދު ދެއްވަމުން ޗައިނާގެ ޚާރިޖީ ވުޒާރާގެ ތަރުޖަމާނު ވާންގް ވެން ބިން ވިދާޅުވީ އެމެރިކާ ކުޅެން އެއުޅެނީ އަލިފާނާ ކަމަށާއި އެއަލިފާނުން އެންމެ ފުރަތަމަ އަނދައިގެންދާނީ އެމެރިކާ ކަމުގައެވެ.\nއިތުރު ތަފުސީލު ދެއްވަމުން ވެން ބިން ވިދާޅުވީ ތައިވާންއަކީ 1949 ވަނަ އަހަރު ޗައިނާއާ ވަކިވެގަނެ ބަޣާވާތުގެ ވަކިވެރިކަމެއް އުފައްދައިގެން އުޅޭ ޗައިނާގެ ސަރަހައްދެއްކަމަށާއި އެސަރަހައްދު ޗައިނާގެ ކޮންޓްރޯލްގެ ދަށަށްގެނައުމަކީ ޗައިނާގެ ދާޚިލީ ކަމެއްކަމުގައެވެ. ޗައިނާގެ ދާޚިލީ ކަންކަމުގެ ތެރެއަށް ވަނުމުގެ ފުރުސަތު އެމެރިކާއަށް ނުދޭނެކަމަށާ ޗައިނާގެ ދާޚިލީ ކަންކަމާ ބެހެމަކީ އަލިފާނާ ކުޅުންކަން އެމެރިކާ ހަނދާންކުރަން ޖެހޭނެކަމަށްވެސް ވެން ބިން ވިދާޅުވިއެވެ.\nތައިވާން ގެ ވެރިރަށް ތައިބޭ ގެ މަންޒަރެއް\nތައިވާންގެ ދިފާއުގައި އެމެރިކާ ޗައިނާއާ ދެކޮޅަށް ތެދުވާނެކަމަށް ރައީސް ޖޯ ބައިޑެން ވިދާޅުވެފައިވަނީ އޭނާ މިހާރު ޖަޕާނަށް ކުރައްވަމުން ގެންދަވާ ދަތުރުފުޅުގައެވެ. އެމެރިކާއަކީ އެއް ޗައިނާ ސިޔާސަތަށް ތާއީދުކުރާ ގައުމަކަށް ވިޔަސް ބާރުގެ ބޭނުންކޮށްގެން ތައިވާން ޗައިނާގެ ކޮންޓްރޯލްގެ ދަށަށް ގެންދިޔުމާ ދެކޮޅުކަން މީގެކުރިންވެސް އެމެރިކާވަނީ ހާމަކޮށްފައެވެ.\nނަމަވެސް މިފަދަ ހާލަތެއްގައި ޗައިނާއާ ދެކޮޅަށް އެމެރިކާ އަސްކަރީ ގޮތުން ތެދުވާނެކަމަށް މީގެކުރިން އެމެރިކާ ގެ ރައީސަކު ވިދާޅުވެފައެއް ނުވެއެވެ. އެހެންކަމުން ބައިޑެންގެ ވާހަތަކަކީ ތައިވާންގެ މައްސަލާގައި މިހާތަނަށް އެމެރިކާގެ ރައީސަކު މިމައްސަލާގައި ދެއްވި އެންމެ ހަރުކަށި ބަޔާނެވެ. މިއީ މިހާތަނަށް ތައިވާން މައްސަލާގައި އެމެރިކާ ގެންގުޅުނު ސިޔާސަތަށް ބޮޑު ބަދަލެއް އައުންކަން މުރާސިލުން ސިފަކުރެއެވެ.\nމުހައްލިލުން ދެކޭގޮތުގައި 2027 ވަނަ އަހަރު ކުރިން ޗައިނާ ބާރުގެ ބޭނުންކޮށްގެން ނުވަތަ އެނޫން ގޮތަކަށް ނަމަވެސް ތައިވާން އެގައުމުގެ ކޮންޓްރޯލްގެ ދަށަށް ގެންދާނެއެވެ. ތައިވާންގެ މައްސަލާގައި އެމެރިކާ ޗައިނާއާ ދެކޮޅަށް އަސްކަރީ ބާރު ބޭނުންކޮށްފިނަމަ ޗައިނާއާއި އެމެރިކާއާ ދެމެދު އަސްކަރީ ވަރުގަދަ ކުރިމަތިލުމެއް ހިނގާނެކަމަށް ބެލެވެއެވެ. އަދި މިފަދަ ކުރިމަތިލުމެއް ދުނިޔޭގެ ތިންވަނަ ބޮޑުހަނގުރާމައަކަށް ބަދަލުވެދާނެކަމުގެ ބިރުވެސް އެބައޮތެވެ.\nޗައިނާއަކީ އެމެރިކާގެ ކޮންމެ ތަނަކަށް ކޮންމެ ވަގުތަކުވެސް ނިއުކްލިޔާ ހަމަލާދެވޭވަރުގެ ހައިޕާ ސޮނިކް ނިއުކްލިޔާ މިސައިލްއާއި އެނޫންވެސް ފަނާކުރަނިވި ހަތިޔާރުހުރި ބާރުގަދަ ގައުމެއްކަމުން ޗައިނާއާ ކުރިމަތިލައިގެން އެމެރިކާއަށް ހަނގުރާމެއް ކާމިޔާބު ނުކުރެވޭނެއެވެ. މިފަދަ ކުރިމަތިލުމަކީ ނިއުކްލިޔާ ހަނގުރާމައެއް ފެށިދާނެކަމުގެ ބިރު އޮތްކަމެއްކަމަށް މިކަމާބެހޭގޮތުން ވާހަކަ ދެއްކެވި މުހައްލިލުން ދެކެވަޑައިގަންނަވައެވެ.\nއެމެރިކާގެ ރައީސް ތައިވާންގެ މައްސަލާގައި މިގޮތަށް އިންޒާރު ދެއްވިނަމަވެސް ތައިވާނަށް ޒަމާނީ ހަތިޔާރު ފޯރުކޮށްދިނުން ފިޔަވައި ޗައިނާއާ ދެކޮޅަށް އެމެރިކާ އިތުރުކަމެއް ކުރާނެކަމަށް ނުބެލެވޭނެ ކަމަށް ގިނަ މުހައްލިލުން ދެކެވަޑައިގަންނަވައެވެ.\nއެބޭފުޅުން ދެކެވަޑައިގަންނަވާގޮތުގައި ބައިޑެން ގެ ވާހަކަތަކަކީ ތައިވާން އެއްކޮށްލުމަށް ބާރުގެ ބޭނުން ނުކުރުމަށް ޗައިނާއަށް ދިން އިންޒާރެކެވެ. ބޭނުމަކީ އެކަން ކޮށްފިނަމަ ކުރިމަތިވާނެ ބިރު ޗައިނާއަށް އަންގައި ދިނުމެވެ.\nރަޝިއާ ޔުކްރޭނަށް އަރައިގަތުމުގެ ކުރިންވެސް އެމެރިކާވަނީ އެތަށް އިންޒާރުތަކެއް ރަޝިއާއަށް ދީފައެވެ. ނަމަވެސް ޔުކްރޭން ހަނގުރާމައިގެ ތެރެއަށް ސީދާގޮތެއްގައިވަންނަން އެމެރިކާއަށް ކެރިފައެއް ނުވެއެވެ.\nތައިވާން އާއި ޗައިނާ އާދެމެދުގައިވާ ތައިވާން ކަނޑުއޮޅި\nތައިވާންއަކީ 1949 ވަނައަހަރު ޗައިނާއަށް ކޮމިއުނިސްޓް އިންގިލާބު ގެނަސް ކޮމިއުނިސްޓުން ވެރިކަމާ ހަވާލުވުމާއެކު އޭރު ޗައިނާގެ ވެރިކަމުގައި ތިއްބެވި ބޭފުޅުން އެމެރިކާގެ އެހީގައި ފިއްލަވައިގެން ވަޑައިގެންނެވި ޗައިނާގެ ސަރަހައްދެވެ. އެދުވަސްވަރު އެމެރިކާ ޗައިނާ ކަމަށް ގަބޫލުކުރީ ތައިވާން އަށެވެ. ނަމަވެސް ފަހުން އެމެރިކާގެ ސިޔާސަތު ބަދަލުކޮށް ތައިވާންގެ ބަދަލުގައި އެމެރިކާ ޗައިނާއަށް އިއުތިރާފުވީ 1971 ވަނަ އަހަރުގައެވެ. މިއާއެކުވެސް ތައިވާނަށް ހަތިޔާރު ވިއްކައި އަސްކަރީ ގޮތުން އެހީތެރިވުމުގެ ކަންތައް އެމެރިކާ ކުރިޔަށްގެންދެއެވެ.\nތައިވާންގެ ނަމަކީ ރިޕަބްލިކް އޮފް ޗައިނާއެވެ. ބޮޑު ޗައިނާގެ ނަމަކީ ޕީޕަލްސް ރިޕަބްލިކް އޮފް ޗައިނާއެވެ. އެމެރިކާއަށް ތައިވާން މުހިއްމުވަނީ ތައިވާނަކީ އެމެރިކާ ސްޓައިލްގެ ވެރިކަމުގެ ނިޒާމެއް އޮންނަ ގައުމަކަށްވެފައި އެމެރިިކާއަށް ކިޔަންވެ ބޯލަނބާ ވެރިކަމުގެ ނިޒާމެއް އެގައުމުގައި އޮންނާތީއެވެ. މީގެއިތުރުން ތައިވާން އަކީ ދެކުނު ޗައިނާ ކަނޑުގައި އޮން ގައުމަކަށް ވެފައި ތައިވާން ކަނޑުއޮޅިއަކީ ޗައިނާގެ ވިޔަފާރީގެ މައި ކަނޑއޮޅިއަށް ވުމަކީވެސް އެމެރިކާއަށް ތައިވާން މުހިއްމުވާ ސަބަބެކެވެ.\nއެއީ ދެކުނު ޗައިނާ ކަނޑުގައި އޮންނަ ތައިވާން ކަނޑުއޮޅިއަކީ ޗައިނާއަށް ޖެއްސުން ކުރަން ބޭނުންކުރެވިދާނެ ތަނަކަށް ވެފައި ތައިވާންއާ ގާތްގުޅުމެއް ބޭއްވުމުން ޗައިނާގެ ކުރިއެރުމަށް ހުރަސްއެޅުމަށާއި ޗައިނާއަށް ޖެއްސުން ކުރުމުގެ ހަރަކާތްތައް ދެކުނު ޗައިނާ ކަނޑުގައި ހިންގުމަށް އެމެރިކާއަށް ފަސޭހަވާނެތީއެވެ.\nނަމަވެސް ޗައިނާވަނި މިސަރަހައްދުގެ ގާތްގަނޑަކަށް 80 އިންސައްތައަކީ ޗައިނާގެ އިގްތިސާދީ ސަރަހައްދުގެ ގޮތުގައި ކަނޑައަޅާފައިވާތީ ޗައިނާ އިގްތިސާދީ ސަރަހައްދުގެ ގޮތުގައި ކަނޑައަޅާފައިވާ ސަރަހައްދަށް އަސްކަރީ އުޅަނދުތައް ވައްދާކަމަށް އެމެރިކާއަކަށް ނުކެރެއެވެ.


Navatha neyngeythee kaivengneh nukuri\nނަވަތަ ނޭނގޭތީ ކައިވެންޏެއް ނުކުރި!\nކައިވެންޏަށް ތައްޔާރުވެފައި އިންޑިއާ އަންހެނެއް\nކުޑަ ކުޑަ ހިސާބު ޓެސްޓަކުން ފޭލްވުމުން މީހެއްގެ ކައިވެނި ކެންސަލް ކުރަން ޖެހިދާނެ ކަމަށް ހީކުރާނީ ކާކު ހެއްޔެވެ؟ ހަމަ ޔަގީނުން ވެސް ކައިވެންޏަށް ތައްޔާރު ވެފައިވާ މި ފިރިހެންމީހާއެއް މިފަދަ ކަމެއް ދިމާވެދާނެ ކަމަކަށް ޚިޔާލު ވެސް ކޮށްފައެއް ނެތެވެ.\nއިންޑިޔާގެ އުއްތަރު ޕްރަދޭޝްގައި މިދިޔަ ހޮނިހިރު ދުވަހު ކުރަން އޮތް ކައިވެންޏަކަށް ފިރިހެންމީހާ ވެޑިން ހޯލަށް ދިޔައީ ކައިވެނީގެ ހުވަފެންތައް ދެކެމުންނެވެ. އިންޑިޔާގައި ކުރާ ކައިވެނިތަކުގައި ފިރިހެންމީހާ އޭނާގެ އާއިލާގެ މީހުންނާއި އެކުވެރިންނާއި އަދި ބެރު ދުންމާރި ތާޅާފިލީގައި (ބާރާތު) ކައިވެނީގެ ހޯލަށް ވަދެގެން ދިޔައިރު ވެސް ކައިވެނިކުރާ އަންހެންމީހާއަށް އޭނާގެ ވާން އުޅޭ ފިރިމީހާގެ ތައުލީމީ ފެންވަރާ މެދު ޝައްކުތައް ވާން ވަނީ ފަށާފަ އެވެ.\nއެހެންވެ ހިންދޫން ކައިވެނި ކުރާއިރު އެކަކު އަނެކަކުގެ ކަރުގައި އަޅުވާ މާ ފަތި އެޅުވުމުގެ ކުރިން ފިރިހެންމީހާގެ ފެންވަރު ބަލާލަން އަންހެންމީހާ ގަސްތުކުރި އެވެ. އަދި މާފަތި އޭނާގެ ކަރުގައި އަޅުވަން ހުއްދަ ލިބޭނީ ގުނަކުރާ ނަވަތަ ކިޔައިދިނީމަ ކަމަށް ބުންޏެވެ.\nއަންހެންމީހާ އެދުނީ ދޭއްގެ ގުނަ ކުރާ ނަވަތަ ކަމަށް ވިޔަސް ފިރިހެންމީހާއަށް ދޭއްގެ ނަވަތަ ވެސް ކިޔައިދޭން ނޭނގި މި ޓެސްޓުން ވަނީ ފޭލިވެފަ އެވެ. އަންހެންމީހާ އައި ރުޅިން ކައިވެނި ނުކުރާނެ ކަމަށް ބުނެ ވަގުތުން ކައިވެނި ވަނީ ކެންސަލް ކޮށްފަ އެވެ.\nއެ ސަރަހައްދުގެ ސްޓޭޝަން ހައުސް އޮފިސަރު ވިނޯދް ކުމާރު ބުނި ގޮތުގައި މި ކައިވެންޏަކީ އެރޭންޖް މެރިޖެކެވެ. ނުވަތަ ދެ ފަރާތުގެ އާއިލާއިން ހަމަޖެއްސި ކައިވެންޏެކެވެ. ފިރިހެންމީހާ އަކީ މަހޯބާ ޑިސްޓްރިކްޓްގެ ދާވަރު އަވަށަށް ނިސްބަތްވާ މީހެއް ކަމަށާއި އަންހެންމީހާ ނިސްބަތްވަނީ އެހެން އަވަށަކަށް ކަމަށް ވިނޯދް ބުންޏެވެ.\nމި ކައިވެނި ކުރާ ތަނަށް ދެ އަވަށުގެ ވަރަށް ގިނަ އަދަދެއްގެ ބަޔަކު ޖަމާވެފައި އޮތް ކަމަށާއި ކައިވެނީގެ ކަންކަން ފަށަން ތައްޔާރުވެފައި ވަނިކޮށް އަންހެންމީހާ ކުއްލިއަކަށް ކައިވެންޏަށް ދެކޮޅު ހެދީ ކަމަށް ވިނޯދް ބުންޏެވެ.\nއާދައިގެ ހިސާބެއް ހަދާލަން ނޭނގޭ ފެންވަރުގެ މީހަކާ ކައިވެނި ކުރަން ބޭނުން ނޫންކަމަށް ބުނެ އަންހެންމީހާ އެތަނުން ތެދުވެގެން ދާން ފެށުމުން އާއިލާގެ މީހުންނާއި އެކުވެރިން އޭނާއަށް ނަސޭހަތްދީ އެގޮތަށް އެކަން ނުކުރަން ވަރަށް ބާރު އެޅި ކަމަށް ސްޓޭޝަން އޮފިސަރު ބުންޏެވެ. ނަމަވެސް އެއްވެސް މީހެއްގެ ބަހެއް ނާހާ އަންހެންމީހާ އެތަނުން ނުކުމެގެން ދިޔައީ އެވެ.\nކައިވެނިކުރަން ހަމަޖެހިފައިވާ އަންހެންމީހާގެ ދެބެންގެ ދެދަރި މީހަކު އިންޑިޔާގެ ނޫހަކަށް ބުނެފައިވާ ގޮތުގައި ފިރިހެންމީހާ އަކީ އެއްވެސް ވަރަކަށް ތައުލީމު އުނގެނިފައި ނެތް މީހެއްކަން އެނގުމުން އެމީހުންނަށް ހަގީގަތުގައި ވަރަށް ބޮޑު ޝޮކެއް ލިބުނެވެ.\n"ފިރިހެންމީހާއަކީ ނުކިޔަވާ ހުރި މީހެއްކަން އޭނާގެ އާއިލާއިން އޮތީ ސިއްރު ކޮށްފައި. ހިޔެއް ނުވޭ އޭނާ އެއްގޮތަކަށް ވެސް ސްކޫލަކަށް ދިޔަހެނެއް ވެސް. ފިރިހެންމީހާގެ އާއިލާއިން އަހަރެމެންނަށް މަކަރު ހަދާ އޮޅުވާލީ. އެހެންވެ އަހަރެންގެ ހިތްވަރުގަދަ ދައްތަ ކައިވެންޏަށް ދެކޮޅު ހެދީ. މުޖުތަމައުގެ ފަރުދުންގެ ފަރާތުން ކުރިމަތިވާނެ މަލާމާތާއި މައްސަލަތަކަކަށް ވެސް އޭނާއެއް ނުބަލާ،" އޭނާ ބުންޏެވެ.\nމި މައްސަލައިގެ ތެރެއަށް އެ ހިސާބުގެ ފުލުހުން ނުވައްދާ މައްސަލަ މިހާރު ވަނީ ހައްލުކޮށްފަ އެވެ. އެއީ ކައިވެންޏަށް ދެ ފަރާތުގެ އާއިލާއިން ބަދަލު ކޮށްފައި ހުރި ގަހަނާ އާއި އެނޫންވެސް ތަކެތި އަނބުރާ ރައްދުކޮށް އާއިލާ އިން މިކަން ހައްލު ކުރަން އެއްބަސްވެފައި ވާތީ އެވެ.\nއިންޑިއާ ވަރި ކައިވެނި\nދުވަސްވީ ބައްޕަ އެކަނިވެރި ނުކުރަން ކައިވެންޏެއް\n"ހަމް ދިލް ދޭ ޗުކޭ ސަނަމް" ގެ ހަގީގީ ހާދިސާއެއް\nކޮވިޑަށް ޕޮޒިޓިވްވުމުން ކައިވެނި ހޮސްޕިޓަލުގައި\nއާއިލާއަކަށް އަންހެންކުއްޖަކު އުފަންވުން ފާހަގަ ކޮށްފި!\nދަގަނޑު ފުއްޕާމެއެއް ތެރޭ 70 އަހަރު!


MACI ge aharee aanmu jalsaa mi mahuge 19 gai!\nވިޔަފާރި - މަސީގެ އަހަރީ އާންމު ޖަލްސާ\nމަސީގެ އަހަރީ އާންމު ޖަލްސާ މި މަހުގެ 19 ގައި!\nޖަލްސާގެ ތެރެއިން މަސީގެ 17 ވަނަ ދައުރުގެ ހިންގާ ކޮމެޓީ އިންތިހާބު ކުރަން ހަމަޖެހިފައިވޭ\nކ. މާލެ 15 މާރޗް 2019 | ހުކުރު 12:19 3,107\nމަސީން ކުރިއަށް ގެންދިޔަ ނޫސްވެރިންގެ ބައްދަލުވުމެއްގެ ތެރެއިން - އޭއެފްޕީ\nމޯލްޑިވްސް ނޭޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (މަސީ)ގެ އަހަރީ އާންމު ޖަލްސާ މާރޗް މަހުގެ 19 ވަނަ ދުވަހުގެ ރޭ ބާއްވަން ނިންމައިފިއެވެ.\nމަސީ އިން ނެރުނު ނޯޓިސްގައި ބުނެފައިވަނީ އަހަރީ އާންމު ޖަލްސާ އޮންނާނީ 19 ވަނަ ދުވަހުގެ ރޭ 08:15 ޖަހާއިރު ހޮޓެލް ޖެންގައި ކަމަށެވެ. ޖަލްސާގެ ތެރެއިން މަސީގެ 17 ވަނަ ދައުރުގެ ހިންގާ ކޮމެޓީ އިންތިހާބު ކުރަން ހަމަޖެހިފައިވާއިރު މާރޗް 19 ވަނަ ދުވަހުގެ މެންދުރު 12:00 ޖެހުމުގެ ކުރިން މަޤާމުތަކަށް ކުރިމަތިލައްވާ ބޭފުޅުން ސިޓީއަކުން އެ ޖަމިއްޔާއަށް ހުށަހެޅުމަށް ވަނީ އެދިފައެވެ.\nމީގެ އިތުރުން އަހަރީ އާންމު ޖަލްސާގެ ތެރެއިން ޔައުމިއްޔާ ފާސްކުރުމާއި، 2018 ވަނަ އަހަރުގެ އަހަރީ ރިޕޯޓް ހުށަހެޅުމާއި، 2018 ވަނަ އަހަރުގެ ފައިސާގެ ހިސާބު އަދި 2019 ވަނަ އަހަރުގެ ބަޖެޓް ހުށަހެޅުމަށް ވަނީ ނިންމާފައެވެ.\nމަސީ އިން ނެރުނު ނޯޓިސްގައި ޖަމިއްޔާގެ މެމްބަރުންނަށް އަހަރީ އާންމު ޖަލްސާއަށް ދައުވަތުދީފައިވާއިރު އެ ޖަލްސާގައި ބައިވެރިވެވޭނީ މެމްބަރު ކުންފުނިތަކުގެ ތެރެއިން އެސޯސިއޭޝަންގައި ރަޖިސްޓްރީކޮށްފައިވާ ފަރާތްތަކަށް އެކަނި ކަމަށް މަސީ އިން ބުންޏެވެ. ބަދަލުގައި މީހަކު ފޮނުވާނަމަ ޕްރޮކްސީ ފޯމް ފުރުމަށް މަސީ އިން ވަނީ އެދިފައެވެ.\nމަސީގެ 16 ވަނަ ދައުރުގެ އަހަރީ އާންމު ޖަލްސާގައި ވަނީ 1.2 މިލިޔަން ރުފިޔާގެ ބަޖެޓެއް ފާސްކޮށްފައެވެ.


‘ދީނީ ހަރުކަށި’ ފިކުރަކީ ކޮބައިކަމާއި އެކަމުގެ ސަބަބާއި އަދި އެކަމުގެ ހައްލުގެ މައްޗަށް ބަލައިލުން –2| Sandhaanu\n‘ދީނީ ހަރުކަށި’ ފިކުރަކީ ކޮބައިކަމާއި އެކަމުގެ ސަބަބާއި އަދި އެކަމުގެ ހައްލުގެ މައްޗަށް ބަލައިލުން – 2\nhttps://sandhaanu.today/1132/ އައި ގުޅޭ….\nމި ލިޔުމުގެ ފުރަތަމަ ބައިގައި، އިސްލާމް ދީނުގައި، ދީނުގެ މަފްހޫމަކީ ކޮބައިކަމާއި އެ މަފްހޫމުގެ މާނަ ފަހުމުކުރުމުގެ ގޮތުން ދެނެގަންނަން ޖެހޭނޭ ހަތަރު ލަފްޒެއްގެ މާނަ ބަޔާންކުރެވުނެވެ. ދީނާއި އިސްލާމާއި ޝަރީއަތާއި ފިގުހާއި މި ހަތަރު ލަފްޒުގެ މާނައެވެ. މީގެ ތެރެއިން ދީނާއި އިސްލާމުގެ މާނަ ގުޅެނީ، މާތްކަލާނގެއަށް އީމާންވެ، ހެޔޮ ކަންތައްތައް ކޮށް، އަދި، ނުބައިކަންތައް ކުރުމުން ދުރުވެ، އެކަލާނގެއަށް ކިޔަމަންތެރިކަން އަދާކުރުމާކަން އެބައިގައި ބަޔާންކުރެވުނެވެ. ޝަރީއަތާއި ފިގުހުގެ މާނަ ގުޅެނީ ހެޔޮގަތަކީ ކޮބައިކަން ކަނޑައަޅާލުމާއި، ތަފްސީލީ ސިފައެއްގައި، އެ ގޮތް ބަޔާންކުރުމާކަން ވެސް ފުރަތަމަ ބައިގައި ބަޔާން ކުރެވުނެވެ.\nމިބައިގައި ބަލާލަން ގަސްދުކުރަނީ ޝަރީއަތުގެ ހުކުމްތަކުގެ ބައިތަކާ އެހުކުމްތައް ގުޅޭ ސިޔާގަކީ (ކޮންޓެކެސްޓަކީ) ކޮބައިކަމާ މެދުގައެވެ. އަދި މީގެ އިތުރުން، މި ދެބައިން ކުރެ ކޮންމެ ބައެއް ވެސް ހިންގާލުމުގެ ބާރާއި އިޚުތިޔާރު ލިބިގެންވާ ފަރާތަކީ ކޮބައިކަމާ މެދު ވެސް ބަލައިލެވޭނެއެވެ. މި ދެބައި މަސްހުނިކޮށް، މި ދެބައި ހިންގާލުމުގެ ބާރު އޮންނަނީ ކޮންފަރާތެއްގެ އަތްމަތީކަން ސާފުނުވެ އޮތުމަކީ، ދީނީ ފިކުރު ހަރުކަށިވުމަށް މަގުފަހިކޮށްދޭ ކަމަކަށް ވެދާނެތީއެވެ.\nޝަރުއީ ހުކުމްތަކުގެ ތެރެއިން އިންސާނީ ފަރުދީ ހަޔާތާ ބެހޭ ހުކުމްތައް ގުޅެނީ އިންސާނީ ތަބީއަތާއެވެ. އިންސާނާގެ މި ތަބީއަތް ކީރިތި ގުރުއާނުގައި ބަޔާންކުރެވިފައިވެއެވެ. ކީރިތި ގުރުއާނުގެ ބަޤަރާ ސޫރަތުގެ ތިރީސް ވަނަ އާޔަތުގައި ބަޔާންކުރެވިފައިވާ ގޮތުން އިންސާނާއަކީ ދުނިޔޭގައި ލެއްވިފައިވާ މާތްކަލާނގެ ‘ޚަލީފާ’އެކެވެ. އާދެ، އޭނާއަކީ މިނިވަން އިޚުތިޔާރަކާއެކު ބިމުގައި ލެއްވިފައިވާ ކާއިނެކެވެ. ބަޤަރާ ސޫރަތުގެ ދެން އޮތް އެއްތިރީސް ވަނަ އާޔާތުގައި އިޝާރަތްކުރެވިފައިވާ ފަދައިން، މިނިވަން އިޚުތިޔާރެއް އިންސާނާއަށް ލިބިފައި އޮތުމުން، ހެޔޮކަންތައް ކުރުމުގެ އެކަށޭނަކަމާއި އަދި ނުބައިކަންތައް ކުރުމުގެ އެކަށޭނަކަން ވެސް އޭނާއަށް ލިބިގެން ވެއެވެ. މިކަމުގެ އިތުރު ތަފްސީލު އައްޝަމްސު ސޫރަތުގެ މިނަންގަންނަ އާޔަތްތަކުގައި ގެނެސްދެވިފައިވެއެވެ. ونفس وما سواها، فألهمها فجورها وتقواها، قد أفلح من زكاها، وقد خاب من دساها، މިއާޔަތްކޮޅުގައެވެ. “އަދި އިންސާނާގެ ނަފްސާއި އެ ނަފްސު ވަކިގޮތަކަށް ހައްދަވައި ފުރިހަމަކުރެއްވި ކަލާނގެ ގަންދެއްވަ(އި ވަހީކުރައްވަ)މުއެވެ. ގެއްލުން ހުރި ހަޑިހުތުރު ނުބައި ކަންތައްތަކީ ކޮބައިކަމާއި އަދި ފައިދާހުރި ހެޔޮ ރަނގަޅު ކަންތައްތަކަކީ ކޮބައިކަން ދެނެގަތުމުގެ އެކަށޭނަކަން އެ ނަފްސުގައި އެކަލާނގެ ލައްވަވާފައިވެއެވެ. ހަމަކަށަވަރުން، އެ ނަފްސު ތާހިރުކަންމަތީ ދެމެހެއްޓުމުގެ މަސައްކަތުގައި ދެމިހުރެއްޖެ މީހާއަށް ކާމިޔާބު ލިބިއްޖެއެވެ. އަދި، ހަމަކަށަވަރުން، (ހުތުރު ކަންތައްތައް ކުރުމުގެ ތެރޭގައި) އެ ނަފްސު ވަޅުލައިފި މީހާ ނާކާމިޔާބުވެ، ގެއްލި ހިނގައްޖެއެވެ.” (10-7: 91) މިއާޔަތްކޮޅުގެ މާނައިގެ މައްޗަށް އިތުރަށް ވިސްނާލަމާތޯއެވެ. ޝަރުއީ ހުކުމްތަކުގެ ތެރެއިން އިންސާނީ ފަރުދީ ހަޔާތާއި ގުޅޭބައި ރަނގަޅަށް އެނގި ފަހުމުކޮށްގަތުމަށްޓަކައެވެ.\nމިނަންގަތް ހަތަރު އާޔަތުގެ ތެރެއިން ފުރަތަމަ ދެ އާޔަތް އިޝާރަތްކުރަނީ އިންސާނާ އުފެދިފައިވާ ގޮތުގެ މައްޗަށެވެ. އާދެ، އިންސާނާގެ ނަފްސު، އެ ބައިތަކުގެ މައްޗަށް އުފެދިގެންވާ ބައިތަކަށެވެ. އޭނާގެ ކިބައިގައި ޖިސްމާނީ ބޭނުންތަކާއި އެދުންތައް، ޖަޒުބާތުތަކާއި އަދި ޒިހުނީ (އިންޓަލެކްޓުއަލް) ބާރު ވެސް ލެއްވިފައިވެއެވެ. އަދި، އަޚުލާގީ ގޮތުން އިންސާނީ ނަފްސު ފޭލިވެދަނީ ކިހިނެއްކަމާއި އަދި ހަމަ އެގޮތުން އޭނާ ކުރިއަރައިދަނީ ކިހިނެއްކަން ވެސް ފަހު ދެ އާޔަތުގައި ބަޔާންކުރެވިފައި ވެއެވެ. قد أفلح من زكاها، وقد خاب من دساها، ހަމަކަށަވަރުން، އެ ނަފްސު ތާހިރުކަން މަތީ ދެމެހެއްޓުމުގެ މަސައްކަތުގައި ދެމިހުރެއްޖެ މީހާއަށް ކާމިޔާބު ލިބިއްޖެއެވެ. އަދި، ހަމަކަށަވަރުން، (ހުތުރު ކަންތައްތައް ކުރުމުގެ އަނދިރިކަމުގެ ތެރޭގައި) އެ ނަފްސު ވަޅުލައިފި މީހާ، ހަމަކަށަވަރުން ވެސް ނާކާމިޔާބުވެ، ގެއްލި ހިނގައްޖެއެވެ، މި ދެއާޔަތުގައެވެ.\nމަތީގައި ބަޔާންކުރެވުނު، އައްޝަމްސު ސޫރަތުގެ ހަތަރު އާޔަތުގެ މާނައިގެ މައްޗަށް ވިސްނާލުމުން، އިންސާނާ އުފެދުމުގައި، ހެވާއި ނުބައި، ރަނގަޅާއި ނުރަނގަޅު، ވަކިކޮށް ދެނެގަތުމުގެ ބާރު، އޭނާގެ ކިބައިގައި ލެއްވިފައިވާކަން ދޭހަވެއެވެ. ދޮގު ހެދުމާއި ވައްކަންކުރުމާއި، ޚިޔާނަތްތެރިވުމަކީ ނުބައި ކަންކަން ބުނެދީ ދަސްކޮށް ނުދިނަސް، މިކަންކަމީ ނުބައި ނުރަނގަޅު ކަންކަން އޭނާއަށް އެނގެއެވެ. މިފަދަ ކަންތައްތައް އޭނާ ކުރިކަމުގައި ވިޔަސް ވެހެވެ. ހަމަ އެހެންމެ، ތެދު ބުނުމާއި އަމާނަތްތެރިވުމާއި އެހެން މީހުންގެ ހައްގުތަކަށް އަރައިނުގަތުމަކީ ރަނގަޅު ގޮތްކަން، އެވާހަކަ އޭނާއަށް ކިޔައިދީ ބުނެނުދިނަސް، އޭނާއަށް އެނގެއެވެ. އޭނާގެ ޒަމީރު، (ކޮންޝަންސް،) އޭނާގެ ކިބައިގައި ލެއްވިފައިވާ މިކަންކަން ދެނެގަތުމުގެ ބާރު، މެދުވެރިކޮށެވެ.\nއާދެ، އިންސާނާގެ ކިބައިގައި ލެއްވިފައިވާ މި ނަންގަތް ހެޔޮކަންތައްކުރުމުގެ އެކަށޭނަކަމާއި އަދި ނުބައިކަންތައް ކުރުމުގެ އެކަށޭނަކަމަށް އިޝާރަތްކޮށް އިންސާނީ ހާލަތޭ (‘ހިޔުމަން ކޮންޑިޝަން’އޭ) ކިޔެއެވެ. ކޮންމެ ޒަމާނެއްގައި އަދި ކޮންމެ ތަނެއްގައި އުޅުނު ކަމުގައި ވިޔަސް، އިންސާނާގެ މި ހާލަތަކަށް ބަދަލެއް ނާދެއެވެ. ޝަރީއަތުގެ ފަރުދީ ހުކުމްތައް ގުޅެނީ މި ހާލަތާއެވެ. އާދެ، ފަރުދީ ހުކުމްތަކުގެ ސިޔާގަކީ (ކޮންޓެކްސްޓްއަކީ) އިންސާނީ މި ހާލަތެވެ.\nޝަރީއަތުގެ މިބަޔާ ބެހޭ ހުކުމްތައް ގުޅެނީ، ފިގުހުގައި، އަޅުކަމުގެ ނަމުން ނަންދެވިފައިވާ ބައެއް ކަންތައްތަކާއި އަދި މީގެ އިތުރުން ހަރާމް ހަލާލުގެ ކަންތައްތަކާއެވެ. ނަމާދުކުރުމާއި ރޯދަހިފުމާއި ހައްޖުވުން ފަދަ އަޅުކަންކަމެވެ. އަދި ކީރިތި ގުރުއާނުގައި ނުވަތަ ސަލާމާއި ސަލަވާތްލެއްވި ކީރިތި ރަސޫލާގެ ސައްހަ ހަދީސްގައި ސާފު ސަރީހަ އިބާރާތުން ހަރާންކުރެވިފައިވާ ކަންތައްތަކެވެ. ‘ސާފު ސަރީހަ’ އިބާރާތުންނޭ މި ނަންގަތީ އެފަދަ އިބާރާތްތައް، އިތުރަށް މާނަކޮށް ބުނެދޭން ނުޖެހޭފަދަ އިބާރާތަކުން އޮތުމަށެވެ. މިސާލަކަށް ‘ހަރާން ކުރެވިގެން ވެއެވެ’ ނޫނީ ‘ނަހީ ކުރެވިގެން ވެއެވެ’ މިފަދަ އިބާރާތަކުންނެވެ. މިކަން ފާހަގަކޮށްލަން ބޭނުންވަނީ ހަރާންކަންތަކުގެ ދާއިރާ ވަކިގޮތަކަށް ކަނޑައެޅިފައި އޮތްއިރު، މި ދާއިރާ ފުޅާކުރުން ވެސް ދީނީ ފިކުރު ހަރުކަށިވުމާ ގުޅޭތީއެވެ. މިކަމާ ބެހޭ އިތުރު ތަފްސީލު ފަހުން ގެނެވޭނެއެވެ.\nޝަރީއަތުގެ ފަރުދީ ބައިގައި ހިމެނޭ އަޅުކަމުގެ މަގުސަދަކީ ފަރުދީ އިސްލާހެވެ. މަތީގައި ނަންގަނެވުނު އައްޝަމްސު ސޫރަތުގެ އިބާރާތް ބޭނުންކުރާ ނަމަ، ‘ނަފްސު ތާހިރު’ކުރުމެވެ. (قد أفلح من زكاها ހަމަކަށަވަރުން، އެ ނަފްސު ތާހިރުކަން މަތީ ދެމެހެއްޓުމުގެ މަސައްކަތުގައި ދެމިހުރެއްޖެ މީހާއަށް ކާމިޔާބު ލިބިއްޖެއެވެ.) މިސާލަކަށް ނަމާދުގެ މައްޗަށް ބަލައިލަމާ ހެއްޔެވެ؟ ނަމާދަކީ ހަރަކާތްތަކަކާއި ކިޔުންތަކެއްގެ މައްޗަށް އެކުލެވޭ އަޅުކަމެކެވެ. ނަމާދުގެ ‘ސޫރަ’ ނުވަތަ ‘ސިފަ’އަކީ މިއެވެ. ނަމާދުގެ މަގުސަދަކީ މުއުމިނާ މާތްކަލާނގެއާ ގުޅުވާލުމެވެ. މުއުމިނާއަކީ މާތްކަލާނގެއަށް އީމާންވާ މީހެއްކަން އޭނާއަށް ހަނދާންކޮށްދީ، މިކަމުން އޭނާގެ ނަފްސު، އަބަދުމެ، ހޭލައްވާފައި ބެހެއްޓުމެވެ. އަދި، މި ގުޅުމާއި ހޭލުންތެރިކަމުގެ އަލީގައި ހެޔޮގޮތުގައި އޭނާގެ އަމަލުތައް ބެހެއްޓުމަށް މަސައްކަތްކުރުމެވެ. މި ވާހަކަ އަލްއަންކަބޫތު ސޫރަތުގެ 45 ވަނަ އާޔަތުގައި ބަޔާންކުރެވިފައިވެއެވެ. “… وأقم الصلاة إن الصلاة تنهى عن الفحشاء والمنكر ولذكر الله أكبر….”، “…އަދި، ކަލޭގެފާނު (މުހައްމަދުގެފާނު) ނަމާދު ގާއިމު ކުރައްވާށެވެ. އެހެނީ ނަމާދަކީ ހަމަކަށަވަރުން، (ޒިނޭކުރުންފަދަ ހަޑިހުތުރުކަން ބޮޑުވެގެންވާ) ފާހިޝް ކަންކަމުންނާއި، (އިންސާނާގެ ސަލާމަތް ބުއްދިވެސް، އެއީ ނުބައި ކަންތައްތަކެއް ކަމުގައި ބުނެދޭ، މީހުންމެރުމާއި ވައްކަންކުރުމާއި، ފޭރުންފަދަ، ނުބައިކަން ބޮޑުވެގެންވާ)، މުންކަރާތްތައް ހުއްޓުވައި (އެކަންކަމުން ދުރުހެލިވުމަށް، އެހީވެދޭ) ކަމެކެވެ. އަދި (ނަމާދު މެދުވެރިކޮށް، މާތް)ﷲ މަތީން ހަނދުމަކުރުން އެއީ އެންމެ މޮޅުއިތުރު ވެގެންވާ ކަމެވެ….” (އަލްއަންކަބޫތު 45.) ނަމާދު ކުރުން ފަދަ އަޅުކަން، އެކަން ކުރަން އޮންނަ ސޫރައިގައި ކުރުމުގެ އިތުރުން، ދެންމެ މިނަންގަތް، ނަމާދުގެ މަގުސަދު ހާސިލު ކުރުމަށް ވެސް މަސައްކަތްކުރަން ޖެހެއެވެ. އަޅުކަމުގެ ސަބަބުން ތިމާގެ ނަފްސަށް ލިބުން އެދެވޭ ރޫހާނީ ދިރުމަކާއި ކުރިއެރުން ލިބި، އަޅުކަން ފުރިހަމަވެ ދިޔުމަށްޓަކައެވެ.\nޝަރީއަތުގެ މިބައިގައި ހިމެނޭ ހަރާންކަންތައް ހަރާންކުރެވިފައިވުން ގުޅެނީ ފަރުދީ ގެއްލުމާއެވެ. މިސާލަކަށް މަސްތުވާތަކެތި ހަރާންކުރެވިފައިވަނީ ކީއްވެގެންތޯ ބައްލަވާލައްވާށެވެ. މިކަމުގެ މައްޗަށް އަލިއަޅުވާލައި ކީރިތި ގުރުއާނުގައި ބަޔާންކުރެވިފައިވަނީ ރަލުގައި ގެއްލުމާއި ފައިދާ ވެސް ހުރިކަމެވެ. ނަމަވެސް، އެކަމުގެ ގެއްލުން މާބޮޑު ކަމެވެ. (އަލްބަގަރާގެ 219 ވަނަ އާޔަތް ބައްލަވާލައްވާ.) މިއާޔަތުގައި، ރާ (ޚަމްރު) ބޭނުންކުރެވިފައިވަނީ ބުއްދި ފިލުވާލައިދާ ކޮންމެއްޗެއްގެ މާނައިގައިކަން ހަނދާނުގައި ބަހައްޓަން ޖެހެއެވެ. އެއީ ދިޔާ ނުވަތަ ހިކި އެއްޗެއް ކަމުގައި ވިޔަސް ވެހެވެ. މަސްތުވާތަކެތީގައި ހުރި ގެއްލުމުގެ ހަގީގަތް ދެނެގަންނަން ބޭނުން ނަމަ، ރާއްޖޭގައި މަސްތުވާތަކެތީގެ ސަބަބުން ހަލާކުވެފައިވާ ޒުވާން ޖީލުގެ މަތިން ހަނދާންކޮށްލައްވާށެވެ. ޖަލުގައްޔާއި އަދި މިކަމަށް ފަރުވާދޭ މަރުކަޒުތަކުގައްޔާއި އަދި، ޚުދް، މަގުމަތިން ފެންނަ، މި ވަބާގެ އަސަރުގައި ޖެހިފައި ތިބި މީހުންނަށް ބައްލަވާލައްވާށެވެ. މީގެ އިތުރުން، މި ކަމާ ގުޅިފައިވާ ވައްކަމާއި ފޭރުމާއި މީހުން މެރުމުގެ ހާދިސާތައް މަތިން ވެސް ހަނދާންކޮށްލައްވާށެވެ. ހަމަ ގައިމު ވެސް، މިވަބާގައި ޖެހިފައި ތިބި ގިނަ ބަޔަކު މިކަމުން ސަލާމަތްވުން އެދޭނެއެވެ. ނަމަވެސް، މިކަން ވަނީ ވަރަށް ވެސް އުނދަގޫ ދަތި ކަމަކަށެވެ. މިއިން، މަސްތުވާތަކެތީގެ ހުރި ގެއްލުމުގެ ބޮޑުކަން ކޮންމެވެސް ވަރަކަށް ނަމަވެސް އެނގި ސާފުވެއެވެ.\nމިތަނުގައި، އިތުރަށް ފާހަގަކޮށްލަންޖެހޭ މުހިއްމު ނުކުތާއެއް އެބައޮތެވެ. ރަނގަޅާއި ނުރަނގަޅު ވަކިކުރުމުގެ ބާރު އިންސާނާއަށް ލިބިގެން ވިޔަސް، މުއުމިނާއަށް ވެސް ކުށް ކުރެވިދާނޭކަން ކީރިތި ގުރުއާން ގަބޫލުކުރާ ވާހަކައެވެ. އައްނިސާ ސޫރަތުގެ 28 ވަނަ އާޔަތުގައި އިޝާރާތްކުރެވިފައިވާ ފަދައިންނެވެ. وخلق الإنسان ضعيفا ‘އަދި އިންސާނާ އުފެދިފައިވަނީ، (އޭނާގެ ކުރިމައްޗަށް އޭނާ އެދުންތައް ހުށަހެޅޭ ހިނދު،) ބަލިކަށި މީހެއްގެ ގޮތުގައެވެ’. މިހެން ކަންތައް އޮތުމުން، މުއުމިނާއަށް ކުށްފާފަކުރެވިއްޖެ ނަމަ، މާތްﷲގެ ކިބަފުޅަށް އަލުން ރުޖޫއަވެ، އެނބުރިއައުމުގެ މަގުހުޅުވިފައި އޮތުމަށްޓަކައި އިސްތިޣުފާރުކުރުމާއި ތައުބާވުން ޝަރުއުކުރެވިފައިވެއެވެ. އާދެ، ފާފަފުއްސެވުމަށް އެދި މާތްކަލާނގެއަށް ދަންނަވައި އެކަލާނގެ ކިބަފުޅަށް އަލުން ރުޖޫއަވުން ޝަރީއަތުގައި ކަނޑައެޅިފައިވެއެވެ. މިކަން ހަނދާންކޮށްލަން ޖެހެނީ، ދީނީ ހަރުކަށި ފިކުރުގައި، ކުށްފާފައަށް އަރައިގަތުމަކީ، ބައެއް ފަހަރު، މުއުމިނާ ކާފިރަކަށްހަދައި، ދީނުން ބޭރުކުރާކަމަށްވާތީއެވެ.\nއާދެ، ކުރިން ވެސް ނަންގަތް ފަދައިން، ޝަރީއަތުގެ ހުކުމްތަކުގެ ތެރެއިން މިބަޔާންކުރެވުނު ބައި ގުޅެނީ އިންސާނާގެ ފަރުދީ ވުޖޫދާއެވެ. އެބައިގައި ހިމެނޭ ހުކުމްތައް އަމާޒުވަނީ މަތީގައި ބަޔާންކުރެވުނު އިންސާނީ ހާލަތާއެވެ. އާދެ، އެ ހުކުމްތަކުގެ ސިޔާގަކީ މިއެވެ. އެހުކުމްތަކުގެ މަގުސަދަކީ، މަތީގައި ބަޔާންކުރެވުނު ފަދައިން އަމިއްލަ ނަފްސު އިސްލާހުކުރުމެވެ. މިކަން ކުރުމުގެ ޒިންމާ ނަގަންޖެހެނީ މުއުމިނާއެވެ. މާތްކަލާނގެއަށް އީމާންވާ މީހާއެވެ. މަތީގައި ބަޔާންކުރެވުނު އިންސާނީ ހާލަތަކީ ޒަމާނާއި ތަނަށް ބަލައި، ބަދަލުވާނޭ ހާލަތެއް ނޫނެވެ. އެހެންކަމުން، އެ ހާލަތާއި ގުޅޭ ހުކުމްތަކެއް ވެސް ބަދަލެއް ނުވާނެއެވެ. އެ ހުކުމްތަކުގެ ސޫރައަށް ނުވަތަ ސިފައަށް ބަދަލެއް ނުގެނެވޭނެއެވެ. އެހެންވެ، ޝަރީއަތުގެ މިބައި ބެލެވެނީ ޝަރީއަތުގެ ޚާލިސް ދީނީ ބައި ކަމުގައެވެ. މިބައިގައި ހިމެނޭ ކަންކަން، އެކަން ކުރަން އޮންނަ ސިފައިގައިކޮށް، އަދި މީގެ އިތުރުން، އެކަންކަމުގެ މަގުސަދު ވެސް ހާސިލުކޮށް، މާތްކަލާނގެއަށް ކިޔަމަންތެރިކަން އަދާކުރެވޭ ކަންތައްތަކެއްގެ ގޮތުގައެވެ.\nޝަރީއަތުގެ ހުކުމްތަކުގެ ދެވަނަ ބައި ގުޅެނީ މުޖުތަމައުގެ ކަންކަން އިންތިޒާމުކޮށް ހިންގުމާއެވެ. އާދެ، އިންސާނީ ވުޖޫދުގެ މުޖުތަމައީ ބަޔާއެވެ. ޝައްކެއްނެތް ގޮތުގައި، ހެޔޮލަފާ، މުއުމިނު އަފުރާދުންތަކެއް އުފެއްދުމުގެ އިތުރުން، ވަކި ކަހަލަ ސިފަތަކެއް ލިބިގެންވީ މުޖުތަމައެއް ބިނާކުރުމަކީ ކީރިތި ގުރުއާނުގެ ދެވަނަ ލަނޑުދަނޑިކަމުގައި ހިމެނެއެވެ. އާދެ، ކީރިތި ގުރުއާން ބޭނުންވަނީ އެ މުޖުތަމައުގެ އަފުރާދުންގެ މެދުގައި ހަމަހަމަކަމާއި އަދުލުވެރިކަން އޮތް މުޖުތަމައެއް ބިނާކުރުމަށެވެ. މިކަމަށް އިޝާރަތްކޮށް، އަލްހުޖުރާތު ސޫރަތުގެ ތޭރަވަނަ އާޔަތުގައި މިފަދައިން ބަޔާންކުރެވިފައިވެއެވެ. يا أيها الناس إنا خلقناكم من ذكر وأنثى وجعلناكم شعوبا وقبائل لتعارفوا إن أكرمكم عند الله أتقاكم… (އޭ މީސްތަކުންނޭވެ! އަންހެނަކާއި ފިރިހެނަކު މެދުވެރިކޮށް، ތިމަންރަސްކަލާނގެ ތިޔަބައި މީހުން އުފައްދަވައި، އެއްބަޔަކު އަނެއްބަޔަކަށް އެނގި ތައާރުފުވުމަށްޓަކައި، ގައުމުތަކާއި ގަބީލާތަކުގެގޮތުގައި ތިޔަބައި މީހުން ލެއްވެވީމުއެވެ. ހަމަ ކަށަވަރުން، ތިޔަބައި މީހުންގެ ތެރެއިން، އެންމެ މާތް ބަޔަކީ ހެޔޮލަފާ (ތަގުވާވެރި) މީހުންނެވެ…) މުޖުތަމައެއް ‘އިސްލާމީ’ވެގެންދާ ފުރަތަމަ ސިފައަކީ އެ މުޖުތަމައުގެ އަފުރާދުންގެ މެދުގައި ހަމަހަމަކަން އޮތުމެވެ. ވާހަކަ ދައްކާ ބަހާއި ބަހުރުވަ، ނިސްބަތްވާ ރަށް، މީހާގެ ކުލައާއި ނަސަބާއި މަގާމު، އަދި މިނޫން ވެސް ބައެއްގެ މެދުގައި ތަފާތުކުރުންތައް އެފަދަ ކަންކަމުގެ މައްޗަށް ބިނާވެދާނެ އެއްވެސް ކަމަކަށް ބެލުމެއް ނެތި، ހަމައެކަނި އެމީހުންގެ އިންސާނިއްޔަތުކަމުގެ މައްޗަށް ރިއާޔަތްކޮށް މުޖުތަމައުގެ ހުރިހާ އަފުރާދުންނަކީ ވެސް ހަމަހަމަ ބައެއްގެ ގޮތުގައި ބެލެވިގެންނެވެ. ސަލާމާ ސަލަވާތްލެއްވި އިތުރު ރަސޫލާގެ ބައެއް ހަދީސްފުޅުން ވެސް މި މާނައަށް ބާރުލިބެއެވެ. “لا فضل لعربي على أعجمي ولا لأعجمي على عربي ولا لأبيض على أسود ولا لأسود على أبيض إلا بالتقوى، وكلكم لآدم وآدم من تراب”. “އަރައްބަކު އަރަބި ނޫން މީހަކަށް ވުރެ މޮޅު އިތުރުވެގެން ނުވެއެވެ. އަދި އަރަބި ނޫން މީހަކު އަރައްބަކަށް ވުރެ މޮޅު އިތުރުވެގެން ނުވެއެވެ. ދޮން މީހަކު ކަޅު މީހަކަށް ވުރެ މޮޅު އިތުރުވެގެން ނުވެއެވެ. އަދި ކަޅު މީހަކު ދޮން މީހަކަށް ވުރެ މޮޅު އިތުރު ވެގެން ނުވެއެވެ. ތަގުވާވެރިވެރިކަމާ ހެޔޮލަފާވެގެން މެނުވީއެވެ. ކަލޭމެންގެ ތެރެއިން ކޮންމެ މީހަކީ ވެސް އާދަމުގެ ދަރިފަސްކޮޅުން އައިސްފައިވާ މީހެކެވެ. އާދަމުގެފާނު އުފެދިފައިވަނީ މަށީންނެވެ.”\nހަމަހަމަކަމުގެ އިތުރުން، އިސްލާމީ މުޖުތަމައެއްވެ މުޖުތަމައީ ދެވަނަ ސިފައަކީ އަދުލުވެރިކަމެވެ. ކީރިތި ގުރުއާނުގެ މުޖުތަމައީ ހުކުމްތަކުގެ މައި މަގުސަދުތައް ގުޅިފައިވަނީ އަދުލުވެރިކަމާއިކަން ބަޔާންކޮށްދީ އައްނަހުލު ސޫރަތުގެ 90 ވަނަ އާޔަތުގައި އައިސްފައިވެއެވެ. إِنَّ اللَّـهَ يَأْمُرُ بِالْعَدْلِ وَالْإِحْسَانِ وَإِيتَاءِ ذِي الْقُرْبَىٰ وَيَنْهَىٰ عَنِ الْفَحْشَاءِ وَالْمُنكَرِ وَالْبَغْيِ يَعِظُكُمْ لَعَلَّكُمْ تَذَكَّرُونَ “ހަމަކަށަވަރުން (އީމާންވީ މީސްތަކުންނަށް މާތް) ﷲ އަންގަވަނީ އަދުލުވެރިވުމަށާއި (އެހެން މީސްމީހުންނަށް) އިހުސާންތެރިވުމަށާއި ގާތްތިމާގެ މީހުންނަށް ހެޔޮ ފޯރުކޮށް އުޅުމަށެވެ. އަދި އެކަލާނގެ (ކަލޭމެންނަށް) މަނާ ކުރައްވަނީ ފާޙިޝް ކަންތައްތަކާއި (އެބަހީ ޒިނޭ ކުރުން ފަދަ ހުތުރުކަން ބޮޑު ފާފަތަކާއި) މުންކަރާތުތަކާއި (މީހުން މެރުމާއި ވައްކަން ކުރުމާއި ފޭރުން ފަދަ ނުބައިކަން ބޮޑުވެގެންވާ ކަންތައްތަކާއި) އަދި (އެއްވެސް މީހެއްގެ ނުވަތަ ބައެއްގެ މައްޗަށް) އަނިޔާވެރިވުމެވެ. (މާތް)ﷲ ތިޔަބައި މީހުންނަށް ނަސޭހަތްތެރިވެ ބާރު އަޅުއްވަނީ، ތިޔަބައިމީހުންގެ ހިތްތަކުގައި (މިކަންކަން) ހަރުކޮށްލަދެއްވުމަށްޓަކައެވެ.\nއައްނަޙުލު ސޫރަތުގެ މިއާޔަތުގައި މުޅި ކީރިތި ގުރްއާނުގެ ފަތްފުށްތަކުގައި ހުށަހަޅާލެވިފައިވާ ހުކުމްތައް ޚުލާސާކޮށް ބަޔާންކޮށްދެވިފައި ވެއެވެ. މުއުމިނާގެ ފަރުދީ ހަޔާތާއި އޭނާގެ މުޖުތަމައީ ހަޔާތް އޮންނަން ޖެހޭނޭ ގޮތުގެ ތައުލީމާތުތައް މި އާޔަތުގައި ނަންގަނެވިފައިވެއެވެ. ކުރިން ވެސް ބަޔާންކުރެވިދިޔަ ފަދައިން، މިއާޔަތުން ވެސް އެނގެނީ ވަކި ފަރުދެއްގެ ހައިސިއްޔަތުން މުއުމިނާ މަސައްކަތްކުރަން ޖެހެނީ ހެޔޮލަފާ ރަނގަޅު މީހަކަށް ވުމަށެވެ. އޭނާގެ އަމިއްލަ، ޝަޚްޞީ، ހަޔާތް ވޭތުކޮށްލަންވާނީ، ނުބައި ނުރަނގަޅު ކަންތައްތަކުން ދުރުހެލިވުމަށް މަސައްކަތްކުރުމުގައި ދެމިހުރެއެވެ. މީގެ އިތުރުން، ގާތް ތިމާގެ މީހުންނަށާއި، އަދި އެނޫން މީހުންނަށް ވެސް، އެހީތެރިވެ، މިފަދައިން ހެޔޮ އަމަލުކުރުން މަތީ ދެމިހުރެ ވެސް މެއެވެ. އަދި، އޭނާގެ މުޖުތަމައީ ހަޔާތް ރޭވި ބިނާވެފައި އޮންނަން ޖެހޭނީ ހަމަހަމަ ކަމާއި އަދުލު އިންސާފުވެރިކަމުގެ މައްޗަށް ކަމަށް ވެސް އައްނަޙުލު ސޫރަތުގެ މިއާތުން އެނގެއެވެ. އާދެ، ކީރިތި ޤުރްއާނުގައި ބަޔާންކުރެވިފައިވާ ޝަރީއަތުގެ ހުކުމްތަކާ ގުޅޭ ތައުލީމާތުތަކުގެ ލަނޑުދަނޑި ގުޅެނީ މި ދެ ކަމާއެވެ. މުއުމިނާއަކީ ހެޔޮ ލަފާ އިންސާނަކަށް ހެދުމާއި އަދި އޭނާގެ މުޖުތަމާއަކީ، އެ މުޖަތަމައުގެ ޖަމާއީ ހަޔާތް، ހަމަހަމަކަމާއި އިންސާފުވެރިކަމުގެ މައްޗަށް ބިނާވެފައި އޮންނަ މުޖުތަމައަކަށް ހެދުމާއެވެ.\nކުރިން ނަންގަނެވި ދިޔަ އަލްޢަންކަބޫތު ސޫރަތުގެ 45 ވަނައާޔަތް ފަދައިން، މި އާޔަތަކީ ވެސް މުސްލިމުން އުޅޭ ކޮންމެ ތަނެއްގައިމެ، އެންމެ އިހުއްސުރެން ވެސް، ކޮންމެ ހުކުރު ދުވަހަކު ހުކުރު ނަމާދުގެ ފަހު ޚުތުބާގައި ކިޔައި އިއްވޭ އާޔަތެކެވެ. ކީރިތި ޤުރްއާނުގައި ބަޔާންކުރެވިފައިވާ ޝަރީއަތުގެ ހުކުމްތައް މި ދެ އާޔަތުގައި ޚުލާސާކުރެވިފައި ވާތީއެވެ. މި ދެ އާޔަތަކީ، އަޅުގަނޑު ހިތުން، އަޅުގަނޑުމެންގެ ތެރެއިން، ހުކުރަށް ގޮސް ހުކުރު ޚުތުބާ އަޑުއަހާ ކޮންމެ މީހަކަށް ވެސް އަޑުއިވި އިވި ދަސްވެފައި އޮންނާނޭ ދެ އާޔަތެވެ.\nއަދުލު އިންސާފަކީ އިސްލާމީ މުޖުތަމައީ އަސާސީ އަގެއްކަން ފާހަގަކޮށް، ކީރިތި ގުރުއާނުގެ އެންމެ ފަހުން ބާވާލެއްވުނު ސޫރަތްކަމުގައިވާ އަލްމާއިދާ ސޫރަތުގައި ވެސް އެކަން ބަޔާންކޮށްދީ އިތުރަށް ހަނދާންކޮށްދެވިފައިވެއެވެ. يا أيها الذين آمنوا كونوا قوامين لله شهداء بالقسط ولا يجرمنكم شنآن قوم على ألا تعدلوا، اعدلوا هو أقرب للتقوى. އޭ އީމާންވެއްޖެ މީސްތަކުންނޭވެ! މާތްކަލާނގެއަށްޓަކައި (ހެޔޮގޮތުގައި، އިޚުލާސްތެރިކަންމަތީ) ތިޔަބައިމީހުން ގާއިމުވެ، ދެމިތިބޭށެވެ! އަދުލުވެރިކަމަށް ހެކިދޭ ބައެއްގެ ގޮތުގައެވެ. އަދި، ބަޔަކާ މެދު އޮތް ރުޅިވެރިކަމެއް އެއީ، (އެމީހުންނާ މެދު) އަދުލުވެރިނުވުމަށް ބާރުއަޅައި، އެފަރާތައް ލަންބުވާ ކަމެއްކަމުގައި، ފަހަރެއްގައިވެސް، ވިޔަ ނުދޭށެވެ! (އަދި ކިޔެއް ހެއްޔެވެ؟ އެންމެންގެ މައްޗަށް ވެސް) ކަލޭމެން އަދުލުވެރިވާށެވެ! އެހެނީ އަދުލުވެރިވުމަކީ ތަގުވާވެރިވުމާ އެންމެ ގާތް ކަމެވެ. (މާނައަކީ ތަގުވާވެރިވުން އެދޭނަމަ އަދުލުވެރިވާށެވެ!) [އަލްމާއިދާ ސޫރަތުގެ އަށްވަނަ އާޔަތް]\nއާދެ، މަތީގައި ނަންގަނެވުނު އާޔަތްތަކުން ކީރިތި ގުރުއާން ބިނާކުރަން ބޭނުންވާ މުޖުތަމައުގެ މައިގަނޑު ދެ ސިފައަކީ ހަމަހަމަކަމާއި އަދުލުވެރިކަންކަން އެނގެއެވެ. ވަކިވަކި މުސްލިމު ފަރުދުން ‘އިސްލާމީ’ވަނީ ހެޔޮލަފާ މީހުންނަށް ވެވިގެންކަމަށް ކަނޑައެޅިފައި އޮތްއިރު، އެމީހުންގެ މުޖުތަމައު ‘އިސްލާމީ’ވަނީ އެ މުޖުތަމައުގެ ފަރުދުންގެ މެދުގައި ހަމަހަމަކަމާއި އަދުލުވެރިކަން ގާއިމުވެގެންކަން ވެސް ކަނޑައެޅިފައި އެބަ އޮތެވެ.\nމިކަންކަން ހާސިލު ކުރުމަށްޓަކައި، އާދެ، މުޖުތަމައުގެ ކަންކަން ހަމަހަމަކަމާއި އަދުލުވެރިކަން މަތީ ހިންގުމަށްޓަކައި، ކީރިތި ގުރުއާނުގައި މުޖުތަމައީ ހުކުމްތަކެއް ބަޔާންކުރެވިފައިވެއެވެ. މިބައިގައި ހިމެނޭ ހުކުމްތަކުގެ ތެރޭގައި އެއީ ކުށްކަމަށް ކީރިތި ގުރުއާން ދެކޭ ކުށްތަކަށް އަރައިގަންފިނަމަ ކަނޑައެޅިފައިވާ އުގޫބާތްތަކާއި، ވިޔަފާރީގެ މުއާމަލާތާ ބެހޭ ހުކުމްތަކާއި، ކައިވެންޏާ ވަރިއާއި ބެހޭ ހުކުމްތަކާއި ތަރިކަމުދާ ބެހުމާ ބެހޭ ހުކުމްތައް ހިމެނެއެވެ. މިކަމާ ގުޅޭ ބައެއް އިތުރު ވާހަކަތައް ފަހުން ގެނެވޭނެއެވެ. ދީނީ ހަރުކަށި ފެތުރެން ދިމާވާ ސަބަބުތަކާއި އަދި އެކަމުގެ ހައްލު ބަޔާންކުރެވޭއިރުއެވެ. މިވަގުތު އިތުރު ދެތިން ކަމެއް ފާހަގަކޮށްލައި މިބައި ނިންމާލަން ގަސްދުކުރަމެވެ.\nކީރިތި ގުރުއާނަކީ އަޚުލާގީ ވަސީގާއެއް (ޑޮކިޔުމެންޓެއް) ކަމުގައި ވުމުން، މިފަދަ މުޖުތަމައީ ހުކުމްތައް ބަޔާންކުރެވިފައި އޮތީ ގާނޫނީ ސިފައެއްގައި މިކަންކަން ހިންގާލުމަށް ވުރެ ބޮޑަށް، ކުށްކުރާ މީހާގެ އިސްލާހަށް ބާރުއެޅިގެންނެވެ. ދެތިން މިސާލު ލިޔެލާނަމެވެ. މީހަކު މަރައިފި މީހާގެ އުގޫބަތަކީ މެރުމެވެ. ނަމަވެސް، އޭނާއަށް ވެސް މާފުކުރެވޭނޭ މަގު ހުޅުވިފައިވެއެވެ. (ބަގަރާ ސޫރަތުގެ 179ވަނަ އާޔަތް.) ކީރިތި ގުރުއާނުގައި، މަގު ފޭރޭ މީހުންގެ އުގޫބާތަކީ ކޮބައިކަން ބަޔާންކޮށްދެމުން، ތިން ހަތަރު ޚިޔާރެއް ދެވިފައިވެއެވެ. ގަތުލުކުރުމާއި ސަލީބަށްއެރުވުމާއި އަތްފައި ކެނޑުމާއި އަރުވާލުމެވެ. (މާއިދާ ސޫރަތުގެ 33ވަނަ އާޔަތް.) ނަމަވެސް، ކުށްވެރިޔާ ތައުބާވެ، އިސްލާހުވެއްޖެ ނަމަ، އޭނާއަށް މާފުކުރެވެން އޮވެއެވެ. (މާއިދާ ސޫރަތުގެ 34ވަނަ އާޔަތް.) ވައްކަމުގެ އުގޫބާތެއްގެ ގޮތުގައި އަތްކެނޑުން ކަނޑައެޅިފައި އޮވެއެވެ. (މާއިދާ ސޫރަތުގެ 38 ވަނަ އާޔަތް.) ނަމަވެސް، ވައްކަންކުރި މީހާ ތައުބާވެ، އިސްލާހުވެއްޖެ ނަމަ، އޭނާއަށް މާފުކުރެވެން އޮވެއެވެ. (އަލްމާއިދާ ސޫރަތުގެ 39ވަނަ އާޔަތް).\nއަދި ބައެއް ފަހަރު، މުޖުތަމައީ ބައެއް މައްސަލަތަކާ ބެހޭ ހުކުމްތައް ދެގޮތަކަށް ބަޔާންކުރެވިފައި ވެއެވެ. މިސާލެއްގެ ގޮތުން ތަރިކަ މުދާ ބެހުމުގެ ހުކުމްތައް ބަޔާންކުރެވިފައިވާ އާޔަތްތަކާ މެދު ވިސްނަވާލަބައްލަވާށެވެ. މިގޮތުން، ބާވާލެއްވުނު ފުރަތަމަ އާޔަތަކީ އަލްބަޤަރާ ސޫރަތުގެ 180ވަނަ އާޔަތެވެ. މި އާޔަތުގައި ބަޔާންކުރެވިފައިވާ ގޮތުން، ތަރިކަ މުދާ ބެހުމުގެ ޒިންމާ ނަގަންޖެހެނީ މުދަލުގެ ވެރިފަރާތެވެ. މަރުވުމުގެ ކުރިން ލިޔެވޭ ވަސިއްޔަތެއް މެދުވެރިކޮށް، މައިބަފައިންނަށާއި އެންމެ ގާތް ތިމާގެ މީހުން، އެބަހީ އަނބިފިރިންނާއި ދަރިންގެ މެދުގައި، ހަމަހަމަ ގޮތެއްގައި ތަރިކަމުދާ ބަހާލެވެން ޖެހެއެވެ. ނަމަވެސް، އައްނިސާ ސޫރަތުގެ 11 ވަނަ އާޔަތާއި 12 ވަނަ އާޔަތާއި އަދި 176 ވަނަ އާޔަތުގައި ތަރިކަމުދަލުގެ ބެހެނިވެރިންނާއި އެމީހުންނަށް ލިބެންވާ މިންވަރު ސާފު ސީދާކޮށް ކަނޑައެޅިފައި އޮވެއެވެ. މިހެން އޮތް އިރުވެސް، ވަސިއްޔަތް މެދުވެރިކޮށް ތަރިކަ މުދާ ބެހުމަށް މި އާޔަތްތަކުގައި ވެސް އިސްކަންދެވިފައި ވެއެވެ.\nއަދި މުޖުތަމައީ ބައެއް ހުކުމްތައް ވަކި ގޮތަކަށް އައިސްފައި އޮތްއިރު، އެ ގޮތަކީ ކީރިތި ރަސޫލާ ބޭނުންފުޅުވެ ވަޑައިގަންނަވާ ގޮތް ނޫންކަމާއި އަދި އެގޮތަށް އެކަލޭގެފާނު ކަންތައް ނުކުރައްވާކަންވެސް ފާހަގަކުރައްވައެވެ. މިސާލެއްގެ ގޮތުން ދެމަފިރިން ދެމެދުގައި ޖެހޭ ވަކި ކަހަލަ ހަމަ ނުޖެހުންތައް ހައްލުކުރުމުގައި އަތް އިސްކުރުން އޮންނަ، ނިސާ ސޫރަތުގެ 34 ވަނަ އާޔަތް ބައްލަވާލައްވާށެވެ. މިއާޔަތް ބާވާލެއްވުނު ސަބަބަށް ބަލާލުމުން، އެދުވަސްވަރުގެ ގިނަ ބަޔަކު މިކަން މިގޮތަށް އޮތުމަށް ތާއީދުކުރިކަން ދޭހަވެއެވެ. ނަމަވެސް، ކީރިތި ރަސޫލާ ވިދާޅުވީ ތިމަންކަލޭގެފާނީ އެގޮތަށް އަތް އިސްކުރައްވައި ކަންތައް ކުރައްވާ ބޭކަލެއް ނޫންކަމެވެ.\nމީގެ އިތުރުން ބައެއް މުޖުތަމައީ ހުކުމްތައް ބަޔާންކުރެވިފައިވަނީ އާންމު އުސޫލެއްގެ ގޮތުންނެވެ. މިސާލެއްގެ ގޮތުން މުޖުތަމައުގެ ޖަމާއީ ކަންކަން ނިންމަން ޖެހޭނީ މަޝްވަރާގެ މަތިންކަމުގައި އައްޝޫރާ ސޫރަތުގެ 38 ވަނަ އާޔަތުގައި ބަޔާންކުރެވިފައި ވެއެވެ. މި އާޔަތުންނާއި އަދި ފުރަތަމަ ހަތަރު ޚަލީފާއިންގެ އަމަލުންވެސް، ވިރާސީ ވެރިކަމަކީ އިސްލާމީ ގޮތް ނޫންކަން އެނގެނއެވެ. ނަމަވެސް، ކީރިތި ގުރުއާނުން، ނޫނީ ސަލާމާ ސަލަވާތް ލެއްވި އިތުރު އެކަލޭގެފާނުންގެ ސުންނަތުން ވެސް، އެކަމާ ބެހޭ އިތުރު ތަފްސީލެއް ލިބޭކަށެއް ނެތެވެ. އެކަން ވަނީ، މުސްލިމުންނަށް އެންމެ ފައިދާހުރި ގޮތެއްގައި ނިންމުމަށް، ދޫކޮށްލެވިފައެވެ.\nޝައްކެތްނެތް ގޮތުގައި، ފިގުހު އިލްމުގައި، ފަރުދީ ހުކުމްތައް ފަދައިން، މިފަދަ މުޖުތަމައީ ހުކުމްތައް ވެސް ވަނީ ވަކި ހަމަތަކެއްގެ މަތިން މާނަކުރެވި، އެ ހުކުމްތައް މުޖުތަމައުގައި ހިންގާލެވޭނޭ ފަދަ ގޮތެއްގައި ބަޔާންކުރެވިފައެވެ. މި މާނަކުރުމަކީ، މި މައްސަލަތައް ބަހުސްކުރައްވާ މިޒަމާނުގެ ބައެއް އިލްމުވެރިން ދެކެލައްވާގޮތުގައި، އެންމެ ފަހުގެ މާނަކުރުމެއް ނޫނެވެ. ޚާއްސަކޮށް، ހުކުމްތަކުގެ އާޔަތްތަކުގެ ސިޔާގަށާއި އަދި މުޖުތަމައީ ހުކުމްތައް ކީރިތި ގުރުއާނުގައި އިބާރަތްކުރެވިފައިވާ ގޮތަށާއި މިފަދަ ހުކުމްތަކާއި މެދު ސަލާމާތް ސަލަވާތްލެއްވި އިތުރު ރަސޫލާއާއި ފުރަތަމަ ހަތަރު ޚަލީފާއިން ކަންތައްކުރެއްވި ގޮތުގެ މައްޗަށް ރިއާޔަތްކޮށް، ކީރިތި ގުރުއާނުގެ މުޖުތަމައީ ހުކުމްތައް މާނަކުރައްވާ މިއަދުގެ ބައެއް މުސްލިމު އިލްމުވެރިން ދެކިލައްވާ ގޮތުގައި، މި ފަދަ ހުކުމްތަކުގައި ބާރު އެޅިފައިވަނީ، ހުކުމްތައް އައިސްފައިވާ ސޫރައަށް ވުރެ ބޮޑަށް، އެ ހުކުމްތަކުން ހާސިލުކުރަން ބޭނުންވާ މަގުސަދުގެ މައްޗަށެވެ. މިކަމަކީ ވެސް، ދީނީ ހަރުކަށި ފިކުރާ ގުޅުން ހުރި ކަމަށް ވުމުން، މިކަމުގެ އިތުރު ތަފްސީލު ފަހުން ގެނެވޭނެއެވެ.\nމުޖުތަމައީ ހުކުމްތަކާ ބެހޭ ގޮތުން ފާހަގަކޮށްލަން ޖެހޭ އަނެއް ނުކުތާއަކީ މި ހުކުމްތައް ދީނާ ގުޅޭ ގޮތެވެ. މުޖުތަމައީ ހުކުމްތައް ދީނާ ގުޅެނީ އެ ހުކުމްތަކުގެ ސޫރަ މެދުވެރިކޮށެއް ނޫނެވެ. މިސާލަކަށް ވައްކަންކުރުމުން އޮންނަ އަދަބުކަމުގައިވާ އަތްކެނޑުން އެއީ ދީނީ ކަމެއް ނޫނެވެ. އެކަން، ދީނާ ގުޅެނީ އެކަމަށް ކަނޑައެޅިފައި އޮންނަ އުގޫބާތުން ގަސްދުކުރެވޭ ލަނޑުދަނޑިކަމުގައިވާ ‘އަދުލުވެރިކަން’ ހާސިލުކުރެވުމުންނެވެ. ހިޖުރައިން އަށާރަވަނަ އަހަރު، މާތްރަސްކަލާނގެ ރުއްސުންލެއްވި އުމަރުގެފާނުގެ ޚަލީފާކަމުގެ ދުވަސްވަރުގައި، އަތްކެނޑުން ވަގުތީ ގޮތުން ހުއްޓާލެވުނެވެ. މުޖުތަމައުގައި ބަނޑުހައި ހޫނުކަމުގެ އާންމު ތަދެއް ފެތުރި، ސަރުކާރުން މީސްތަކުންނަށް ފޯރުކޮށްދޭންޖެހޭ ޒަރޫރީ ބައެއް ބޭނުންތައް ފޯރުކޮށް ދިނުމަށް ނުކުޅެދުމުންނެވެ. އެފަދަ، ހާލަތެއްގައި އަތްކެނޑުމަކީ އަދުލުވެރިކަމާ ޚިލާފުކަމެއް ކަމުގައި އުމަރުގެފާނު ދެކެވަޑައިގަތުމުންނެވެ. މީގެ އިތުރުން، އިމާމު ޝާފިއީގެ ކިތާބުލް އުއްމުގައި، މާތްރަސްކަލާނގެ ރުއްސުންލެއްވި އަލީގެފާނު، އަތްކެނޑުމާ ދެކޮޅު ހެއްދެވިކަން ބަޔާންކުރައްވާފައިވެއެވެ. އަތްކެނޑުމަކީ މީހުން އާމްދަނީ ހޯދަން މަސައްކަތްކުރަން ހުރަސް އަޅާނޭ ކަމެއް ކަމާއި އަދި އެކަމުގެ ސަބަބުން ހިނާ ތާހިރުވާން ވެސް ދަތިވާނޭ ކަމަށް ވިދާޅުވަމުންނެވެ. އަތްކެނޑުމަކީ ދީނީ ކަމަކަށްވާ ނަމަ، ވަގުތީ ގޮތުން ނަމަވެސް، އެއްވެސް މީހަކަށް އެކަން ހުއްޓުވުމުގެ އިޚްތިޔާރެއް ނޯންނާނޭކަމާއި އަދި އެކަމާ ފަހަރެއްގައި ވެސް އިންކާރުކުރުމުގެ އުޒުރެއް އެކަކަށް ވެސް ނުދެއްކޭނޭކަން ބައެއް އިލްމުވެރިން ފާހަގަކުރައްވައެވެ.\nމުޖުތަމައީ ހުކުމްތަކާ ބެހޭގޮތުން އެންމެ ފަހުން ފާހަގަކޮށްލަން ބޭނުންވަނީ މި ހުކުމްތައް ހިންގާލުމުގެ ބާރާއި އިޚުތިޔާރު ލިބިގެންވަނީ ހާކިމާއަށް ކަމެވެ. ނުވަތަ ހާކިމާ އެކަން ހަވާލުކުރައްވާފައިވާ ފަރާތަކަށް ކަމެވެ. އެކަމަކީ އަމިއްލަ ފަރުދުންގެ އަތްމަތީ އޮތް ކަމެއް ނޫންކަމެވެ. މުއުމިނާ ދީންވެރިވެ، ރޫހާނީ ގޮތުން ކުރިއަށްދާން ބޭނުން ނަމަ، އަޅުކަމުގެ އަމަލުތަކުގައި އަވަދިނެތި އުޅެ، ވީވަރަކުން އެހެން މީހުންނަށް އިހުސާންތެރިވެ، ހެޔޮއަމަލުތައްކޮށް ހެޔޮލަފާ މީހަކަށްވާންވީއެވެ. ދީންވެރިވެ، ރޫހާނީ ގޮތުން ކުރިއެރުމަށްޓަކައި، މުޖުތަމައީ ހުކުމްތައް މުޖުތަމައުގައި ހިންގާލަން، އޭނާ އަމިއްލައަށް އުޅޭކަށް ނުޖެހެއެވެ. އެކަން ދޫކުރަން ޖެހެނީ މުޖުތަމައު ހިންގުމާ ހަވާލުވެ ތިބި ބަޔެއްގެ އަތް މައްޗަށެވެ. ކީރިތި ގުރުއާނުގައި ބަޔާންކުރެވިފައިވާ ފަދައިންނެވެ. يا أيها الذين آمنوا أطيعوا الله وأطيعوا الرسول وأولي الأمر منكم، (އައްނިސާ ސޫރަތުގެ 59 ވަނަ އާޔަތް) “އޭ އީމާންވެއްޖެ މީސްތަކުންނޭވެ! މާތްކަލާނގެއަށް ބޯލަނބައި ކިޔަމަންތެރިވާށެވެ! އަދި، ރަސޫލާއަށާއި ކަލޭމެންގެ ތެރެއިން އަމުރުވެރި ފަރާތްތަކަށް ވެސް ބޯލަނބައި ކިޔަމަންތެރިވާށެވެ!” މީގެ މާނައަކީ ވަކިވަކި ފަރުދުންނަށް މުޖުތަމައީ ހުކުމްތަކާ ބެހޭ ގޮތުން އެއްޗެއް ނުބުނެވޭނޭ ވާހަކައެއް ނޫނެވެ. މުޖުތަމައުގައި ކަނޑައެޅި ހަމަޖެހިފައިވާ ގަވާއިދުތަކާއި އުސޫލުތަކުގެ މަތިން އެވާހަކަތައް ދެއްކުމުގެ މިނިވަންކަން ވަކިވަކި ފަރުދުންނަށް ވެސް ލިބިގެން ވެއެވެ.\nމިބައި ނިންމާލުމުގެ ގޮތުން، މިބައިގައި ބަޔާންކުރެވިދިޔަ ވާހަކަތަކުގެ ކުރު ޚުލާސާއެއް ލިޔެލާނަމެވެ. ޝަރީއަތުގެ ހުކުމްތައް ދެބަޔަކަށް ބެހިގެން ވެއެވެ. އިންސާނާގެ ފަރުދީ ހަޔާތާ ގުޅޭ ބަޔަކާއި އަދި އޭނާގެ މުޖުތަމައީ ކަންތައްތައް ހިންގުމާ ބެހޭ ބަޔެކެވެ. މީގެ ތެރެއިން ފުރަތަމަ ބައިގައި ހިމެނެނީ އަޅުކަންކަމާއި ހަލާލު-ހަރާން ކަންތަކެވެ. މިބައިގެ މަގުސަދަކީ ފަރުދީ އިސްލާހެވެ. އެކަން ކުރުމުގެ ޒިންމާ ނަގަން ޖެހެނީ ކޮންމެ މުއުމިނު ފަރުދެކެވެ. މިއީ ޝަރީއަތުގެ ޚާލިސް ‘ދީނީ’ބައި ކަމުގައި ބެލެވެއެވެ. ތަނާއި ޒަމާނާ ގުޅުވައި މި ބަޔަކަށް ބަދަލެއް ނުގެނެވޭނެއެވެ. ޝަރީއަތުގެ ހުކުމްތަކުގެ ދެވަނަ ބައި ގުޅެނީ މުޖުތަމައު ހިންގުމާއެވެ. މި ބައިގައި ހިމެނޭ ހުކުމްތަކުގެ މަގުސަދަކީ މުޖުތަމައުގެ އަފުރާދުންގެ މެދުގައި ހަމަހަމަކަމާއި އަދުލުވެރިކަން ގާއިމުކުރުމެވެ. މި ބައިގައި ހިމެނޭ ހުކުމްތައް އިބާރަތްކުރެވިފައިވަނީ އެ ހުކުމްތަކުގެ މަގުސަދުތަކުގެ މައްޗަށް ބާރު އެޅިގެންނެވެ. މިކަންކަން ހިންގާލުމުގެ ބާރާއި އިޚުތިޔާރު ލިބިގެންވަނީ ހާކިމާއަށެވެ. ނުވަތަ ހާކިމާ އައްޔަނުކުރާ ފަރާތަކަށެވެ. މިކަންކަން ހިންގުމުގެ ބާރު، އަމިއްލަ ފަރުދުންނަށް ލިބިގެން ނުވެއެވެ.\nއިރާދަކުރެއްވިއްޔާ، ދެން އޮތް ބައިގައި ތިން ކަމެއްގެ މައްޗަށް ބަލާލެވޭނެއެވެ. ދީނީ ފިކުރު ހަރުކަށިވާ ގޮތާއި އެކަމުގެ ސަބަބުތަކާއި އަދި އެކަމުގެ ހައްލުގެ މައްޗަށެވެ.\nނަޒީރާ ހުސެއިން ޖުލައި 25, 2020 At 4:31 ޕމ\nއަލް ޙަމްދުލިﷲ. ވަރަށް ބަރާބަރު ގެނެސް ދެއްވުމެއް. ތިބާ ﷲ ރަހުމަތް ލައްވާށިއެވެ.


Funadhoo airport gai maadhama Test flight jahsanee\nފުނަދޫ އެއާޕޯޓުގައި މާދަމާ ޓެސްޓް ފްލައިޓް ޖައްސަނީ\nފުނަދޫ އެއާޕޯޓް ނިމިފައި- ފޮޓޯ: އެމްބީއާރު\nށ. ފުނަދޫ އެއާޕޯޓުގެ މަސައްކަތް ނިމި، މާދަމާ ޓެސްޓު ފްލައިޓް ޖައްސަން ތައްޔާރު ވެއްޖެ އެވެ.\nފުނަދޫ ދާއިރާގެ އަތޮޅު ކައުންސިލް މެންބަރު، އަހުމަދު ފާއިޒް އަވަސްއަށް މައުލޫމާތު ދެއްވަމުން ވިދާޅުވީ މާދަމާ ހެނދުނު 7:30 ގައި ފުނަދޫ އެއާޕޯޓުގައި ޖައްސާ ފުރަތަމަ ފްލައިޓަށް މަރުހަބާ ކިޔުމަށް މުޅި ރަށް އެއްކޮށް ތައްޔާރުވަމުންދާ ކަމަށެވެ.\nފާއިޒް ވިދާޅުވީ ޓެސްޓު ފްލައިޓް މާދަމާ ޖައްސާނެ ކަމަށް ކައުންސިލް އިދާރާއަށް އެންގުމާއެކު ރައްޔިތުން އަމިއްލަ އިސްނެގުމުގެ މަތިން އެއާޕޯޓު ސަރަހައްދު ސާފްކޮށްފައިވާ ކަމަށެވެ. އަދި މިހާރު އެ ސަރަހައްދުގައި ދިދަ ޖެހުމުގެ މަސައްކަތްވެސް ކުރަމުންދާ ކަމަށެވެ.\nއޭނާ ވިދާޅުވީ މިއީ މުޅި ރަށުގެ ހުރިހާ ރައްޔިތުންގެ އުއްމީދާއި ގުޅިފައިވާ ކަމެއް ކަމަށާއި މިކަމުގައި ވަކި ފަރުދެއް ވަކި ކުލައެއް ބެލުމެއްނެތި އެންމެން ވެސް އުޅޭ ކަމަށެވެ.\n"މިއީ ހަމަ ހަގީގަތުގައި ވެސް ފުނަދޫ ހުރިހާ ރައްޔިތުންގެ ވަރަށް ބޮޑު އުއްމީދެއް. އެންމެނަށް ވެސް ލިބޭ ވަރަށް ބޮޑު އުފަލެއް. އަސްލު މީގަ އެންމެ އުފާވަނީ ފުނަދޫ ރައްޔިތުން ބޭނުންވާ ތަނުގަ އެއާޕޯޓު އަޅާ ނިންމާލީމަ. އެއާޕޯޓު ސަރަހައްދު ސާފުކޮށް ނިމިފަ ހުރީ މިހާރު. ދިދަ ޖަހައި ޒީނަތްތެރިކުރުމުގެ މަސައްކަތް މިރެ އަށް ނިމޭނެ." އޭނާ ވިދާޅުވި އެވެ.\nފާއިޒް ވިދާޅުވީ ފްލައިޓަށް މަރުހަބާ ކިޔުމަށްފަހު ރަށުގެ ހުރިހާ ރައްޔިތުން އެއްތަނަކަށް ޖަމާމެ، ހެނދުނުގެ ނާސްތާ ކުރާނެ ކަމަށެވެ. މި ނާސްތާ ތައްޔާރު ކުރަނީ ރަށުގެ ހުރިހާ ގެތަކުން އަމިއްލަ ހަރަދުގައި ކަމަށެވެ. މިއީ ރަށުގެ ރައްޔިތުންގެ އެކުވެރިކަމާއި އެއްބައިވަންތަ ކަން ހާމަ ކުރުމަށް ބާއްވާ ސައެއް ކަމަށް ވެސް ވިދާޅުވި އެވެ.\nއެމްޓީސީސީން ތަރައްގީކޮށްފައިވާ އެ އެއާޕޯޓް މިދިޔަ އަހަރު ހުޅުވަން މަސައްކަތްކުރި އެވެ. ނަމަވެސް އެއާޕޯޓުގެ މަސައްކަތް އެއްކޮށް ނުނިމޭތީ ހުޅުވުން ފަސްވީ އެވެ. ފުނަދޫ އެއާޕޯޓު އަޅާފައިވަނީ މޫދުން 40 ހެކްޓަރުގެ ބިން ހިއްކައިގެންނެވެ.\nފުނަދޫ ވާނީ އަތޮޅުގެ ތަރައްގީގެ މަރުކަޒަށް: ރައީސް


PPMavee gotha MDP dhe falhi vedhaane baa? – adduLIVE\nޕީޕީއެމްއަަށްވީ ގޮޮތަަށް އެމްޑީޕީ ދެ ފަޅިވެދާނެ ބާ؟\n1 Jul 15, 2021, 10:29 އަބްދުﷲ ޔާމީން\nސިޔާސީ ގޮތުން ރާއްޖެ މިއަދު ދެކެން ޖެހިފައިމިވަނީ ވަރަށް ވެސް ތަފާތު މަންޒަރެކެވެ. ރާއްޖޭގެ އެންމެ ދޮށީ ޕާޓީ އެމްޑީޕީގެ ތެރޭގައި އުފެދިފައިވާ ނުތަނަވަސްކަމުގައި ދެ ރައީސުންގެ ފިކުރު އެއްގޮތް ނުވެ އަރާރުން އުފެދިފައިވާތަނެވެ. މިއީ "ސަޕްރައިޒް"އެކޭ ބުނެވޭކަށް ނެތެވެ. މި ވެރިކަމުގެ ކޮންމެވެސް ހިސާބެއްގައި މިކަން މިގޮތަށް ދިމާވެދާނެކަމަށް ވަރަށް ގިނަ މީހުން އައީ ދެކެމުންނެވެ.\nފެންނަ ފެނުމަށް އެމްޑީޕީގެ ތެރޭގައި މިހާރު ދިމާވެފައިވަނީ ސިޔާސަތުގެ މައްސަލައެކެވެ. އެމްޑީޕީގެ ރައީސް އާއި އެމްޑީޕީގެ އެންމެ އިސް ލީޑަރު އަދި ރައީސުލްޖުމްހޫރިއްޔާގެ ސިޔާސަތުގެ ތަފާތެކެވެ. އުޒުރެއްގެ ގޮތުގައި ދައްކަނީ ބައެއްކަންކަމުގައި އެއްގަލަކަށް ނޭރި ސިޔާސީ ވިސްނުން ތަފާތުވާ ވާހަކައެކެވެ. ވެރިކަމުގެ ނިޒާމުގެ ބަހުސްވެސް މީގެ ތެރޭގައި މުހިންމު ދައުރެއް އަދާކުރެއެވެ.\nރައީސް ނަޝީދު ވަކި ކަންތައްތަކެއް ބޭނުންވެލައްވާއިރު, ރައީސް ސޯލިހްގެ ފަރާތުން އެދިލައްވަނީ އެކަންކަން ރައީސް ނަޝީދު ބޭނުންފުޅުވެ ލައްވާ ގޮތަކަށް ކުރެއްވުމަށެވެ. މަޖިލީހުގެ ރައީސްގެ ހައިސިއްޔަތުން އަދި ޕާޓީގެ ރައީސްގެ ހައިސިއްޔަތުން އެދިލައްވާ އެދިލެއްވުންތަކެކެވެ. ރައީސް ސޯލިހް ވިދާޅުވަނީ އެމަނިކުފާނުގެ ވިސްނުންފުޅުހުރީ ވައުދުތައް ފުއްދެވުމަށްކަމަށެވެ. އިތުރު ދައުރަކާއި މެދު ވިސްނުންފުޅު ގެންގުޅުއްވާކަމެއް ނުވަތަ ނޫންކަމެއް ސާފެއް ނޫނެވެ.\nޕީޕީއެމަށް ވީގޮތް އެމްޑީޕީއަށް ވެދާނެތަ؟\nރައީސް އަބްދުالله ޔާމީންގެ ވެރިކަމުގައި ޕީޕީއެމަށްވެސް ދިމާވީ ހަމަ މިފަދަ ގޮތެކެވެ. ޕާޓީގެ ރައީސް މައުމޫން އަބްދުލްޤައްޔޫމާއި ރައީސް ޔާމިންގެ ހިޔާލު ބައެއް ކަންކަމުގައި ތަފާތުވީއެވެ. ރައީސް މައުމޫން އަތުން ޕާޓީ އަތުލެއްވުމަށްފަހު ގޮށްމުށުގެ ބާރު ރައީސް މައުމޫނަށް ރައީސް ޔާމީން ދެއްކެވިއެވެ. ޕާޓީގެ އޮފީހާއި ގޮނޑި މޭޒު އަތުލާ, މުޅި ޕާޓީގެ ކޮންޓްރޯލް ނެންގެވީއެވެ. ސިޔާސީ ގޮތުން ރައީސް މައުމޫން އެކަހެރި ކުރައްވާ އަމިއްލަފުޅަށް ވެރިކަން ކުރެއްވީއެވެ.\nއާރާބާރުގައި ހުންނަވައި ރައީސް ޔާމީން ޖެއްސެވި "ސިޔާސީ ސަކަރާތް" ރައީސް ސޯލިހް ނުކުރައްވާނެކަމަށް ވަރަށް ގިނަ ފަރާތްތަކުން ދެކެއެވެ. ހާއްސަކޮށް ރައީސް ނަޝިދު އެކަހެރި ކުރައްވާ ޕާޓީން ބޭރުކޮށް ޕާޓީ ހިސޯރު ނުކުރާނެކަން ޔަގީނެވެ.\nއެހެންނަމަވެސް ވެރިކަން ކުރެއްވުމަށް އަދި ބޭނުންފުޅުވާ ސިޔާސަތުތައް ތަންފީޒުކޮށް ރައްޔިތުންނަށް ވެފައިވާ ވައުދުތައް ފުއްދެވުމަށް ސިޔާސީގޮތުން ޕާޓީގެ އެތެރެއިންނާއި ބޭރުން މަސައްކަތް ނުކުރައްވާނެއެކޭ ނޫނެވެ. ހިތްހަމަ ނުޖެހުން ފެށިގެން އައީ އެކަންކަން މާބޮޑަށް ގެންގުޅުއްވުމުން ކަމަށް ބައެއް ފަރާތްތަކުން ނެކެއެވެ. އެހެންނަމަވެސް ވެރިކަމެއް ކުރައްވާ, ކަންތައްތަކެއް ކުރައްވަން ވިސްނުންފުޅު ގެންގުޅުއްވާއިރު "ބަސް ނުވިކޭ އޮޑީގެ ދިރުނބާކޮޅަށް އަރާ" އިންނަވާ އުސޫލުން އަތް އުރާލައްވައިގެންވެސް ނީންނަވާނެއެވެ. ފެންނަނީ އެމަންޒަރެވެ.\nއެހެންނަމަވެސް އެމްޑީޕީއަށް އާ އިއްތިހާދެއް ބޭނުންވާކަމަށް ވިދާޅުވެ, ސީދާ ވެރިކަމާ ދެކޮޅަށް ޕާޓީގެ ތެރެއިން ނިކުންނެވިކަން ހާމަކުރެއްވުމުން, ކޮންމެވެސް އެއް ލީޑަރެއް "އެހެލާތަން" ފެނުމަކީ ދުރުގާ އޮތްކަމެއްކަމަށް ނޫނެވެ.\nހަމަޖެހިލައިގެން ވެރިކަން ކުރުމުގެ ފުރުސަތު ދެއްވާ!\nރާއްޖޭގެ ރައީސުލްޖުމްހުރިއްޔާއަކީ ރައިސް އިބްރާހިމް މުހައްމަދު ސޯލިހެވެ. އެމަނިކުފާނު ނިސްބަތްވެ ވަޑައިގަންނަވަނީ އެމްޑީޕިއަށެވެ. މިއީ އެމްޑީޕީގެ ފުރިހަމަ ސަޕޯޓާއި އަދި އެއްބާރުލުމާއެކު އެމަނިކުފާނަށް ވެރިކަން ކުރުމަށް ފުރުސަތު ދެއްވަންވީ ވަގުތެވެ. ވަކި ސިޔާސީ ޝަހުސެއްގެ "ކަރުހިއްކުން ފިލުވުމަށް" މަސައްކަތް ކުރައްވަންވީ ވަގުތަކީ މިއީއެއް ނޫނެވެ.\nއެމްޑީޕީއަކީ އެތެރޭގެ ޑިމޮކްރަސީ ހަރުދަނާ ޕާޓިއެކެވެ. މިހާތަނަށް އެމްޑީޕީގެ ގޮތުގައި ޕާޓީ މިހާތަނަށް ދެމި އައީވެސް އެ އަސާސްތައް އެގޮތުގައި ބޭއްވީތީއެވެ. މިހާރު ވެރިކަމުގައި ހުންނެވި ބޭފުޅާއާ މެދު ހިތްހަމަ ނުޖެހޭކަމުގައިވާނަމަ, ރިޔާސީ އިންތިހާބާ ކައިރިކޮށް ބާއްވާ އެތެރޭގެ ޕްރައިމަރީގައި ވާދަކުރައްވާ ޕާޓީގެ ތެރެއިން އެކަން ނިންމަވާށެވެ. ޑިމޮކްރަސީގެ ހަމަތައް އިސްކުރައްވާށެވެ.\nއެހެންނަމަވެސް ޕާޓީގެ ޤައުމީ މަޖިލީހުން ވަކިގޮތަކަށް ނުނިންމަނީސް, އަމިއްލަފުޅަށް އާ އިއްތިހާދު ބޭނުންވާކަން އިއުލާނު ކުރައްވާ, ޕާޓީގެ އާންމު މެމްބަރުންގެ މެދުގައި ނުތަނަވަސް ކަން އުފެދޭގޮތަށް އުޅެއްވުން ވާނީ އެކަމުގެ ސަބަބުން ގައުމުގެ ސިޔާސީ ހަމަޖެހުމަށްވެސް ބުރޫ އަރާނެ ކަމަކަށެވެ. އަދި އަމުދުން އިދިކޮޅު ސިޔާސީ ޕާޓީއަށް ވެރިކަން ކުރާ ޕާޓީގެ ތެރެއިން ވަކި ޝަރުތުތަކަކާ އެކު "އާ ގުޅުމެއް ފެށުމަށް" ހުށަހަޅުއްވާ, މަސައްކަތް ކުރެއްވުންވެސް ވާނީ މުޅިން ހަމަޖެހޭ ކަމަކަށް ނޫނެވެ.\nވެރިކަމާއި ބާރާއި އީގޯ އަކީ އެންމެންވެސް އޭގެ ފަހަތުން ދުވާ, އަދި އެކަންކަމަށް އެންމެވެސް ބޭނުންވާ އެއްޗިއްސެވެ. އެހެންނަމަވެސް އެމްޑީޕީގެ ތެރެއިން މިއަދު މިފެންނަނީ ރައްޔިތުން އަދި ދެކެން ބޭނުންވާ މަންޒަރެއް ނޫނެވެ. ބަރުލަމާނީ އަށް ބަދަލުކުރުމަށް ބޭނުންފުޅުވެލެއްވި ނަމަވެސް ނުވަތަ އެހެން ގޮތަކުން މިއަދުގެ ވެރިކަން ބަދަލުކުރައްވަން ބޭނުންފުޅުވެ ކޮންޓްރޯލް ހޯއްދަވަން ބޭނުންފުޅުވެލެއްވި ނަމަވެސް, މިހާރު އެމްޑީޕީގެ މަތިފަޑިން ފެނިގެން ދަނީ އާންމު މެމްބަރުން އެންމެ ހިތްއެދޭ މަންޒަރެއް ނޫނެވެ.\nރަނގަޅުވެ. ވެރިކަން ކުރައްވަމުން އަންނަ ގޮތުގައި ބަދަލު ގެންނަންޖެހޭ އަދި ރައްޔިތުން ހިތްހަމަ ނުޖެހޭ އެތައް ކަމެއް އެބަހުއްޓެވެ. އެހެންނަމަވެސް ޕާޓިގެ ތެރެއިން ސީދާ "ވެރިމީހާޔާ ތޮޅުމަކީ" އެންމެ ބުއްދިވެރިގޮތެއް ކަމަށް ނުފެނެއެވެ. ސިޔާސީ ގޮތުން ބަދަލުކުރައްވަން ހުންނަ ކަންކަން އެމަގުން ކުރައްވާށެވެ. އެހެންނަމަވެސް ރައްޔިތުން ނޫނެކޭ ބުނެ ބަދަލުކުރި ކަމަކަށް އެނބުރި ރުޖޫއަވެ, "އުނބަށް ޖަހާ" އުސޫލުން އޭގެ އެހީއަށް އެދުމަކީވެސް އެންމެ މޮޅުގޮތެއް ނޫނެވެ.


SunOnline: Neymar gennan Barca in kuree kihaavarehge masaihkatheh kameh neynge: Messi\n"ނޭމާ ގެންނަން ބާސާއިން ކުރީ ކިހާވަރެެއްގެ މަސައްކަތެއް ކަމެއް ނޭނގޭ"\nޢަބްދުﷲ އައިމަން 12 Sep 2019, 09:39\nނޭމާ ޖޫނިއާ ބާސެލޯނާގައި ކުޅުނު ދުވަސްވަރު --- ފޮޓޯ// ސަޗާ ޕިސަނީ\nޕީއެސްޖީގެ ހުނަރުވެރި ފޯވާޑް ނޭމާ ޖޫނިއާ އަނބުރާ ބާސެލޯނާއަށް ގެންނަން ކުރީ ކިހާވަރެއްގެ މަސައްކަތެއްކަން ބުނަން ނޭނގޭ ކަމަށް އެކުލަބުގެ ކެޕްޓަން ލިއޮނެލް މެސީ ބުނެފި އެވެ.\nނިމިގެން ދިޔަ ޓްރާންސްފާ މާކެޓަކީ ފުޓުބޯޅައިގެ ތާރީހުގައި ވެސް އެންމެ އަގުބޮޑު ޓްރާންސްފާ މާކެޓަށް ވީ އިރު އެދުވަސްވަރު އެންމެ ގިނަ ބޮޑު ސުރުހީތަކުން ޖާގަ ހޯދި އެކަކީ ދުނިޔޭގެ ރެކޯޑް އަގަކަށް ބާސެލޯނާ ދޫކޮށް ޕީއެސްޖީއަށް ބަދަލުވި ނޭމާގެ ވާހަކަ އެވެ. ނޭމާ ކިތަންމެ އަގުބޮޑުކޮށް ޕީއެސްޖީއަށް ދިޔަ ނަމަ ވެސް ވޭތުވެ ދިޔަ ދެ ސީޒަނުގައި ވެސް އޭނާއަށް އެންމެ ރަނގަޅު ކުޅުމެއް ދެއްކިފައެއް ނުވެ އެވެ.\nނޭމާ ޖޫނިއާ ބާސެލޯނާގައި ކުޅުނު އިރު ގޯލެއް ޖެހުމަށް ފަހު ލުއިސް ސުއަރޭޒް އާ އެކު އުފާފާޅު ކުރަނީ --- ފޮޓޯ// ޖޭމީ ސްމިތް\nއަދި ކުލަބާއި ގިނަ މައްސަލަތަކެއް ވެސް ޖެހި ނޭމާ އެނބުރި ބާސެލޯނާއަށް އަންނަން ބޭނުންވާ ކަމުގެ ވާހަކަތައް ސޯޝަލް މީޑިއާގައި ފަހަކަށް އައިސް ފުނި ޖެހުނު އިރު ބާސެލޯނާއިން ވެސް އޭނާ އަންނަން ބޭނުން ނަމަ މަރުހަބާ ކިޔާނެ ކަމަށް ވަނީ ބުނެފަ އެވެ. ނަމަވެސް ޓްރާންސްފާ ޑެޑްލައިން ހަމަވި އިރު ވެސް ނޭމާ ބާސެލޯނާއަށް ނާދެވުނެވެ. ރިޕޯޓުތައް ބުނާ ގޮތުން ނަމަ ބާސެލޯނާއިން 180 މިލިއަން ރުފިޔާއާއި ދެ ކުޅުންތެރިން ލޯނުގެ އުސޫލުން ދޭ ގޮތަށް ކުރި ބިޑަށް ޕީއެސްޖީން އެއްބަސް ނުވީ އެވެ.\nނޭމާއަށް އެނބުރި ބާސެލޯނާއަށް ނާދެވުމުން އޭނާ ހުރީ ވަރަށް ހިތްހަމަ ނުޖެހިފައި ކަމަށާއި އޭނާ ޕީއެސްޖީ ދޫކޮށްލުމަށް ކުރެވެން ހުރި ހުރިހާ މަސައްކަތެއް ކުރިކަމަށް ބާސެލޯނާގެ ފޯވާޑް ލުއިސް ސުއަރޭޒް ދާދި ފަހުން ވަނީ ބުނެފަ އެވެ. އެހެން ނަމަވެސް ބާސެލޯނާއިން ނޭމާ ގެނައުމަށް އެކަށީގެންވާ މަސައްކަތްތަކެއް ކުރިކަން ނޭނގޭ ކަމަށް އެކުލަބުގެ ކެޕްޓަން މެސީ ވަނީ ބުނެފަ އެވެ.\n"އަހަރެންނަކަށް ނޭނގޭ ބާސެލޯނާއިން ނޭމާ ގެނައުމަށް ކުރީ ކިހާވަރެއްގެ މަސައްކަތްތަކެއް ކަމެއް. އިނގުނުހާ ވެސް އެއްޗަކީ ޕީއެސްޖީން އެއްބަސް ނުވި ކަން،" މެސީ ބުންޏެވެ.\nއޭނާ ބުނީ ނޭމާ އެނބުރި ބާސެލޯނާއަށް ގެންނަން އޭނާ ވެސް ބޭނުންވާ ކަމަށާއި ނޭމާއަކީ މިވަގުތު ދުނިޔޭގައި ހުރި އެންމެ މޮޅު އެއް ކުޅުންތެރިޔާ ކަމަށެވެ. ނަމަވެސް އޭނާ ގެނައުމަށް އެއްވެސް ފަހަރަކު ބާސެލޯނާގެ ބޯޑަށް ނުފޫޒެއް ފޯރުވާފައި ނުވާނެ ކަން މެސީ ވަނީ ފާހަގަ ކޮށްފަ އެވެ.\n"ވަރަށް ގިނަ ބަޔަކު ބުނާ އެއްޗެއް އެއީ ކުޅުންތެރިޔަކު ބާސެލޯނާއަށް ގެންނަނީ އަހަރެން ބުނެގެންނޭ. އެއީ ދޮގު. އެހެން ކުޅުންތެރިންނެކޭ އެއްފަދައިން އަހަރެން ވެސް އަހަރެންނަށް ފެންނަ ގޮތް ލޮކާ ރޫމުގައި ހާމަ ކުރަން."


مَجَالِسُ شَهْرِ رَمَضَانَ – ތިންވަނަ މަޖްލިސް – DhiSalafiyyah\nمَجَالِسُ شَهْرِ رَمَضَانَ – ތިންވަނަ މަޖްލިސް\n25/07/2014 ރޯދަ, ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް އަބޫ ފުޟައިލު މުއުތަމިން އަޙްމަދު\nރަމަޟާންމަހުގެ ރޯދައިގެ ޙުކުމް\nއެންމެހާ ޙަމްދުހުރީ ﷲ ސުބުޙާނަހޫ ވަތަޢާލާ އަށެވެ. އެއިލާހު ދެއްވާދެއްވުމެއް މަނާކުރާނެ ފަރާތެއްނުވެއެވެ. އަދި އެއިލާހު ގެންދަވައިފި އެއްޗެއް އަނބުރާ ދެއްވާނެ ފަރާތެއް ނުވެއެވެ. އެއިލާހަށް ކިޔަމަންތެރިވުން އެއީ ޢަމަލުކުރާމީހުން ހޯދައިގަންނަ އެންމެ ހެޔޮ އަދި އެންމެ ފައިދާ ކުރަނިވި ކަމެވެ. އަދި ތަޤުވާވެރިން އެ އިލާހަށްވާ ތަޤުވާވެރިކަމީ، އެ އިލާހާ އެންމެ ކައިރިކޮށްދޭ ކަމެވެ. އަދި އެއިލާހުގެ ވަލީވެރިންގެ ހިތްތައް އީމާންކަމަށް ތައްޔާރުކުރައްވާ، އެބައިމީހުންގެ ހިތްތަކުގައި އީމާންކަން މިންވަރުކުރެއްވިއެވެ. އަދި އެބައިމީހުންނަށް އެ އިލާހުގެ އަޅުކަމުގައި އުފުލަންޖެހޭ ވަރުބަލިކަން ލުއި ކޮށްދެއްވިއެވެ. އެހެންކަމުން އެ އިލާހަށް ޚިދުމަތް ކުރުމުގައި (އަޅުކަންކުރުމުގައި) އެބައިމީހުންނަށް އެއްވެސް ވަރުބަލިކަމެއް އުފުލާކަށް ނުޖެހެއެވެ. އަދި ހަލާކުގެ ތެރެއަށް ވެއްޓި މަގުފުރެދުނު ހިނދު މަގުފުރެދުނު މީހުންނަށް ބަދު ނަސީބުވެރިކަން އެ އިލާހު މިންވަރުކުރެއްވިއެވެ. އެބައިމީހުން ﷲގެ މަގުން މޫނުއަނބުރާލާ އެއިލާހަށް ކާފަރުވިއެވެ. ފަހެ އެބައިމީހުން ހުޅުގަނޑުގެވެރި ނަރަކައަށް ވެއްދޭ ހުށްޓެވެ.\nއެ އިލާހުގެ ފަޟްލުވަންތަވެރިކަމުން އަޅަމެންނަށް ދެއްވާފައިވާ ގިނަގުނަ ނިޢުމަތްތަކަށް ޙަމްދު ކުރަމެވެ.\nއަދި ﷲ ފިޔަވާ ޙައްޤުގޮތުގައި އަޅުކަންވެވޭ އިލާހަކު ނުވާކަމަށް އަޅު ހެކިވަމެވެ. އެއިލާހަށް ބައިވެރިއަކު ނުވެއެވެ. ކާފަރުންގެ ޖަމާޢަތްތައް ބަލިކުރައްވާ އެބައިމީހުންގެ މައްޗަށް ބާރު ހިންގަވައެވެ. އަދި މުޙައްމަދުގެފާނީ ﷲގެ އަޅާކަމަށާއި ރަސޫލާ ކަމަށް އަޅުހެކިވަމެވެ. އެކަލޭގެފާނީ ﷲ ތަޢާލާ އިޚްތިޔާރުކުރައްވާ ހޮއްވެވި ފަރާތެވެ. ﷲ ތަޢާލާ އެކަލޭގެފާނުގެ މައްޗަށް ޞަލަވާތްލައްވާށިއެވެ. އަދި ދަރަޖަތައް މަތިވެރިވެގެންވާ މާތްކަމުން ފުރިފައިވާ އެކަލޭގެފާނުގެ ޞަޙާބީ އަބޫބަކުރުގެފާނަށްވެސް ޞަލަވާތްލައްވަވާށިއެވެ. އަދި އެބޭކަލަކަށް ބިރުން ޝައިޠާނާ ފިލައި ރައްކާވާ، ޢުމަރުގެފާނުގެ މައްޗަށް ޞަލަވާތް ލައްވަވާށިއެވެ. އަދި ތަޤުވާވެރި ޠާހިރު ނަސަބުގެ ވެރި، އަދި ދެނޫރުގެ ވެރިޔާ ޢުޘްމާނުގެފާނުގެ މައްޗަށް ޞަލަވާތް ލައްވާށިއެވެ. އަދި ރަސޫލުﷲ ޞައްލަﷲ ޢަލައިހި ވަސައްލަމްގެ ދަނބިދަރިކަލުން، އަދި ބޮޑުބޭބޭގެދަރިކަލުން ޢަލީގެފާނަށް ޞަލަވާތްލައްވާށިއެވެ. އަދި ދީނުގެ އެންމެ މަތިވެރި ފަޚުރު ލިބިވަޑައިގެންނެވި ޞަޙާބީބޭކަލުންނާއި، އެބޭކަލުންނަށް ހެޔޮ ގޮތުގައި ތަބަޢަވީ ތާބިޢީ ބޭކަލުންނަށް އެންމެ ފުރިހަމަ ސަލާމުން ސަލާމްލައްވާށިއެވެ.\nއަޚުންނޭވެ! ރަމަޟާންމަހުގެ ރޯދައަކީ، އިސްލާމްދީނުގެ ރުކުންތަކުގެ ތެރެއިން ރުކުނެކެވެ. އެދީނުގެ އެއް އަސާސެވެ. ﷲތަޢާލާ ވަޙީކުރެއްވިއެވެ.\n﴿يَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِن قَبْلِكُمْ لَعَلَّكُمْ تَتَّقُونَ * أَيَّامًا مَّعْدُودَاتٍ ۚ فَمَن كَانَ مِنكُم مَّرِيضًا أَوْ عَلَىٰ سَفَرٍ فَعِدَّةٌ مِّنْ أَيَّامٍ أُخَرَ ۚ وَعَلَى الَّذِينَ يُطِيقُونَهُ فِدْيَةٌ طَعَامُ مِسْكِينٍ ۖ فَمَن تَطَوَّعَ خَيْرًا فَهُوَ خَيْرٌ لَّهُ ۚ وَأَن تَصُومُوا خَيْرٌ لَّكُمْ ۖ إِن كُنتُمْ تَعْلَمُونَ * شَهْرُ رَمَضَانَ الَّذِي أُنزِلَ فِيهِ الْقُرْآنُ هُدًى لِّلنَّاسِ وَبَيِّنَاتٍ مِّنَ الْهُدَىٰ وَالْفُرْقَانِ ۚ فَمَن شَهِدَ مِنكُمُ الشَّهْرَ فَلْيَصُمْهُ ۖ وَمَن كَانَ مَرِيضًا أَوْ عَلَىٰ سَفَرٍ فَعِدَّةٌ مِّنْ أَيَّامٍ أُخَرَ ۗ يُرِيدُ اللَّـهُ بِكُمُ الْيُسْرَ وَلَا يُرِيدُ بِكُمُ الْعُسْرَ وَلِتُكْمِلُوا الْعِدَّةَ وَلِتُكَبِّرُوا اللَّـهَ عَلَىٰ مَا هَدَاكُمْ وَلَعَلَّكُمْ تَشْكُرُونَ ﴾ [البقرة: ۱٨٣ – ۱٨٥]\nމާނައީ: “އޭ އީމާންވެއްޖެ މީސްތަކުންނޭވެ. ތިޔަބައިމީހުންގެ ކުރީގެ އުންމަތްތަކުގެ މީހުންގެ މައްޗަށް ރޯދަ ފަރުޟުކުރެވުނުފަދައިން ތިޔަބައިމީހުންގެ މައްޗަށްވެސް ރޯދަ ފަރުޟުކުރެވިއްޖެއެވެ. އެއީ ތިޔަބައިމީހުން ތަޤުވާވެރިވުމަށްޓަކައެވެ. (183) ރޯދަހިފަންވީ ޢަދަދު ކަނޑައެޅިގެންވާ ދުވަސްތަކެއް ގައެވެ. ފަހެ،ތިޔަބައިމީހުންގެ ތެރެއިން ބަލިވެއުޅޭ މީހާ ނުވަތަ ދަތުރެއްގެ މަތީގައިވާ މީހާ (ރަމަޟާންމަހުގެ ރޯދަ ދޫކޮށްލައިފިނަމަ) އެހެން ދުވަސްތަކަކުން އެ ޢަދަދު ހަމަކުރުން ހުށްޓެވެ. އަދި ބުރަކަމާއި އުނދަގުލާއެކު މެނުވީ ރޯދަހިފުމަށް ކުޅަދާނަވެގެން ނުވާމީހާ ރޯދަހިފުމުގެ ބަދަލުގައި ފިދްޔަ ދޭށެވެ. (ފިދްޔައިގެ މިންވަރަކީ ރޯދަ ދޫކޮށްލާ ކޮންމެ ދުވަހަކަށް) މިސްކީނަކަށް ކާންދޭ މިންވަރެވެ. ފަހެ،تطوّع ގެ ގޮތުން އިތުރު ހެޔޮކަމެއް ކޮށްފިމީހާ (ދަންނާށެވެ!) ފަހެ،އެކަންތައް އެމީހަކަށް ހެޔޮކަން ބޮޑެވެ. އަދި (ފިދްޔަ ދިނުމުގެ ބަދަލުގައި) ރޯދަހިފުން ތިޔަބައިމީހުންނަށް ހެޔޮކަން ބޮޑެވެ. އެކަން ތިޔަބައިމީހުން ދަންނާނެ ނަމައެވެ. (184) ރަމަޟާންމަހަކީ، އެމަހެއްގައި ޤުރުއާން ބާވާލެއްވުން މައްސަރެވެ. އެޤުރުއާން ބާވާލެއްވުނީ މީސްތަކުންނަށްވާ ތެދުމަގެއްކަމުގައެވެ. އަދި ހިދާޔަތާއި ޙައްޤާއި ބާޠިލް ވަކިކޮށްދެނިވި ހެކިތަކެއްގެ ގޮތުގައެވެ. ފަހެ،ތިޔަބައިމީހުންގެ ތެރެއިން އެ މައްސަރުގައި ޙާޟިރުވެ ހުރެއްޖެމީހާ،އެ މަހުގެ ރޯދަ ހިފާހުށިކަމެވެ! އަދި ބަލިވެއުޅޭ މީހާ ނުވަތަ ދަތުރެއްގެ މަތީގައިވާ މީހާ، (އެ މައްސަރުގެ ރޯދަ ދޫކޮށްލައިފިނަމަ) އެހެން ދުވަސްތަކަކުން އެ ޢަދަދު ހަމަކުރުން ހުށްޓެވެ. ﷲތަޢާލާ ތިޔަބައިމީހުންނަށް ލުއިފަސޭހަގޮތް އިރާދަކުރައްވަތެވެ. އަދި ދަތި އުނދަގޫގޮތް ތިޔަބައިމީހުންނަކަށް އިރާދައެއް ނުކުރައްވަތެވެ. (މިކަންތައްތައް މިގޮތަށް ކަނޑައަޅުއްވާފައިވަނީ) ތިޔަބައިމީހުން އެ މައްސަރުގެ ދުވަސްތަކުގެ ޢަދަދު ފުރިހަމަ ކުރުމަށްޓަކައެވެ. އަދި ތިޔަބައިމީހުންނަށް ތެދުމަގު ދެއްކެވިކަމުގެ މައްޗަށް ﷲއަށް ތަކްބީރުކިޔައި އުޅުމަށްޓަކައެވެ. އަދި ތިޔަބައިމީހުން އެއިލާހަށް ޝުކުރުވެރިވުމަށްޓަކައެވެ. (185)”\nއަދި ނަބިއްޔާ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ.\n((بُنِيَ الْإِسْلَامُ عَلَى خَمْسٍ شَهَادَةِ أَنْ لَا إِلَهَ إِلَّا اللهُ وَأَنَّ مُحَمَّدًا رَسُولُ اللهِ وَإِقَامِ الصَّلَاةِ وَإِيتَاءِ الزَّكَاةِ وَالْحَجِّ وَصَوْمِ رَمَضَانَ))\nމާނައީ: “އިސްލާމްދީން ބިނާވެގެންވަނީ ފަސްކަމެއްގެ މައްޗަށެވެ. އެއީ؛ ﷲ މެނުވީ ޙައްޤުގޮތުގައި އަޅުކަންވެވޭ އެހެންފަރާތެއް ނުވާކަމަށް ހެކިވުމާއި މުޙައްމަދުގެފާނީ ﷲގެ ރަސޫލާކަމަށް ހެކިވުމާއި ނަމާދު ޤާއިމްކުރުމާއި ޒަކާތްދިނުމާއި ޙައްޖުވުމާއި ރަމަޟާންމަހުގެ ރޯދަހިފުމެވެ.”\nއަދި އިމާމް މުސްލިމްގެ ރިވާޔަތުގައި ވެއެވެ.\n((وَصَوْمِ رَمَضَانَ وَحَجِّ البَيْتِ))\nމާނައީ:”އަދި ރަމަޟާންމަހުގެ ރޯދަހިފުމާއި ﷲގެ ގެފުޅަށް ޙައްޖުވުމެވެ.”\nރަމަޟާންމަހުގެ ރޯދައަކީ، ފަރުޟެއްކަމާމެދު ހުރިހާ މުސްލިމުން އިޖުމާޢުވެއެވެ. އަދި ރޯދައިގެ ފަރުޟުކަމާމެދު ކޮންމެ މުސްލިމަކަށް އެނގުމަކީ، އިސްލާމްދީނުގެ ޟަރޫރީ ޢިލްމުގެ ތެރެއިން ހިމެނޭ ކަމެކެވެ. ފަހެ މިއަޅުކަމަކީ، ފަރުޟެއްކަމާމެދު އިންކާރުކޮށްފިމީހާ ކާފަރުވެއްޖެއެވެ. އަދި އޭނާއަށް ތައުބާ ލައިދެވޭނެއެވެ. އަދި އޭނާއަށްވަނީ ތައުބާވެ ރަމަޟާންމަހުގެ ރޯދައިގެ ވާޖިބުކަމާމެދު އިޤުރާރުވުމެވެ. ނޫންނަމަ އޭނާ އިސްލާމްދީނުން މުރުތައްދުވެފައިވާ ކާފަރެއްގެ ގޮތުގައި ޤަތުލުކުރެވޭނެއެވެ. އަދި އޭނާ ހިނެވުމެއް، ކަފުންކުރުމެއް ނުވެއެވެ. އަދި އޭނާގެ މައްޗަށް ކަށުނަމާދު ކުރުމެއްވެސް ނުވެއެވެ. އަދި އޭނާގެ މައްޗަށް ރަޙުމަތްލެއްވުން އެދި ދުޢާ ނުކުރެވޭނެއެވެ. އަދި މުސްލިމުންގެ ގަބުރުސްތާނެއްގައި އޭނާ ވަޅެއްވެސް ނުލެވޭނެއެވެ. އަދި އޭނާ ކަށްވަޅުކޮނެ ވަޅުލަންވާނީ މުސްލިމުގެ ޤަބުރުސްތާނާ ދުރުހިސާބެއްގައެވެ. އެއީ އޭނާގެ ގައިން ދުވާ ނުބައިވަހުގެ ސަބަބުން މީސްތަކުންނަށް އުނދަގޫ ނުވުމަށްޓަކައެވެ. އަދި އޭނާ ފެންނަ ހިސާބުގައި އޮތުމުގެ ސަބަބުން އޭނާގެ އަހުލުންނަށް އުނދަގޫ ވާނޭތީއެވެ.\nރަމަޟާންމަހުގެ ރޯދަ ފަރުޟުކުރެވުނީ ހިޖުރައިން ދެވަނަ އަހަރުގައެވެ. އެހެންކަމުން، ރަސޫލުﷲ ޞައްލަﷲ ޢަލައިހިވަސައްލަމް ނުވަ އަހަރު ރަމަޟާންމަހު ރޯދަ ހިއްޕެވިއެވެ.\nރަމަޟާންމަހުގެ ރޯދަ ފަރުޟުކުރެއްވިފައިވަނީ ދެ މަރުޙަލާއެއްގެ މަތިންނެވެ.\nފުރަތަމަ މަރުޙަލާ: ރޯދަ ހިފުން ނުވަތަ (މިސްކީނަކަށް) ކާން ދިނުން، މި ދެ އިޚްތިޔާރު ދެވުނެވެ. އަދި ރޯދަ ހިފުން އެއީ (މި ދެގޮތުން ކުރެ) އެންމެ ހެޔޮގޮތްކަމުގައި ލެއްވުނެވެ.\nދެވަނަ މަރުޙަލާ: އެހެން އިތުރު އިޚްތިޔާރެއް ނެތް ގޮތުގައި ރޯދަ ހިފުން ކަނޑައެޅިގެން ދިޔައެވެ. އަލް އިމާމު ބުޚާރީ އާއި އަލް އިމާމު މުސްލިމް ރިވާކުރެއްވިއެވެ. سَلَمَةَ بن الأكوع – رضي الله عنه -ވިދާޅުވިއެވެ.\n﴿وَعَلَى الَّذِينَ يُطِيقُونَهُ فِدْيَةٌ طَعَامُ مِسْكِينٍ…﴾\nމާނައީ: ” އަދި ބުރަކަމާއި އުނދަގުލާއެކު މެނުވީ ރޯދަހިފުމަށް ކުޅަދާނަވެގެން ނުވާމީހާ ރޯދަހިފުމުގެ ބަދަލުގައި ފިދްޔަ ދޭށެވެ. (ފިދިޔާގެ މިންވަރަކީ ރޯދަ ދޫކޮށްލާ ކޮންމެ ދުވަހަކަށް) މިސްކީނަކަށް ކާންދޭ މިންވަރެވެ… “\nމިއާޔަތް ބާވައިލެއްވުމުން، ރޯދަ ދޫކޮށްލަން ބޭނުންވާމީހަކު ރޯދަ ދޫކޮށްލުމަށްފަހު ފިދްޔަދީ އުޅުނެވެ. ދެން އެއަށްފަހުގައި، އެއާޔަތުގެ ފަހުގައިވާ އާޔަތް ބާވާލެއްވުމުން އެ އާޔަތް މަންސޫޚުވީއެވެ. އެބަހީ އަންނަނިވި އާޔަތް ބާވާލެއްވުމުން އިސްވެދިޔަ އާޔަތް މަންސޫޚުވީއެވެ.\n﴿فَمَن شَهِدَ مِنكُمُ الشَّهْرَ فَلْيَصُمْهُ ۖ وَمَن كَانَ مَرِيضًا أَوْ عَلَىٰ سَفَرٍ فَعِدَّةٌ مِّنْ أَيَّامٍ أُخَرَ﴾\nމާނައީ: “ފަހެ،ތިޔަބައިމީހުންގެ ތެރެއިން އެ މައްސަރުގައި ޙާޟިރުވެ ހުރެއްޖެމީހާ،އެ މަހުގެ ރޯދަ ހިފާހުށި ކަމެވެ! އަދި ބަލިވެއުޅޭ މީހާ ނުވަތަ ދަތުރެއްގެ މަތީގައިވާ މީހާ، (އެ މައްސަރުގެ ރޯދަ ދޫކޮށްލައިފިނަމަ) އެހެންދުވަސްތަކަކުން އެ ޢަދަދު ހަމަކުރުން ހުއްޓެވެ.”\nދެންފަހެ ﷲތަޢާލާ އެހެންއިތުރު އިޚްތިޔާރެއް ދެއްވުމަކާ ނުލާ ރޯދަ ހިފުން ފަރުޟު ކުރެއްވިއެވެ.\nއަދި ރަމަޟާން މަސް ވަދެއްޖެކަން ޘާބިތު ވެއްޖައުމަށް ދާންދެން ރޯދަހިފުން ވާޖިބެއް ނުވާނެއެވެ. އަދި ރަމަޟާން މަސް ވަނުމުގެ ކުރިން ރޯދަ ހިފުމެއްނުވެއެވެ. މާތް ނަބިއްޔާ ޞައްލަﷲ ޢަލައިހި ވަސައްލަމަގެ ޙަދީޘްފުޅުގައިވާ ފަދައިންނެވެ.\n((لاَ يَتَقَدَّمَنَّ أَحَدُكُمْ رَمَضَانَ بِصَوْمِ يَوْمٍ أَوْ يَوْمَيْنِ إِلاَّ أَنْ يَكُونَ رَجُلٌ كَانَ يَصُومُ صَوْمَهُ فَلْيَصُمْ ذَلِكَ الْيَوْمَ))\nމާނައީ: ” ތިޔަބައިމީހުންގެ ތެރެއިން އެކަކުވެސް،ރަމަޟާން މަސް ފެށުމުގެ އެއް ދުވަސް ނުވަތަ ދެ ދުވަސް ކުރިން އިސްކޮށް ރޯދަ ނުހިފާހުށި ކަމެވެ. އާދަކޮށް އެ ދުވަހުގައި ރޯދަ ހިފަމުން އަންނަ މީހަކު ފިޔަވަ އެވެ. ފަހެ އޭނާ އެދުވަހު ރޯދަ ހިފާހުށިކަމެވެ.”\nރަމަޟާން މަސް ވަދެއްޖެކަމަށް ޙުކުމްކުރެވޭނީ ދެކަމަކުންކުރެ ކަމެއް މެދުވެރިވުމުންނެވެ.\nފުރަތަމަ ކަންތައް: ރަމަޟާން މަހުގެ ހަނދު ފެނުން؛ ﷲތަޢާލާގެ ވަޙީބަސްފުޅުގައިވެއެވެ.\nމާނައީ: “ފަހެ،ތިޔަބައިމީހުންގެ ތެރެއިން އެ މައްސަރުގައި ޙާޟިރުވެ ހުރެއްޖެމީހާ،އެ މަހުގެ ރޯދަ ހިފާހުށި ކަމެވެ!”\nއަދި ނަބިއްޔާ ޞައްލަﷲ ޢަލައިހި ވަސައްލަމްގެ ބަސްފުޅުގައިވެއެވެ.\n((إِذَا رَأَيْتُمُ الْهِلَالَ فَصُومُوا)) [متفق عليه]\nމާނައީ: “ތިޔަބައިމީހުންނަށް ހުޅެވި ހަނދުފެނުމުން ފަހެ، ތިޔަބައިމީހުން ރޯދަހިފަން ފަށާށެވެ.”\n(ރަމަޟާން މަހުގެ ހަނދު ޘާބިތުކުރުމުގައި) ކޮންމެ މީހަކަށް ހަނދުފެނުން ޝަރުޠުކުރެވިގެން ނުވެއެވެ. އަދި ކިއެއް ހެއްޔެވެ. އެމީހެއްގެ ހެކިބަސް ޤަބޫލުކުރެވޭ މީހަކަށް ހަނދު ފެނިއްޖެނަމަ، އެންމެންގެ މައްޗަށް ރޯދަހިފުން ވާޖިބުވާނެއެވެ.\nހަނދު ފެނުނުކަމަށް ހެކިބަސްދޭ ފަރާތަކީ، ބާލިޣުވެފައިވާ ބުއްދި ސަލާމަތުންހުރި މުސްލިމަކަށްވުން ޝަރުޠުކުރެވިގެންވެއެވެ. އަދި އޭނާއަކީ އޭނާގެ އަމާނާތްތެރިކަމާއި، ލޮލުގެ ފެނުން ހުރުމުގެ ސަބަބުން އޭނަ ދޭ ޚަބަރުތަކަށް އިތުބާރު ހިފޭ މީހެއްކަމަށް ވާންޖެހޭނެއެވެ. އަދި މިކަމުގައި ކުޑަކުދިންނަށް ބަލާއިރު ދަންނައެވެ! އެކުދިންގެ ހެކިބަހުން ހަނދު ޘާބިތެއް ނުކުރެވޭނެއެވެ. އެހެނީ ކުޑަކުދިންނަކަށް މިކަމުގައި އިތުބާރެއް ނުކުރެވޭނެއެވެ. އަދި ކުޑަކުދިންނަށް ވުރެ ބޮޑަށް މޮޔައިންގެ ހެކިބަހުން ހަނދު ޘާބިޠު ނުކުރުން މާއައުލާކަން ބޮޑެވެ.\nއަދި ހަމައެހެންމެ ކާފަރުންގެ ހެކިބަހުން ހަނދު ޘާބިތެއްނުކުރެވޭނެއެވެ. އިބްނު ޢައްބާސް رضي الله عنهماގެ އަރިހުން ރިވާވެފައިވާ ޙަދީޘްގައިވާ ފަދައިންނެވެ. އެކަލޭގެފާނު ވިދާޅުވިއެވެ. އަޢުރާބީއަކު ނަބިއްޔާ ޞައްލަﷲ ޢަލައިހި ވަސައްލަމްގެ އަރިހަށް އައެވެ. އަދި ބުންޏެވެ. “ހަމަކަށަވަރުން އަހަރެންނަށް ހަނދު ފެނިއްޖެއެވެ.” ރަސޫލުﷲ ޞައްލަﷲ ޢަލައިހި ވަސައްލަމް ޙާދީޘްކުރެއްވިއެވެ. ((أَتَشْهَدُ أَنْ لاَ إِلَهَ إِلاَّ اللَّهُ؟)) މާނައީ: “ﷲ މެނުވީ ޙައްޤުވެގެން އަޅުކަންވެވޭ އިލާހަކުނުވާކަމަށް ތިބާ ހެކިވަންހެއްޔެވެ؟” އެއަޢުރާބީ މީހާ ބުންޏެވެ. “އާދޭހޭވެ.”\nރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. ((أَتَشْهَدُ أَنَّ مُحَمَّدًا رَسُولُ اللَّهِ))މާނައީ: “މުޙައްމަދުގެފާނީ ﷲ ގެ ރަސޫލާކަމަށް ތިބާ ހެކިވަމުހެއްޔެވެ؟” އެއަޢުރާބީ މީހާ ބުންޏެވެ. “އާދޭހޭވެ.” ދެން ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. ((يَا بِلاَلُ أَذِّنْ فِى النَّاسِ فَلْيَصُومُوا غَدًا))”އޭ ބިލާލެވެ. މާދަމާ ރޯދަހިފުމަށް މީސްތަކުންގެތެރޭ އިޢުލާނުކުރާށެވެ.” [أخرجه الخمسة إلا أحمد]\nއަދި މީގެ އިތުރުންވެސް އެމީހަކީ، އޭނާ ދޭ ޚަބަރަށް އިތުބާރު ނުކުރެވޭ ފަދަ ފާޅުކަން ބޮޑު ދޮގުވެރިއަކަށް ވުމުން ނުވަތަ (ކަންކަމުގައި ބަސްބުނުމާއި ކަންކަމުގައި ގޮތް ނިންމުމުގައި) އަވަސް އަރައިގަންނަ މީހަކަށް ވުމުން ނުވަތަ އޭނާގެ ލޮލުގެ ފެނުމުގެ ބާރު ދެރަވުމުގެ ސަބަބުން ހަނދު ނުފެންނަ ވަރުގެ މީހުންގެ ހެކި ބަހަކަށް ރަމަޟާން މަހުގެ ހަނދު ޘާބިތެއް ނުކުރެވޭނެއެވެ. އެހެނީ، އެބައިމީހުންގެ ތެދުވެރިކަމާމެދު ޝައްކު އުފެދޭތީއެވެ. ނުވަތަ (އެބައިމީހުންގެ ޚަބަރަކީ) ދޮގަކަށް ވުމުގެ ފުރުޞަތު ބޮޑުވާތީއެވެ.\nއެންމެ މީހެއްގެ ހެކިބަހުން ރަމަޟާންމަސް ވަދެއްޖެކަން ޘާބިތުކުރެވޭނެއެވެ. އިބްނު ޢުމަރު رضي الله عنهماގެ ބަސްފުޅުގައި ވާފަދައިންނެވެ. އެކަލޭގެފާނު ވިދާޅުވިއެވެ.\n“تَرَاءَى النَّاسُ الْهِلاَلَ فَأَخْبَرْتُ رَسُولَ اللَّهِ -صلى الله عليه وسلم- أَنِّى رَأَيْتُهُ فَصَامَهُ وَأَمَرَ النَّاسَ بِصِيَامِهِ”[رواه أبو داود والحاكم وقال : على شرط مسلم]\nމާނައީ: “މީސްތަކުން (ރަމަޟާން މަހަށް) ހަނދު ބެލިއެވެ. ފަހެ، ހަމަކަށަވަރުން ތިމަންކަލޭގެފާނަށް ހަނދު ފެނުނުކަމަށް ރަސޫލުﷲ ޞައްލަﷲ ޢަލައިހި ވަސައްލަމް އަރިހުގައި ދެންނެވީމެވެ. ފަހެ އެކަލޭގެފާނު ރޯދަ ހިއްޕަވާ އަދި މީސްތަކުންނަށްވެސް ރޯދަ ހިފުމަށް އަމުރުކުރެއްވިއެވެ.”\nއަދި އެމީހަކަށް ޔަޤީންކަމާއެކު ހަނދު ފެނުނު މީހާ، އެކަމުގެ ޚަބަރު، ކަމާބެހޭ ފަރާތްތަކަށް ދިނުން ވާޖިބުވެގެންވެއެވެ. ހަމަ އެފަދައިން ޝައްވާލު މަހުގެ ހަނދާއި ޙައްޖު މަހުގެ ހަނދު ފެނުނު މީހާވެސް ކަންތައް ކުރުން ވާޖިބުވެގެންވެއެވެ. އެހެނީ މި މަސްތަކަކީ ރޯދައިގެ ވާޖިބާއި ފިޠްރު ޢީދާއި ޙައްޖުގެ އަޅުކަމާ ގުޅިފައިވާ މަސްތަކެކެވެ. -ވާޖިބެއް އެކަމަކާނުލާ ނުވާ ކޮންމެކަމަކީ ވާޖިބެކެވެ-\nއަދި ކަމާބެހޭ ފަރާތްތަކަށް، ހަނދު ފެނުނުކަމުގެ ޚަބަރު ދިނުމުގެ ކުޅަދާނަކަން ލިބިގެންނުވާ، ދުރުހިސާބެއްގައި ވަނިކޮށް ހަނދު ފެނިއްޖެމީހާ، ފަހެ އެހަނދު ފެނުނުމީހަކު ރޯދަ ހިފަން ޖެހޭނެއެވެ. އަދި އޭނައަށް ވީ ވަރަކުން އެ ޚަބަރު ކަމާބެހޭ ފަރާތްތަކަށް ފޯރުކުރުމަށް ކުރެވެން އޮތް ހުރިހާ ކަމެއް ކުރަން ޖެހޭނެއެވެ.\nވެރިކަމުގެ ފަރާތުން، ރޭޑިއޯއިން ނުވަތަ އެހެންވެސް ވަޞީލަތަކުން ރަމަޟާން މަސް ވަދެއްޖެކަން އަދި ރަމަޟާން މަސް ނިމިއްޖެކަން ނުވަތަ އެނޫންވެސް (އަޅުކަންކަމާ ގުޅުންހުރި މަހެއް) ޘާބިޠުކޮށް އިޢުލާނުކޮށްފިނަމަ އެއަށް ޢަމަލުކުރުން ވާޖިބުވާނެއެވެ. އެހެނީ ވެރިކަމުގެ ފަރާތުން (މިކަމުގައި) އަންގާ އެންގުމަކީ ޝަރީޢަތުގައި ޙުއްޖަތެކެވެ. އެއަށް ޢަމަލުކުރުން ވާޖިބުވާނެއެވެ.\nއެފަދައިން ރަސޫލުﷲ ޞައްލަﷲ ޢަލައިހި ވަސައްލަމައަށް ރަމަޟާން މަސް ވަދެއްޖެކަން ޘާބިޠުވުމުން، ބިލާލުގެފާނަށް ރަމަޟާންމަސް ވަދެއްޖެކަމާއި ރޯދަހިފުމަށް މީސްތަކުންނަށް އިޢުލާނުކުރެއްވުމަށް އަމުރުކުރެއްވިއެވެ. އެ އިޢުލާނަކީ އެބައިމީހުން ރޯދަ ހިފުމަށް ލާޒިމުވާ އިޢުލާނެއް ކަމުގައި އެކަލޭގެފާނު ހަމަޖެއްސެވިއެވެ.\nއަދި ޝަރުޢީ ސަބަބުތަކުން ރަމަޟާން މަސް ވަދެއްޖެކަން ޘާބިޠުވެއްޖެނަމަ، ހަނދުގެ މަންޒިލުތަކުން އެކަން ބެލުމެއްނެތެވެ. (އެބަހީ ފަލަކީ ގޮތުން އެކަން ބެލުމެއްނެތެވެ.) އެހެނީ ރަސޫލުﷲ ޞައްލަﷲ ޢަލައިހި ވަސައްލަމް އެކަމުގެ ޙުކުމް ގުޅުވާފައިވަނީ ހަނދު ބެލުމާއެވެ. އަދި މަންޒިލުތަކަށް ބެލުމަކަށް ނޫނެވެ. ފަހެ ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ.\n((إِذَا رَأَيْتُمُ الْهِلَالَ فَصُومُواوَإِذَا رَأَيْتُمُوهُ فَأَفْطِرُوا)) [متفق عليه]\nމާނައީ: “ފަހެ ތިޔަބައިމީހުންނަށް ހުޅެވި ހަނދުފެނުމުން، ރޯދަހިފަން ފަށާށެވެ. އަދި ތިޔަބައިމީހުންނަށް އެ ފެނުމުން ރޯދަދޫކޮށްލާށެވެ. (އެބަހީ: ޢީދުކުރާށެވެ.)”\nއަދި ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ.\n((إِنْ شَهِدَ شَاهِدَانِ مُسْلِمَانِ، فَصُومُوا وَأَفْطِرُوا))[رواه أحمد]\nމާނައީ: ” މުސްލިމުންކުރެ ދެމީހުން ހެކިބަސްދީފިނަމަ ފަހެ ތިޔަބައިމީހުން ރޯދަހިފަން ފަށާށެވެ. އަދި ޢީދުކުރާށެވެ.”\nދެވަނަ ކަންތައް: ރަމަޟާން މަސް ވަދެއްޖެކަމަށް ޙުކުމްކުރެވޭ ދެވަނަކަމަކީ ވޭތުވެދިޔަ މަހުގެ ތިރީސްދުވަސް ފުރިހަމަވުމެވެ. (އެބަހީ:ޝަޢުބާންމަހުގެ ތިރީސް ދުވަސް ފުރިހަމަ ކުރުމެވެ.) އެހެނީ ހަނދުމަހުގެ އެއްވެސްމަހެއް ތިރީސް ދުވަހަށްވުރެ އިތުރެއް އަދި ނަވާވީސް ދުވަހަށްވުރެ މަދެއް ނުވާނެއެވެ. ފަހަރެއްގއި ދެމަސް ނުވަތަ ތިންމަހުން ހަތަރުވަނަމަހާ ހަމައަށް ތިރީސް ދުވަސްވެދާނެއެވެ. ނުވަތަ ދެމަސް ނުވަތަ ތިންމަހުން ހަތަރުވަނަމަހާ ހަމައަށް ނަވާވީސް ދުވަސްވެސްދާނެއެވެ. އެހެންނަމަވެސް ޢާންމުގޮތެއްގައި ދެމަހެއް ތިރީސްދުވަހަށްވެފައި ތިންވަނަ މަހުގައި ވާނީ ނަވާވީސް ދުވަހެވެ.\nވޭތުވެދިޔަ މަހުގެ ތިރީސްދުވަސް ފުރިހަމަވުމުން ރަމަޟާން މަސް ވަދެއްޖެކަމަށް ޝަރުޢީގޮތުން ޙުކުމްކުރެވެނީ، ހަނދު ނުފެނިއްޖެކަމުގައިވާނަމައެވެ. ނަބިއްޔާ ޞައްލަﷲ ޢަލައިހި ވަސައްލަމްގެ ބަސްފުޅުގައިވާފަދައިންނެވެ. އެކަލޭގެފާނު ޙަދީޘްކުރެއްވިއެވެ.\n((صُومُوا لِرُؤْيَتِهِ وَأَفْطِرُوا لِرُؤْيَتِهِ فَإِنْ غُمِّىَ عَلَيْكُمُ الشَّهْرُ فَعُدُّوا ثَلاَثِينَ))[رواه مسلم]\nމާނައީ: “އެ ފެނުމުން (އެބަހީ: ހަނދު ފެނުމުން) ތިޔަބައިމީހުން ރޯދަ ހިފަންފަށާށެވެ. އަދި އެ ފެނުމުން (އެބަހީ: ހަނދު ފެނުމުން) ތިޔަބައިމީހުން ޢީދުކުރާށެވެ. ފަހެ ވިލާގެ ސަބަބުން ތިޔަބައިމީހުންނަށް ހަނދު ނުފެނިއްޖެނަމަ ތިރީސް ހަމަކުރާށެވެ.”\nއަދި ބުޚާރީގެ ރިވާޔަތުގައިވާ ލަފްޒުގައިވެއެވެ.\n))غُبِّيَ عَلَيْكُمْ فَأَكْمِلُوا عِدَّةَ شَعْبَانَ ثَلَاثِينَ(([رواه مسلم]\nމާނައީ: ” ވިލާގެސަބަބުން ތިޔަބައިމީހުންނަށް ހަނދު ވަންހަނާވެއްޖެނަމަ ޝަޢުބާންމަހުގެ ތިރީސް ދުވަސް ހަމަކުރާށެވެ.”\nއަދި ޞަޙީޙް އިބްނު ޚުޒައިމާގައި ޢާއިޝާ رضي الله عنها ގެ އަރިހުން ރިވާކުރައްވާފައިވެއެވެ. އެކަމަނާ ވިދާޅުވިއެވެ.\n” كَانَ النبي -صلى الله عليه وسلم- يَتَحَفَّظُ مِنْ شَعْبَانَ مَا لاَ يَتَحَفَّظُ مِنْ غَيْرِهِ ثُمَّ يَصُومُ لِرُؤْيَةِ رَمَضَانَ فَإِنْ غُمَّ عَلَيْهِ عَدَّ ثَلاَثِينَ يَوْمًا ثُمَّ صَامَ.” [أخرجه ابن خزيمة وأبو داود والدارقطني وصححه]\nމާނައީ: “ރަސޫލުﷲ ޞައްލަﷲ ޢަލައިހި ވަސައްލަމަ ޝަޢުބާން މަހުގެ ދުވަސްތައް ގުނުއްވުމަށްޓަކައި އެހެންމަސްތަކަށްވުރެ ސަމާލުކަން ދެއްވައެވެ. ދެން ރަމަޟާން މަހުގެ ހަނދު ފެނުމުން ރޯދަހިއްޕަވަން ފައްޓަވައެވެ. ވިލާގެ ސަބަބުން ހަނދު ނުފެނިއްޖެނަމަ ތިރީސް ހަމަކުރެއްވުމަށްފަހު ދެން ރޯދަހިއްޕަވައެވެ.”\nމި ޙަދީޘްތަކުން ބަޔާންވެގެންވަނީ ރަމަޟާންމަހުގެ ހަނދު ފެނުމުގެ ކުރިން ރަމަޟާންމަހުގެ ރޯދަހިފުން ނުވާކަމެވެ. ހަނދު ނުފެނިއްޖެ ކަމުގައިވާނަމަ ޝަޢުބާން މަހުގެ ތިރީސް ދުވަސް ފުރިހަމަކުރާށެވެ. އަދި ޝަޢުބާންމަހުގެ ތިރީސްވަނަ ދުވަހުގައި ރޯދަހިފުމެއް ނުވެއެވެ. އެރެއަކީ އެއީ އުޑުމަތި ސާފު އަދި އުޑުމަތި ބަނަ ރެއެއްކަމުގައި ވީނަމަވެސް ހަމަހަމައެވެ. (އެބަހީ، އުޑުމަތި ސާފުވިޔަސް އަދި ބަނަ ވިޔަސް ހަނދު ނުފެންނަކަމުގައިވާނަމަ ޝަޢުބާންމަހުގެ ތިރީސްދުވަސް ހަމަކުރާށެވެ.)\nޢައްމާރު ބުން ޔާސިރު رضي الله عنها ވިދާޅުވެފައިވާ ފަދައިންނެވެ. އެކަލޭގެފާނު ވިދާޅުވިއެވެ.\n” مَنْ صَامَ اليَوْمَ الَّذِي يَشُكُّ فِيهِ النَّاسُ فَقَدْ عَصَى أَبَا القَاسِمِ صَلَّى اللَّهُ عَلَيْهِ وَسَلَّمَ. “ [رواه أبو داود والترمذي والنسائي ، وذكره البخاري تعليقا]\nމާނައީ: “ޝައްކު ދުވަހު ރޯދަހިފައިފި މީހަކު، ފަހެ އަބުލް ޤާސިމަށް ނުކިޔަމަންތެރިވެއްޖެއެވެ.”\n(ނޯޓު: ‘އަބުލް ޤާސިމް’އަކީ: ރަސޫލުﷲ ޞައްލަﷲ ޢަލައިހި ވަސައްލަމްގެ ކުނިޔާއެއްގެ ގޮތުން ކިޔާ ނަމެކެެވެ.)\nاللهم وَفِّقْنَا لاتباع الهدى، وجنِّبْنا أسباب الهلاك والشقاء، واجعل شهرنا هذا لنا شهر خير وبركة، وأعنا فيه على طاعتك، وجنِّبْنا طرق معصيتك، واغفر لنا ولوالدينا ولجميع المسلمين برحمتك يا أرحم الراحمين، وصلى الله وسلم على نبينا محمد وعلى آله وأصحابه والتابعين لهم بإحسان إلى يوم الدين.\nމިފޮތަކީ ފަޟީލަތުއްޝައިޚް މުޙައްމަދު ބުން ޞާލިޙް އަލްޢުޘައިމީން رحمه الله ލިޔުއްވާފައިވާ ފޮތެއްގެ ތަރުޖަމާއެވެ.\nމަޖާލިސް ޝަހްރު ރަމަޟާންގެ އެހެންބައިތައް\n البخاري الإيمان (8) ، مسلم الإيمان (16) ، الترمذي الإيمان (2609) ، النسائي الإيمان وشرائعه (5001) ، أحمد (2/93) .\nمسلم الإيمان (8) ، النسائي الإيمان وشرائعه (4990) ، أبو داود السنة (4695) ، ابن ماجه المقدمة (63) .\n البخاري الصوم (1815) ، مسلم الصيام (1082) ، الترمذي الصوم (684) ، النسائي الصيام (2173) ، أبو داود الصوم (2335) ، ابن ماجه الصيام (1650) ، أحمد (2/281) ، الدارمي الصوم (1689)\n مسلم الصيام (1080) ، النسائي الصيام (2120) ، ابن ماجه الصيام (1654) ، أحمد (2/145) ، مالك الصيام (634) ، الدارمي الصوم (1684)\n الترمذي الصوم (691) ، النسائي الصيام (2112) ، أبو داود الصوم (2340) ، ابن ماجه الصيام (1652) ، الدارمي الصوم (1692)\n أبو داود الصوم (2342) ، الدارمي الصوم (1691)\n رواه أحمد ، وإسناده لا بأس به على اختلاف فيه ، وله شاهد عند أبي داود والدارقطني وقال : هذا إسناد متصل صحيح\nأبو داود الصوم (2325)\n الترمذي الصوم (686) ، النسائي الصيام (2188) ، أبو داود الصوم (2334) ، ابن ماجه الصيام (1645) ، الدارمي الصوم (1682)


Mega Maldives in kandaali meehunge 80 percentah alun vazeefaa dheefi | Mihaaru\nމެގަ މޯލްޑިވްސް އިން މިއަދު ބޭއްވި ނޫސްވެރިންގެ ބައްދަލުވުމުގައި މިފްޒާލް ވާހަކަ ދައްކަވަނީ.-- ފޮޓޯ: ނިޝާން އަލީ/ މިހާރު\nމެގަ މޯލްޑިވްސް އިން ކަނޑާލި މީހުންގެ 80 ޕަސެންޓަށް އަލުން ވަޒީފާ ދީފި\n02 ނޮވެމްބަރ 2016 - 16:03 8 comments\nޗައިނާ އިން އަންނަ ޓޫރިސްޓުންގެ އަދަދު މަދުވެ ކުންފުންޏަށް ކުރިމަތިވި ވިޔަފާރީގެ ގޮންޖެހުންތަކާ ގުޅިގެން 65 މަގާމެއް އުވާލައި ގިނަ އަދަދެއްގެ ބަޔަކު ވަޒީފާއިން ވަކިކޮށް މެގާ ރީސްޓްރަކްޗާ ކުރުމަށް ރާއްޖޭގެ އެންމެ ބޮޑު އިންޓަނޭޝަނަލް އެއާލައިން ކަމަށްވާ މެގަ މޯލްޑިވްސް އިން މިދިޔަ އޮގަސްޓް މަހު ނިންމި އެވެ. އެ ބަދަލުތަކާ އެކު، މުވައްޒަފުންގެ އަދަދު 400 އިން 278 އަށް ވަނީ މަދުކޮށްފަ އެވެ.\nމެގަ މޯލްޑިވްސްގެ ޑިރެކްޓަރު އޮފް ސްޓްރެޓެޖީ އެންޑް ޑިވެލޮޕްމަންޓް މިފްޒާލް އަހުމަދު ވިދާޅުވީ ކުންފުނި ރީސްޓްރަކްޗާ ކުރަން ޖެހުނީ އާ މަންޒިލްތަކަށް ދަތުރު ފެތުރުމަށާއި އެ ނޫން ވެސް ބަދަލުތައް ގެނައުމަށް ކަމަށެވެ. އެ މަސައްކަތް މިހާރު ކުރަމުން އަންނަ ކަމަށާއި އޭގެ ދަށުން މި އަހަރު ނިމެންވާއިރަށް، ވަޒީފާ އިން ވަކިކުރި އެންމެންނަށް އަލުން ވަޒީފާ ދޭނެ ކަމަށް އޭނާ ވިދާޅުވި އެވެ.\n"އަދި އަޅުގަނޑުމެން މި ބަލަނީ އަންނަ އަހަރު އިތުރު މުވައްޒަފުން ނެގޭނެ ކަމަށް،" މެގަ މޯލްޑިވްސްގެ މައި އޮފީހުގައި ބޭއްވި ނޫސްވެރިންގެ ބައްދަލުވުމެއްގައި މިފްޒާލް ވިދާޅުވި އެވެ.\nރާއްޖޭގެ ޓޫރިޒަމް ވެސް ހީނަރުވެ، ހާއްސަކޮށް ރާއްޖެ އަށް އެންމެ ގިނަ އަދަދެއްގެ ޓޫރިސްޓުން އަންނަ ޗައިނާ މާކެޓް ވަނީ ވަރަށް ބޮޑަށް ދަށަށް ގޮސްފަ އެވެ. އެ ގޮތުން، ޗައިނާ މާކެޓް ވަނީ މި އަހަރު ގާތްގަނޑަކަށް 13 ޕަސެންޓް ވެއްޓިފަ އެވެ.\nމިފްޒާލް ވިދާޅުވީ ޗައިނާ އިން އެންމެ ގިނަ އަދަދަކަށް ޓޫރިސްޓުން ރާއްޖެ ގެންނަ މެގަ މޯލްޑިވްސް ނެތް ނަމަ، ޗައިނާ މާކެޓް އެ އަށް ވުރެ ވެސް ދަށަށް ދިއުމުގެ ފުރުސަތު އެބައޮތް ކަމަށެވެ. އޭނާ ވިދާޅުވީ އެ އެއާލައިނުން އުފުލި ޗައިނާގެ ޓޫރިސްޓުންގެ އަދަދު ގާތްގަނޑަކަށް އެއްވަރެއްގައި ހިފެހެއްޓިފައިވާ ކަމަށާއި އެކަމަކު އެކަން ކުރެވުނީ ވަރަށް ބުރަ މަސައްކަތްތަކެއް ކޮށްގެން ކަމަށެވެ. އަދި ޓިކެޓްގެ އަގުތައް ވެސް ވަރަށް ބޮޑަށް ކުޑަކުރަން ޖެހުނު ކަމަށް މިފްޒާލް ވިދާޅުވި އެވެ.\nޗައިނާ މާކެޓް ދަށަށް ދިޔައީ، އޭނާ ވިދާޅުވި ގޮތުގައި، ޗައިނާ ޓޫރިސްޓުންގެ މެދުގައި މެލޭޝިއާ އާއި އިންޑޮނީޝިއާގެ ބާލީ އަދި ސްރީ ލަންކާ ފަދަ ގައުމުތައް ވެސް ޕްރޮމޯޓްކޮށް، އެ މަންޒިލްތަކުގެ މަގުބޫލުކަން އިތުރުވަމުން ދިއުމާ ގުޅިގެންނެވެ. އެހެންވެ، ރާއްޖެ އަންނަ ޗައިނާގެ ޓޫރިސްޓުން އިތުރުކުރުމަށް ޗައިނާގައި ރާއްޖެ އިޝްތިހާރުކޮށް، ތަފާތު ކަންކަން ކުރަންޖެހޭކަން މިފްޒާލް ފާހަގަކުރެއްވި އެވެ.\n"ސަރުކާރާއި އެމްއެމްޕީއާރުސީ އާއި އެއާލައިންތަކުން ގުޅިގެން މަސައްކަތްކޮށްގެން މިއީ ކުރެވިދާނެ ކަމެއް،" މިފްޒާލް ވިދާޅުވި އެވެ.\nއެމެރިކާ ކުންފުންޏަކާއި ދިވެހި ކުންފުންޏެއް ގުޅިގެން 2009 ގައި ފެށި މެގާ މޯލްޑިވްސްގެ ފަސްވަނަ އަހަރީ ދުވަސް އަންނަ މަހު ފާހަގަކުރަން ތައްޔާރުވަމުން އަންނައިރު، އެ އެއާލައިނުން ވަނީ އަވަށްޓެރި އިންޑިއާ އާއި ލަންކާ އަށް ދަތުރުތައް ފަށަން ނިންމައިފަ އެވެ. މި މަހު ފަށާ އެ ދަތުރުުތަކާ އެކު، ކުރިން ޗައިނާ މާކެޓަށް ބަރޯސާވެފައި އޮތް އެއާލައިންގެ އުދުހުންތައް ފުޅާވާނެ އެވެ.\nއިތުރު ލިޔުންތައް ވައިގެ ދަތުރުފަތުރު މެގަ މޯލްޑިވްސް ޓޫރިޒަމް ވަޒީފާ ރާއްޖެ-ޗައިނާ ޗައިނާ ޓޫރިސްޓުން ވަޒީފާ ނުލިބުން ޗައިނާ މާކެޓް ޗައިނާ


India Gai Crane Vetti 10 Meehehgge Hashigandu Chis Chisvejje - Vaguthu\nއިންޑިއާގައި ކެރޭނެއް ވެއްޓި 10 މީހެއްގެ ހަށިގަނޑު ޗިސްޗިސްވެއްޖެ\nއިންޑިއާގެ އަންދްރާ ޕްރްދޭޝްގެ ހިންދުސްތާން ޝިޕްޔާޑް ލިމިޓެޑްގައި ބޮޑު ކެރޭނެއް، މަސައްކަތުގައި އުޅެމުންދިޔަ ބައެއްގެ ގައިމައްޗަށް ވެއްޓި 10 މީހެއްގެ ހަށިގަނޑު ޗިސްޗިސްވެއްޖެއެވެ.\nމިއަދު މެންދުރު ފަހުގެ ވަގުތެއްގައި ހިނގާދިޔަ މި ހާދިސާގައި އިތުރު ބަޔަކަށް ބޮޑެތި އަނިޔާތަކެއްވެސް ވިއެވެ.\nމި ހާދިސާ ހިނގާފައި ވަނީ، ޝިޕްބިލްޑިންގ އިކިއުޕްމެންޓްތަކެއް ނަގައިގެން ކެރޭން މަސައްކަތް ކުރަމުން ދަނިކޮށް، އެތަނުގައި މަސައްކަތް ކުރަމުންދިޔަ މީހުން ކެރޭންގެ އިންސްޕެކްޝަނެއް ކުރިއަށްގެންދަނިކޮށެވެ. ރިޕޯޓްތައް ބުނާގޮތުގައި، އެ ކެރޭން ކުއްލިއަކަށް ވެއްޓުނުއިރު، ވަރަށް ބާރު އަޑެއްވެސް އިވިގެން ދިޔައެވެ.\n"އެ ކެރޭން ވެއްޓުނުއިރު، އިންސްޕެކްޝަންގައި ގާތްގަނޑަކަށް 20 ވަރަކަށް މީހުން މަސައްކަތް ކުރަމުންދިޔަ، އެ ކެރޭން ވެއްޓެން ދިޔަ ގަޑީގައި ބައެއް މީހުން ދުއްވައިގަތުމުން ސަލާމަތްވި، ބައެއް މީހުންނަށް އަނިޔާވެސް ވި، މަދުވެގެން 10 މީހަކު އެ ކެރޭންގެ ދަށުވި". ފުލުހުންގެ އޮފިޝަލް ބުނެފައި ވެއެވެ.\nއެންމެ ފަހުގެ ރިޕޯޓްތައް ބުނާގޮތުގައި، ތިން މީހެއްގެ ހަށިގަނޑު ފުނޑުފުނޑުވެފައިވާ ކެރޭންގެ ބައިތަކުގެ ތެރެއިން ވަނީ ފެނިފައެވެ. އަދި ދެން ބާކީ ތިބި މީހުން ތިބީ ކެރޭންގެ ދަށުވެފައި ކަމަށް ރިޕޯޓްތައް ބުނެއެވެ.\nއެ ސަރަހައްދުގައި މިހާރު ފުލުހުންނާއި ޝިޕްޔާޑް އޮފިޝަލުން ދަނީ ހަރަކާތްތެރިވަމުންނެވެ. އަދި ޒަހަމްވި ބައެއް ސްޓާފުން ވަނީ ހޮސްޕިޓަލަށް ގެންގޮސްފައެވެ.\nމިހާރު އެ އެކްސިޑެންޓް ހިނގާދިޔަ ގޮތް ދަނީ ބަލަމުންނެވެ.\nވެއްޓުނު އެ ކެރޭނަކީ މީގެ 10 އަހަރު ކުރިން ފަށައިގެން މަސައްކަތުގައި ބޭނުން ކުރަމުން އައި އެއްޗެއް ކަމަށް ވެއެވެ.\nމަހާތުމާ ގާނދީގެ ރަން އައިނު ދުނި ނީލަމުގައި ވިއްކާލަނީ\nޕާޕަރު ކެއުމުން ކޮވިޑް-19 އިން ސަލާމަތްވާ ކަމަށް ބުނި މިނިސްޓަރަކު ފައްސިވެއްޖެ\nއޮގަސްޓް 1, 2020 17:18\nއިންޑިއާގަ ހަދާ މިކަހަލަ އެއްޗިހި މީހުންއުޅޭ ހިސާބަކާ ކައިރިކުރާކަށްނުވާނެ.\nއޮގަސްޓް 1, 2020 19:56\nނަސީބެއް ދަރުމަވަންތަ ހަސްފަތާލަށް އިންޑިޔާއިން ތަކެތި ނުގެނައިކަން ރައީސް ޔާމިން ނިންމެވީ އިންޑިޔައިން މެޝިން ގެނެސްފިނަމަ އަބަދު އެތަކެތި ހަދަން އުޅެން ޖެހޭނެތީ ޖަރުމަނާއި ޔޫރަޕްގެ ތަކެތި ގެނައީ އެހެންވެ މިހާރު ހޮހަޅައެކޭ ކީ އެމް ޑީ ޕީ މީހުންވެސް ހަސްފަތާތަލް ވަދެ ތިބެނީ އަނގަހުޅުވިފައި މާރިޔާ ދައްތަ ބުނީ އެއީ ހޮހޮޅައެކޭ އެކަމުންއެތަނަށް އެބަވެދޭ


June 04, 2017 12\nޑިންގީއެއް ބަންޑުން ޖަހާލައި،ފުލުހަކު ގެއްލިގެން ހޯދަނީ\nމަހަށް ނުކުމެ އުޅުނު ޑިންގީއެއް ސ. ގަން ކަނޑަށް މިރޭ ބަންޑުން ޖަހާލައި ފުލުހަކު ގެއްލިގެން ހޯދަން ފަށައިފި އެވެ.\nއަންނަ ހަފުތާގައި އައްޑޫން ޒަކާތް ބަލައިގަންނަން ފަށާނެ\nއައްޑޫ ސިޓީން ޒަކާތް ބަލައިގަތުމުގެ އިންތިޒާމްތައް އަންނަ ހަފުތާގައި ހަމަޖެހޭނެ ކަމަށް އިސްލާމިކް މިނިސްޓްރީން މިއަދު ބުނެފި އެވެ.\nނަގޫރޯޅީގެ ގެއްލުމަށް ހުޅުވި ފަންޑަށް 66،600ރ.\nކައުންސިލުން ހުޅުވި ފަންޑަށް މިއަދާ ހަމައަށް 66،600ރ. ލިބިފައިވޭ.\nMay 29, 2017 18\nފިތުރު ޒަކާތް ބަލައިގަނެވޭކަށް ނެތް: އައްޑޫ ކައުންސިލް\nއިސްލާމިކް މިނިސްޓްރީން ހަމަޖައްސައިދޭން ޖެހޭ އިންތިޒާމްތައް ހަމަޖައްސައިދީފައި ނުވާތީ މި އަހަރުގެ ފިތުރު ޒަކާތް ބަލައިގަނެވެން ނެތް ކަމަށް އައްޑޫ ސިޓީ ކައުންސިލުން މިއަދު ބުނެފި އެވެ.\nމުދާ ހިފައިގެން އައްޑުއަށް އައި ބޯޓެއްގައި ޑްރަގްސް\nރޯދަ މަހާ ދިމާކޮށް އެސްޓީއޯ އިން އައްޑު އަށް ގިނަ އަދަދެއްގެ މުދާ ގެނައި ބޯޓަކުން ގިނަ އަދަދެއްގެ މަސްތުވާތަކެތި ފުލުހުން ހޯދައިފި އެވެ.\nMay 25, 2017 65\nފުވައްމުލަކު ސިޓީ ކައުންސިލަށް ވެސް ލިބިގެން ވަނީ މާލޭ ސިޓީ ކައުންސިލާއި އައްޑޫ ސިޓީ ކައުންސިލަށް ކަނޑައަޅާފައިވާ ބާރުތައް ކަމަށް ރައީސް އަބްދުﷲ ޔާމީން މިއަދު ނިންމަވައިފި އެވެ.\nMay 21, 2017 59\n2018 ގައި އައްޑޫގެ މެޖޯރިޓީ ރައީސް ނަގާނެ: ޝާޑު\nއަންނަ އަހަރުގެ ރިޔާސީ އިންތިޚާބުގައި އައްޑޫގެ ފުރިހަމަ އަޣުލަބިއްޔަތު ފުރަތަމަ ފަހަރަށް ރައީސް އަބްދުﷲ ޔާމީން ނަންގަވާނެ ކަމަށް ހުޅުދޫ ދާއިރާގެ މެމްބަރު މުހައްމަދު ޝާހިދު (ޝާޑް)...\nމި ފަހަރުގެ ލޯކަލް ކައުންސިލްތަކުގެ އިންތިޚާބުގައި ވެސް އައްޑޫ ސިޓީ ކައުންސިލްގެ ހުރިހާ ގޮނޑިއެއް އިދިކޮޅު އެމްޑީޕީ އަށް ލިބުމުން، ވެރިކަން ކުރާ ޕާޓީގެ ބައެއް އިސް ބޭފުޅުން...\nMay 20, 2017 118\nވިއްސާރާގައި އައްޑޫ އަށް ލިބުނު ގެއްލުންތަކަށް އެހީވުމަށް ސަރުކާރުން ނިންމުމަކީ ރައްޔިތުންނަށް ޚިދުމަތް ފޯރުކޮށްދިނުމުގައި އެއްވެސް ރައްޔިތަކު ތަފާތު ނުކުރާނެ ކަމުގެ ހެއްކެއް ކަމަށް ވެރިކަން ކުރާ ޕީޕީއެމުން މިއަދު ބުނެފި އެވެ.\nMay 19, 2017 16\nމަރާމާތަށް އަމިއްލަ އަށް ޚަރަދު ކުރާކަށް ނުޖެހޭނެ\nމިދިޔަ ބުދަދުވަހުގެ ރޭ އައްޑޫ ހިތަދު އަށް އެރި ނަގޫރޯޅީގައި ގޭގެ އަށް ލިބުނު ގެއްލުން މަރާމާތު ކުރުމަށް އަމިއްލަ ގޮތުން އެއްވެސް ޚަރަދެއް ކުރާކަށް ނުޖެހޭނެ ކަމަށާއި އެކަންކަން ސަރުކާރުން ވަރަށް ބާރަށް ކުރިއަށް ގެންދާ ކަމަށް، މި ހާދިސާއާ ގުޅިގެން ރައީސް އަބްދުﷲ ޔާމީންގެ ފަރާތްޕުޅުން އައްޑު އަށް ފޮނުއްވި ވަފުދުގައި ހިމެނޭ...\nހިތަދޫ ހޮސްޕިޓަލަށް ކުރިމަތިވެފައިވާ ދަތިތައް ހެލްތަށް\nގެއްލުންވި ގެތަކަށް ސަރުކާރުން ދޭ އެހީގެ އިންތިޒާރުގައި\nމިދިޔަ ބުދަދުވަހުގެ ރޭ އައްޑޫ ހިތަދު އަށް އެރި ނަގޫރޯޅީގައި ގެއްލުންވެ، ފުރާޅު އެއްލައިލި ގެތަކުގެ މަރާމާތު ކުރިއަށ ގެންދާއިރު، ގެއްލުންވި އާއިލާތަކަށް ސަރުކާރުން ދޭން ބުނި އެހީ...\nނަގޫރޯޅީގައި ލިބުނު ގެއްލުމަށް ސަރުކާރުން އެހީވަނީ\nއައްޑޫ ހިތަދު އަށް ރޭ އެރި ނަގޫރޯޅީގައި ލިބުނު ގެއްލުންތަކަށް ސަރުކާރުން އެހީވާން ރައީސް އަބްދުﷲ ޔާމީން މިއަދު ނިންމަވައިފި އެވެ.\nއައްޑޫ ހިތަދު އަށް ރޭ ނަގޫރޯޅިއެއް އަރައި، ބޮޑެތި ގެއްލުންތައް ލިބުނު އާއިލާތަކަށް އެހީތެރިކަން ފޯރުކޮށް ދިނުމަށް އައްޑޫ ސިޓީ ކައުންސިލުން ފަންޑެއް ގާއިމުކޮށްފި އެވެ.\nމެޓުގެ އިންޒާރު: ކަނޑު ވަރަށް ގަދަވާނެ!\nMay 18, 2017 26\nހިތަދު އަށް ނަގޫރޯޅިއެއް އަރައި ގެއްލުންތަކެއްވެއްޖެ\nއައްޑު އަށް މިހާރު ކުރަމުންދާ ވިއްސާރައިގައި ހިތަދު އަށް މިރޭ ނަގޫރޯޅިއެއް އަރައި ބޮޑެތި ގެއްލުންތަކެއް ވެއްޖެ އެވެ. އެކަމަކު މި ހާދިސާގައި އެއްވެސް މީހަކަށް ގެއްލުމެއް ނުވެ އެވެ.\nއައްޑޫ ހިތަދޫގައި ރޭ ގްރޫޕަކުން ހިންގި މާރާމާރީއެއްގައި ކޯރާޑިއަކުން ހަމަލާދީ ޒަހަމްކޮށްލި 15 އަހަރުގެ ފިރިހެން ކުއްޖަކަށް އައިސީޔޫގައި ފަރުވާ ދެމުން އަންނަ ކަމަށް ހިތަދޫ ރީޖަނަލް ހޮސްޕިޓަލް (އެޗްއާރްއެޗް) އިން މިއަދު ބުނެފި އެވެ.\nއައްޑޫގެ އިތުރު ތިން ރަށެއްގެ ނަރުދަމާ ނިޒާމް ފަށައިފި\nހިތަދޫގެ އުތުރާއި ދެކުނުގެ ނަރުދަމާ ނިޒާމް މިއަދު ހަވީރު މިނިސްޓަރު ތޯރިގް އިފުތިތާހުކޮށް ދެއްވާނެ.\nއިތުރު އެއާލައިނެއްގެ ދަތުރު އަންނަ އަހަރު އައްޑު އަށް\nމެދުއިރުމައްޗާއި ޔޫރަޕްގެ ބައެއް ގައުމުތައް ހިމެނޭ ގޮތަށް އަންނަ އަހަރުގެ ތެރޭގައި އައްޑޫ ގަން އިންޓެނަޝަނަލް އެއާޕޯޓަށް އިތުރު އެއާލައިނަކުން ދަތުރުތައް ފަށާނެ ކަމަށް އިނަ މޯލްޑިވްސްގެ ޗެއާމަން މުހައްމަދު ފިރާގް މިއަދު ވިދާޅުވެއްޖެ އެވެ.\nApril 03, 2017 3\nއައްޑޫގައި އަނެއްކާ ވެސް ޓްރެފިކް ފުލުހުންގެ ހިދުމަތް\nއައްޑޫގައި އަނެއްކާ ވެސް ޓްރެފިކް ފުލުހުންގެ ހިދުމަތް ފަށައި، ޓްރެފިކް އޮޕަރޭޝަންތައް ފުޅާކޮށް ކުރިއަށް ގެންދަން ނިންމައިފި އެވެ.\nApril 02, 2017 8\nވެމްކޯ އިން އައްޑޫގެ ކުނި މެނޭޖްކުރަން ފަށައިފި\nހިދުމަތް ހޯދަން ވެމްކޯގައި އަލުން ރަޖިސްޓްރީ ކުރަން ޖެހޭނެ ކަމަށް އެ ކުންފުނިން ބުނޭ\nއެންމެންގެ ޒިންމާއެއް ވެސް ވޭ! އެ އަދާކުރަމާ!\nއައްޑޫގައި ހިނގާ ނުރައްކާތެރި އެކްސިޑެންޓްތައް މަދު ކުރެވޭނީ ކިހިނެއް ހެއްޔެވެ؟ ދުވަހަކަށް އިރު އަރައިފައި އޮއްސޭ އިރު، ހަތަރު ފަސް އެކްސިޑެންޓް ނުހިނގާ ދުވަހެއް ނާދެ އެވެ. އެތައް ބައެއްގެ ފުރާނަ ގެއްލި، ބައެއް މީހުންނަށް ޖިސްމާނީ ގޮތުންނާއި ނަފުސާނީ ގޮތުން ވެސް އެކްސިޑެންޓްތަކުގައި އިޔާދަ ނުކުރެވޭ ވަރުގެ ބޮޑެތި...


Partnership Forum: Bodethi mashroothakaa'eku, bodu badhalakaa...\nރިޕޯޓު - ޕާޓްނަރޝިޕް ފޯރަމް\nޕާޓްނަރޝިޕް ފޯރަމަށް ގިނަ މަޝްރޫއުތަކެއް ހުށަހަޅަން ސަރުކާރުން ވަނީ ނިންމާފައި\nކ. މާލެ 17 ޖޫން 2019 | ހޯމަ 19:47 4,417\nޕާޓްނަރޝިޕް ފޯރަމްގެ ތެރެއިން - ޝުއައިބް މުހައްމަދު އިގްބާލް\nދިވެހިރާއްޖޭގެ ތަރައްގީއަށް އެހީތެރިވެދީ، ރާއްޖޭގައި އިންވެސްޓް ކުރަން ޝައުގުވެރިވާ ފަރާތްތަކަށް އަމާޒުކޮށްގެން ބާއްވާ މޯލްޑިވްސް ޕާރޓްނަރޝިޕް ފޯރަމުގައި ސަރުކާރުން އިސްކަންދޭ ބައެއް ދާއިރާތަކުން ހުރި ފުރުސަތުތަކާ ބެހޭ މައުލޫމާތު ދިނުމުގެ ސެޝަންތައް ކުރިޔަށް ގެންގޮސްފައިވާއިރު މި ސެޝަންތަކުގައި ރާއްޖެއިން އިގްތިސާދީ ގޮތުން ހޯދާފައިވާ ކުރިއެރުންތަކާއި, އިގްތިސާދު ހަރުދަނާ ކުރުމަށް ކުރިޔަށް ރޭވިފައިވާ ގޮތް ފޯރަމުގެ ބައިވެރިންނާއި ވަނީ ހިއްސާކޮށްފައެވެ. މީގެ ތެރޭގައި ނޫ އިގްތިސާދުގެ ތަސައްވަރާއި ޖަޒީރާ ރާއްޖޭގެ ތަސައްވަރާ ބެހޭ މައުލޫމާތު ފޯރަމުގެ ބައިވެރިންނާ ހިއްސާކޮށް، މޯލްޑިވްސް ޕާޓްނަރޝިޕް ފޯރަމަށް ގިނަ މަޝްރޫއުތަކެއް ހުށަހަޅަން ސަރުކާރުން ވަނީ ނިންމާފައެވެ.\nއެގޮތުން ސަރުކާރުން ހުށަހަޅަން ނިންމާފައިވާ ބައެއް މަޝްރޫތަކަކީ އައްޑޫ ޕްރޮޖެކްޓާއި, ފެނާއި ނަރުދަމާގެ މަޝްރޫއު، ސިއްހީ ހިދުމަތް ދޭ ތަންތަނުގެ ފެންވަރު ރަނގަޅު ކުރުން ހިމެނެއެވެ. ސަރުކާރުން މި މަޝްރޫއުތަކަށް ހަރަދުވާނެ ފައިސާގެ އަދަދާއި މަޝްރުއޫތައް ކުރިއަށްގެންދާނެ ގޮތުގެ ފުރިހަމަ މައުލޫމާތު ވަނީ ހިމަނާފައެވެ.\nނޫ އިޤްތިސާދުގެ ތެރެއިން ކުރިއަށް ގެންދިއުމަށް ހަމެޖެހިފައިވާ މަޝްރުއޫތަކަކީ:\n1. އައްޑޫ ޑިވަލޮޕްމަންޓް ޕްރޮޖެކްޓް\nމި ޕްރޮޖެކްޓް ރާއްޖޭގެ އާބާދީ ދެވަނައަށް އެންމެ ބޮޑު ސިޓީގެ ތަރައްގީއަށް ހިންގާ މަޝްރޫއުތަކުގެ ތެރޭގައި ކޮމާޝަލް އަދި އިންޑަސްޓްރިއަލް ބޭނުމަށް އިތުރު ސަރަހައްދެއް ހިއްކުމާއި ޓޫރިޒަމްގެ މަޝްރޫއުތަކަށް އައްޑޫގެ ހަތަރު ފަޅެއް (25 ހެކްޓަރު) ބިން ހިއްކުމާއި ރަނގަޅު ފެންވަރަށް މަގުތައް ހެދުމާއި ހިތަދޫ ރީޖަނަލް ޕޯޓްގެ ޖާގަ އިތުރު ކުރުން ހިމެނެއެވެ. އަދި ހައުސިން ޔުނިޓްތައް އެޅުމާއި ހިތަދޫގައި މަސް ޕްރޮސެސް ކުރާނެ ފެކްޓްރީއަކާއި ޔޫތު ސެންޓަރަކާއި ރީހެބިލިޓޭޝަން ސެންޓަރެއްގެ އިތުރުން އިސްލާމިކް ސެންޓަރެއް ތަރައްގީ ކުރުމަށް ހަމަޖެހިފައިވާއިރު އައްޑޫ ގަމުގައި ކޮންވެންޝަން ސެންޓަރެއް ތަރައްގީ ކުރުމާއި ސަރުކާރު އޮފީސް އިމާރާތެއް އެޅުމާއި ނޭޗާ ޕާކެއްގެ އިތުރުން ކްލައިމެޓް ރީސާޗް ފެސިލިޓީއެއް ގާއިމް ކުރުމަށް ޕްލޭން ކޮށްފައިވެއެވެ. މި ޕްރޮޖެކްޓަށް ޖުމްލަ ހަރަދުވާނެ ކަމަށް ލަފާކޮށްފައިވަނީ 414 މިލިއަން ޑޮލަރެވެ.\n2. ކުދި ރަށްތަކަށް ސޯލާ ޕީވީ ބެޓަރި ޑީސަލް ހައިބްރިޑްގެ ކަރަންޓް ފޯރުކޮށްދިނުން\nރާއްޖެ މުޅިންހެން ބަރޯސާވަނީ ރާއްޖެއިން ބޭރުން އެތެރެކުރާ ފޮސިލް ފިއުލްއަށެވެ. އަދި ޤައުމީ އުފެއްދުންތެރިކަމުގެ 10 އިންސައްތަ ހަރަދު ވަނީ ބޭރުން އެތެރެކުރާ ފިއުލް އިމްޕޯޓަށެވެ. މި ޕްރޮޖެކްޓްގެ ދަށުން 2030 ވަނަ އަހަރު ރާއްޖޭގެ ރަށްތަކުގައި ޖައްވަށް ދޫކުރާ ވިހަ ގޭސްތައް މަދުކުރުމަށް ވަނީ ނިންމާފައެވެ. މި ޕްރޮޖެކްޓަށް ހަރަދުވާނެ ކަމަށް ލާފަކޮށްފައިވަނީ 110,100,100 ޑޮލަރެވެ.\n3. ހުވަދޫ އަތޮޅުގައި ވޭސްޓް މެނޭޖްމެންޓް ސެންޓަރެއް ގާއިމްކުރުން\nވޭސްޓްމެނޭޖްމެންޓް ސެންޓަރާ އެކު ހުވަދޫ އަތޮޅުގެ ރަށްރަށުގެ މެދުގައި ފުރިހަމަ ދަތުރުފަތުރު ކުރެވޭނެ ނިޒާމެއް ގާއިމް ކުރެވޭނެއެވެ. އަދި އެއްފަހަރު ބޭނުންކޮށްފައިވާ ނައްތާލާ ޕްލާސްޓިކް، ބޭނުން ކުރުމާ ގުޅޭ ގޮތުން އާންމުން ހޭލުންތެރިކޮށް، އެފަދަ ސާގާފަތެއް އާލާކުރާނެ ކަމަށް ބުނެފައިވެއެވެ. މި މަޝްރޫއުއަށް 24 މިލިއަން ޑޮލަރު (370 މިލިއަން ރުފިޔާ) ހަރަދު ކުރުމަށް ހަމަޖެހިފައިވެއެވެ.\n4. ފެނާއި ނަރުދަމާގެ މަޝްރޫއު\nމި މަޝްރޫއުގެ ތެރެއިން ރާއްޖޭގެ 28 ރަށެއްގައި ފެނާއި ނަރުދަމާގެ ނިޒާމް ގާއިމްކުރުން ހިމެނެއެވެ. އަދި ވޯޓަރ ސަޕްލައި ޑިސްޓްރިބިއުޝަން ނެޓްވޯކާއި ސްވެރޭޖް ސިސްޓަމްތައް އިންސްޓޯލް ކުރުމަށް މި މަޝްރުއޫގައި ހިމަނާފައިވެއެވެ. ގާތްގަނޑަކަށް 56 މިލިއަން ޑޮލަރު މި މަޝްރޫއުއަށް ހަރަދުވާނެ ކަމަށް ވަނީ ލަފާކޮށްފައެވެ.\n5. ގްރޭޓާ މާލެ ސަރަހައްދު ގުޅާލުން\nމި މަޝްރޫއުގެ ދަށުން މާލެ އާއި ވިލިމާލެ އާއި ގުޅީފަޅާއި ތިފަލުފުށި ގުޅާލުން ވެސް، މި ފޯރަމަށް ހުށައަޅާ ގޮތަށް ވަނީ ހަމަޖައްސަފާއެވެ. މި މަޝްރޫއުގެ ދަށުން ބްރިޖް އެޅުމުގެ އިތުރަށް ތިލަފުށީގައި ކޮމާޝަލް ހާބަރެއް ތަރައްގީ ކުރާނެއެވެ. އަދި އިންޑަސްޓްރިއަލް މަސައްކަތްތަކަށް ހާއްސަ ސަރަހައްދުތައް ވެސް ގާއިމްކުރާނެއެވެ. މި މަޝްރޫއުއަށް 488 މިލިއަން ޑޮލަރު ހޭދަވާނެ ކަމަށް ލަފާކޮށްފައިވެއެވެ.\nސަރުކާރާއި އިންސާފުގެ ދާއިރާއިން ކުރިއަށް ގެންދިއުމަށް ހަމަޖެހިފައިވާ މަޝްރުއޫތައް:\n1. އަންހެނުން ފުލުހުން ބާރުވެރި ކުރުވުން\nރާއްޖޭގެ ފުލުހުންގެ މުއައްސަސާގައި އަންހެނުން ފުލުހުންގެ ހިއްސާ އޮންނަނީ އެންމެ 9.7 އިންސައްތައަށެވެ. އަދި މެނޭޖްމަންޓް ލެވަލްގައި އެއްވެސް އަންހެން ފުލުހަކު ހިއްސާއެއް ނުވެއެވެ. މި މަޝްރުއޫގެ ދަށުން މަސައްކަތުގެ މައިދާނުގައި އަންހެނުން ބާރުކުރުވޭނެ މިންވަރާއި މަސައްކަތުގެ އަންހެނުންނަށް ކުރިމަތިވާ ފުރައްސާރަ ބެލުމަށް ވަނީ ނިންމާފައެވެ. މި މަޝްރޫއަށް 195،000 ޑޮލަރު ހަރަދުވާނެ ކަމަށް ލަފާކޮށްފައިވެއެވެ.\n2. ޝަރުއީ މައުލޫމާތު ލިބޭނެ ހަބެއް ޤާއިމުކުރުން\nމި މަޝްރޫއުގެ ދަށުން ކުރިން ނިންމާފައިވާ ޝަރުއީ ހުކުމްތަކަށް ބަލާ، އެ ހުކުމްތަކުގެ މައުލޫމާތު ކޯޓުތަކުން ހޯދާ، އެ މައުލޫމާތު އެއް ޕޯޓަލެއް މެދުވެރިކޮށް ލިބޭނެ މަގު ފަހިކޮށްދިނުމެވެ. މި މަޝްރޫއުއަށް ހަރަދުވާނެ ފައިސާގެ އަދަދެއް ހިމަނާފައެއް ނުވެއެވެ.\nއިޖްތިމާއީ ދާއިރާއިން ކުރިއަށްގެންދިއުމަށް ނިންމާފައިވާ ކަންތައްތައް:\n1. ސިއްހީ ހިދުމަތް ދޭ ތަންތަނުގެ ފެންވަރު ރަނގަޅު ކުރުން\nމި މަޝްރޫއުގެ ތެރެއިން ރާއްޖޭގައި ފޯރުކޮށްދޭ ސިއްހީ ހިދުމަތްތައް ރަނގަޅު ކުރުމަށް ވަނީ ނިންމާފައެވެ. އެގޮތުން ރާއްޖޭގެ 16 ރަށެއްގެ ސިއްހީ ހިދުމަތުގެ ފެންވަރު ރަނގަޅު ކުރާނެއެވެ. މި މަޝްރޫއުއަށް ގާތްގަނޑަކަށް 136 މިލިއަން ޑޮލަރު ހަރަދު ކުރުމަށް ހަމަޖެހިފައިވެއެވެ.\n2. އެއް ދަންފަޅިއަށް ސްކޫލުތަކުގެ ކިޔެވުން ބަދަލުކުރުން\nމި މަޝްރުއޫގެ ދަށުން ރާއްޖޭގެ 53 ސްކޫލެއްގެ ކިޔެވުން އެއް ދަންފަޅިއަށް ބަދަލުކުރަން ނިންމާފައިވާއިރު އެ ސްކޫލުތަކުން މިހާރު ދޭ ހިދުމަތްތަކުގެ ފެންވަރު ރަނގަޅު ކުރުމަށް ވެސް ވަނީ ނިންމާފައެވެ. މި ޕްރޮޖެކްޓްގެ ދަށުން އިތުރު އާ 10 ސްކޫލު ރާއްޖޭގައި އިމާރާތްކުރާއިރު، ކޮންމެ ސްކޫލެއްގައި 45 ކްލާސް ރޫމާއި އެއް މަލްޓި ޕާޕަސް ހޯލް ހިމެނެއެވެ. މި މަޝްރޫއުއަށް 103 މިލިއަން ޑޮލަރު ހަރަދު ކުރުމަށް ހަމަޖެހިފައިވެއެވެ.\n3. އުމުރުން ދުވަސްވީ މީހުން ބަލާނެ ތަނެއް ޤާއިމުކުރުން\n2014 ވަނަ އަހަރުގެ ބޯހިމެނުމުން ދައްކާ ގޮތުގައި 2054 ވަނަ އަހަރު ރާއްޖޭގެ މުޅި ޖުމްލަ އާބާދީގެ ގިނަ ބަޔެއްގެ އުމުރު 45 އަހަރަށްވުރެ މަތިވާނެއެވެ. އަދި ކުރިއަށް އޮތް 25 އަހަރު ރާއްޖޭގެ އާބާދީގައި 65،000 މީހުން ހިމެނޭއިރު އެ މީހުންނަކީ 65 އަހަރުން މަތީގެ މީހުންނެވެ. އެހެންކަމުން އުމުރުން ދުވަސްވީ މީހުންގެ އަދަދު ގިނަވާނެތީވެ، އުމުރުން ދުވަސްވީ މީހުން ބަލާނެ ތަނަކަށް އޮންނަ ޑިމާންޑް ބޮޑުވެގެންދާނެއެވެ. އަދި މި މަޝްރޫއުގެ ދަށުން އުމުރުން ދުވަސްވީ މީހުންނަށް ރަނގަޅު މާހައުލެއް ޤާއިމުކުރެވި، އެމީހުންނަށް ސިއްހީ ހިދުމަތްތައް ވެސް ފޯރުކޮށްދެވިގެންދާނެއެވެ. މި މަޝްރުއޫއަށް 223,288 ޑޮލަރު ހޭދަކުރުމަށް ވަނީ ނިންމާފައެވެ.\nމި ފޯރަމަކީ ރައީސުލްޖުމްހޫރިއްޔާގެ އޮފީހާއި، މިނިސްޓްރީ އޮފް ފޮރިން އެފެއާޒް އަދި މިނިސްޓްރީ އޮފް ފިނޭންސް ގުޅިގެން މި ހިނގާ ޖޫން މަހުގެ 17 އިން 18 އަށް ކުރިޔަށްގެންދާ ފޯރަމެކެވެ. "އިންވެސްޓިން އިން އަ ރިސިލިއަންޓް އެންޑް ސަސްޓެއިނަބަލް މޯލްޑިވްސް" ތީމެއްގެ ގޮތުގައި ކަނޑަޅައިގެން ކުރިއަށް ގެންދާ މި ފޯރަމުގެ މަޤްޞަދަކީ ރާއްޖޭގެ ތަރައްޤީއަށްޓަކައި، އެހެން ޤައުމުތަކާއި ގުޅިގެން ކުރެވޭނީ ކޮންކޮން މަސައްކަތް ތަކެއްތޯ ބަލައި، ސަރުކާރުގެ ތަރައްޤީގެ އެޖެންޑާ ކުރިޔަށް ގެންދިޔުމެވެ.


BML ge self service ATM ge hidhumaiy Dharavandhoo gai dheyn fashaifi\nބީއެމްއެލް އިން ދަރަވަންދޫގައި ސެލްފް ސާވިސް އޭޓީއެމްގެ ހިދުމަތް ފަށައިފި\nބޭންކް އޮފް މޯލްޑިވްސް (ބީއެމްއެލް) އިން ބ. ދަރަވަންދޫގައި އޭޓީއެމްގެ ހިދުމަތް ދޭން މިއަދު ފަށައިފި އެވެ.\nދަރަވަންދޫ ޑޮމެސްޓިކް އެއާޕޯޓްގައި ބީއެމްއެލް އިން ބެހެއްޓީ ސެލްފް ސާވިސް އޭޓީއެމް އެކެވެ. މި ވައްތަރުގެ އޭޓީއެމްތަކުން އާއްމުކޮށް އޭޓީއެމް އިން ކުރާ ބޭނުން ކަމަށްވާ ފައިސާ ނެގުމުގެ އިތުރަށް، ސެލްފް ސާވިސް އޭޓީއެމްތަކުން އަމިއްލަ ފަރުދުންނާއި ވިޔަފާރިތަކަށް ފައިސާ އަދި ޗެކު ޖަމާކުރުމާއި ޓްރާންސްފަ ކުރުމުގެ ހިދުމަތް 24 ގަޑިއިރު ލިބޭނެ އެވެ.\nދަރަވަންދޫގައި މިއަދު ހަވީރު ބޭއްވި ރަސްމިއްޔާތެއްގައި ދަރަވަންދޫ އޭޓީއެމް ސެންޓަރު ހުޅުވައިދެއްވީ އިސްލާމިކް މިނިސްޓަރު ޑރ. އަހުމަދު ޒިޔާދު ބާގިރު އާއި އެ ބޭންކުގެ ޑެޕިއުޓީ ސީއީއޯ އަދި ޑިރެކްޓަރު އޮފް އޮޕަރޭޝަންސް މުހައްމަދު ޝަރީފެވެ.\nބީއެމްއެލް އިން ބުނީ، ދަރަވަންދޫގައި މިއަދު ތައާރަފް ކުރި ސެލްފް ސާވިސް ބޭންކިން އޭޓީއެމްގެ ހިދުމަތް ތައާރަފްކުރީ، ބ. އަތޮޅުގައި ކުރަމުންދާ އިންވެސްޓްމެންޓްތައް އިތުރަށް ފުޅާ ކުރުމުގެ ގޮތުން ކަމަށެވެ. މިއީ، ރާއްޖޭގެ އެކި ސަރަހައްދުތަކަށް ބޭންކިންގެ ހިދުމަތް ފުޅާކޮށް، ބޭންކުގެ ހިދުމަތް އިތުރަށް ހަރުދަނާ ކުރުމަށް އިއުލާންކޮށްފައިވާ 300 މިލިއަން ރުފިޔާގެ އިންވެސްޓްމެންޓް ޕްރޮގްރާމްގެ ބައެއްގެ ގޮތުގައި ފެށި ހިދުމަތެއް ކަމަށް ވެސް ބީއެމްއެލް އިން ބުންޏެވެ.\nރާއްޖޭގެ އެންމެ ބޮޑު ބޭންކުން އަންނަނީ އާ ބްރާންޗުތަކާއި ސެލްފް ސާވިސް އޭޓީއެމްތައް ރާއްޖޭގެ އެކި ސަރަހައްދުތަކުގައި ގާއިމްކޮށް، ބޭންކުގެ ހިދުމަތް ފުޅާ ކުރަމުންނެވެ.


ތާރީޚް: 06 އޯގަސްޓް 2019\nއެޗް. އާރް. މެނޭޖަރ\nމަޤާމަށް ބޭނުންވާ ޢަދަދު:\nރުފިޔާ (ޕްރޮބޭޝަން މުއްދަތުގައި 5344 ރުފިޔާ)6680މަހަކު\nހާޑްޝިޕް އެލެވެންސް 3000ރ އަދި ރިސްކް އެލެވެންސް ގޮތުގައި އޮފީހަށް ޙާޒިރުވާ ކޮންމެ ދުވަހަކަށް 30ރ ގެ އަދަދެއް ލިބޭނެ.\nއިތުރުގަޑީގައި އަދި ރަސްމީބަންދު ދުވަހެއްގައި މަސައްކަތް ކުރަންޖެހިއްޖެނަމަ ހަމަޖެހިފައިވާ އުޞޫލުން އިތުރުގަޑީގެ ފައިސާ ލިބޭނެއެވެ.\n-ހިޔުމަން ރިސޯސަސް ނުވަތަ މެނޭޖްމަންޓް ދާއިރާއިން ޑިގްރީ ހާޞިލް ކޮށްފައިވުން\n-މަސައްކަތާއި ގުޅޭ ދާއިރާއަކުން 02 އަހަރު ދުވަހުގެ ތަޖުރިބާ ލިބިފައިވުން\n-ހިޔުމަން ރިސޯސް ޑިޕާޓްމަންޓުގެ މަސައްކަތްތައް ރާވައި ހިންގުން.\n-ޑިޕާޓްމަންޓާއި ގުޅުން ހުރި އިދާރީ މަސައްކަތްތައް ރާވާ ބެލެހެއްޓުން.\n-ޑިޕާޓްމަންޓާއި ގުޅުންހުރި އެހެނިހެން މަސައްކަތްތަތާއި މަސްޢޫލިއްޔަތުތައް އަދާކުރުމަށް ކުރަންޖެހޭ ހުރިހާ މަސައްކަތެއް ރާވާ ހިންގުން\n-ކުންފުނީގެ ވަޒީފާތަކަށް ބޭނުންވާ މީހުން ކުންފުނީގެ ސިޔާސަތާ އެއްގޮތަށް ހޯދުން.\n-ކުންފުނީގެ މުވައްޒަފުންނަށް ޓްރޭނިންގ ރިކުއަރމަންޓާ އެއްގޮތަށް ތަމްރީން ޕްރޮގްރާމްތައް ރާވާ ހިންގުން.\n-ކުންފުނީގެ ސިޔާސަތުތަކާ އެއްގޮތަށް މުވައްޒަފުންގެ ޕާރފޯމަންސް އެޕްރައިޒަލް ހެދުމުގެ މަސައްކަތް ކުރުން.\n-ކުންފުނީގެ އެހެނިހެން މަސައްކަތްތަކުގައި އެހީތެރިވެދިނުން.\n-މީގެ އިތުރުން ޚާއްސަ ހާލަތްތަކުގައި ހަވާލުކުރެވޭ އޮފީހާ ގުޅުން ހުރި މަސައްކަތްތައް ކުރުން.\n-އެކައުންޓިންގ / ފައިނޭންސް ދާއިރާއިން ޑިގްރީ ހާޞިލް ކޮށްފައިވުމާއެކު މަސައްކަތާއި ގުޅޭ ދާއިރާއަކުން 02 އަހަރު ދުވަހުގެ ތަޖުރިބާ ލިބިފައިވުން.\n-ކުންފުނީގެ ފައިނޭންޝަލް ސްޓްރެޓީޖިކް ޕްލޭންއެއް އެކުލަވާލައި އެއާއި އެއްގޮތްވާ ގޮތުގެމަތިން ކުންފުނީގެ ފައިނޭންސް ބެލެހެއްޓުމުގެ މަސައްކަތް ކުރިއަށް ގެންދިއުން.\n-ދިވެހިރާއްޖޭގެ ޤާނޫނާއި ޤަވާއިދުތަކާއި، އެޗް.ޕީ.އެލްގެ މުދަލާއި ފައިސާގެ ހިސާބު ބެލެއްހެއްޓުމަށް ހަމަޖެހިފައިވާ ޤަވާއިދުތަކާއި އެއްގޮތްވާ ގޮތުގެ މަތިން މި ކުންފުނީގެ އެންމެހާ ފައިސާ ގެ ހިސާބުތައް އެންމެ އެކަށީގެންވާގޮތަށް ހިންގުމަށް ކުރަންޖެހޭ ހުރިހާ ކަމެެއް ރާވާ ހިންގުމާއި މަސައްކަތްތައް ބެލެހެއްޓުން.\n-ހަވާލުކުރެވޭ ތަފާތު އެކައުންޓްތައް ކޮންމެ މަހެއް ނިމުމުން ރިކޮންސައިލް ކުރުން\n-ކުންފުނިން ދައްކަން ޖެހޭ ޓެކްސް އަދި މީރާއާއި ގުޅިގެން ކުރަން ޖެހޭ ހުރިހާ މުއާމަލާތްތަކެއް ކުރުން.\n-ފައިނޭންޝަލް މޮޑެލިންގް ބޭނުންކޮށްގެން ކުންފުނީގެ ކޭޝް ފްލޯ ފޯކާސްޓް ތައްޔާރުކުރުން.\n-ބިޑް ޕްރޮޕޯސަލް ތައްޔާރުކުރުމަށް ލަފާދިނުން.\n-ފައިނޭންސް ސެކްޝަންގެ މުވައްޒަފުންނަށް ތަމްރީން ޕްރޮގްރާމްތައް ރާވާ ހިންގުން.\n-ބޭންކުގެ މުޢާމަލާތްތައް މޮނީޓަރކުރުން.\n-ކުންފުނީގެ ފައިނޭންޝަލް ރިޕޯޓުތައް ކަޑައެޅިފައިވާ އުސޫލުގެ މަތިން ތައްޔާރުކުރުން.\n-ކުންފުނީގެ މަހުން މަހަށް ކުރާ ޚަރަދުތައް ބެލެހެއްޓުން.\n-ކުންފުނިން ހިންގާ މަޝްރޫޢުތަކަށް ބޭނުންވާނޭ ފައިނޭންސް ހޯދުމުގައި ސަރުކާރާއި ބޭންކްތަކާއި އަދި އެހެނިހެން ފައިނޭންޝަލް އިންސްޓިޓިއުޓްތަކާއި ގުޅިގެން މަސައްކަތްކުރުން.\n-ހަވާލުކުރެވޭ މަސައްކަތާ ގުޅިގެން، އަދާކުރަންޖެހޭ އެހެނިހެން މަސްޢޫލިއްޔަތުތައް އަދާކުރުން.\nޓެކްނިކަލް އޮފިސަރ ގރ.1 (މެކޭނިކް)\nރުފިޔާ (ޕްރޮބޭޝަން މުއްދަތުގައި 4464 ރުފިޔާ)5580މަހަކު\n-އޭލެވެލް2މާއްދާއިން ދަށްވެގެން 'ސީ' ފާސް ލިބިފައިވުމާއިއެކު، ހަޔަރ ސެކަންޑަރީ އިމްތިހާނުގެ 'ދިވެހި' މި މާއްދާއިން ދަށްވެގެން 'ސީ' ފާސް ލިބިފައިވުން.\n-މަޤާމްގެ މަސައްކަތާއި ގުޅޭ ދާއިރާއެއްގައި2އަހަރުދުވަހު އުޅެ ތަޖުރިބާ ލިބިފައިވުން.\n- އުޅަނދުފަހަރުގެ އިންޖީނު، ޖަނަރޭޓަރ އަދި އެނޫން ވެސް އުޅަނދުގައިވާ ސިސްޓަމްތަކުގައި ދިމާވާ މައްސަލަތައް މަރާމާތުކުރުމަށް ބޭނުންވާ ސްޕެއަރތައް އައިޑެންޓިފައި ކުރުމަށްފަހު ހޯދުމުގެ މަސައްކަތް ކުރުން.\n- އުޅަނދު ފަހަރުގެ “ޑެއިލީ ޗެކް” ކުރުމަށްފަހު އޮޕަރޭޓަރުން ފާހަގަކުރާ މައްސަލަތައް ބަލައި އެކަންތައްތައް ހައްލުކުރުން.\n- އުޅަނދުފަހަރު ރަނގަޅަށް ބެލެހެއްޓުމަށްޓަކައި ޕްރިވެންޓިވް މެއިންޓަނަންސް ޝެޑިއުލެއް ހަދައި އުޅަނދުތަކުގެ ކޮންޑިޝަން އެސެސްމަންޓް ސާވޭ ހަދައި ކުރަންޖެހޭ މަރާމާތުގެ ކަންތައްތައް ކުރުން.\n-މަސައްކަތް ހަލުވިކުރުމަށް ބޭނުންވާ އިކުއިޕްމަންޓްތައް އައިޑެންޓިފައިކޮށް އެތަކެތީގެ ސްޕެސިފިކޭޝަން ހަދައި އެތަކެތި ހޯދުމުގެ މަސައްކަތްކުރުން.\nރުފިޔާ (ޕްރޮބޭޝަން މުއްދަތުގައި 2912 ރުފިޔާ)3640މަހަކު\n-ގްރޭޑް 08 ގެ ފެންވަރު ހުރުން ނުވަތަ މިދާއިރާއާއި ގުޅޭ މަޤާމެއްގައި އުޅެ ތަޖުރިބާ ލިބިފައިވުން\n-މިފަދަ މަޤާމެއް އަދާކުރުމުގެ ސިއްޙީ ޤާބިލްކަން ލިބިފައިވާ ފަރާތެއް ކަމުގައިވުން.\nނޯޓް:މިމަޤާމަށް މީހަކު ނެގުމުގައި ހާއްސަ އެހީއަށް ބޭނުންވާ ފަރާތްތަކަށް އިސްކަން ދެވޭނެ ވާހަކަ ދެންނެވީމެވެ. އެހެންކަމުން މިނިސްޓްރީން އޮފް ޖެންޑަރ އިން ސެޓިފައިޑް ލިޔުމެއް މިމަޤާމްއަށް އެދިލައްވާ ހާއްސަ އެހީއަށް ބޭނުވާ ފަރާތްތަކުން ހުށައަޅަންވާނެ އެވެ.\n-ކުންފުނީގެ އިމާރާތްތައް ފޮޅާ ސާފު ކުރުމުގެ މަސައްކަތްތައް ކުރުން.\nހިތަދޫ ޕޯޓް ލިމިޓެޑް (ސ.ހިތަދޫ)\n18 އޮގަސްޓް 2019 ވާ އާދީއްތަ ދުވަހުގެ 12:30ގެ ކުރިން.\nވަޒީފާއަށް އެދޭ ފޯމް މިކުންފުނީގެ ރިސެޕްޝަންގެ ކައުންޓަރުން އަދި ފައިނޭންސް ކައުންޓަރުން ލިބެން ހުންނާނެއެވެ.\nއިތުރު މަޢުލޫމާތު: 8558 688 އީމެއިލް:admin@hpl.com.mv\nނޯޓް: މި އިޢުލާނާ ގުޅިގެން މި މަޤާމަށް އެދި ހުށަހަޅާ ފަރާތްތަކު ގެ ތެރެއިން އިންޓަވިއުއަށް ކިޔޭނީ ހަމައެކަނި ޝޯޓްލިސްޓް ކުރެވޭ ފަރާތްތަކަށެވެ. އަދި ބަޔާންކުރެވިފައިވާ މަޢުލޫމާތުތައް ފުރިހަމަނުވާ ފޯރމް، ފެކްސް އަދި އީމެއިލްތައް ބާޠިލްކުރެވޭނެ އެވެ\n- HPL Iulaan


Addu ge Karant Ge Massala Hahlu Kurumah 570 Million Rufiyaage Mashroo eh\nއައްޑޫއަށް 37 މިލިއަން ޑޮލަރުގެ ކަރަންޓްގެ ...\nމީދޫ ބަނދަރު މަރާމާތުކުރުމުގެ އަމަލީ މަސައްކަތް ...\nby vomadmin October 23, 2019\nއައްޑޫސިޓީގެ ކަރަންޓް ވިއުގައަށް ކުރިމަތިވެފައިވާ މައްސަލަތައް ހައްލުކުރުމަށް ޗައިނާާގެ ކުންފުންޏަކާއި އެކު ސޮއިކޮށްފިއެވެ.\nމިއަދު ހެނދުނު މާގިރި ހޮޓެލްގައި ބޭއްވި ރަސްމިއްޔާާތެއްގައި ސޮއިކޮށްފައިވަނީ ޗައިނާގެ ޑޮންގްފަންގ އިލެކްޓްރިކް އިންޓަނޭޝަނަލް ކުންފުންޏާއިއެވެ.\nކޮންޓްރެކްޓަރ ފައިނޭންސް އުސޫލުން މި މަސައްކަތް އެކުންފުންޏާއި ހަވާާލުކޮށްފައިވަނީ 15މަސް ދުވަހުގެ ތެރޭގައި ނިންމާގޮތަށެވެ.\n570މިލިޔަން ރުފިޔާގެ މި މަޝްރޫއުގެ ދަށުން އައްޑޫގެ ކަރަަންޓްގެ ކެޕޭސިޓީ 36 މެގަވޮޓަށް އިތުރުކުރުމަށް ވަނީ ހަަމަޖެހިފައެވެ. މި މަޝްރޫއު ނިމިގެންދާއިރު ކުރިއަށް އޮތް ފަނަރަ އަހަރަށް ވާާވަރަށް ކަަރަންޓް އުފެއްދުމުގެ ގާބިލްކަން ލިބިގެންދާނެކަމަށް ވަނީ ލަފާކޮށްފައެވެ.\nމި މަޝްރޫއުގެ ދަށުން އިރުގެ އަލިން ހަކަތަ އުފެއްދުމުގެ ނިޒާމެއް ގާއިމްކުރުމަށްވެސް ވަނީ ހަަމަޖެހިފައެވެ. މިއީ 25އަހަަރަށްފަހު އައްޑޫގެ ކަރަންޓް ވިއުގަ އަޕްޑޭޓްކުރުމުގެ މަސައްކަތެއްކުރާ ފުރަތަމަ ފަހަރެވެ.\nޑޮންގްފަންގ ކުންފުންޏާއި މި މަސައްކަތް ހަވާލުކޮށްފައިވަނީ ބިޑްކުރުމެއް ނެތިއެވެ.\nއެކުންފުނިން މިހާރުވެސް ދަނީ ހުޅުމާާލެއާއި މާާލޭގެ ކަރަންޓް ވިއުގަ ގުޅުވާާލުމުގެ މަސައްކަތް ކުރަމުންނެވެ.\nމަތީގައިވާ ފޮޓޯއިން ފެނިވަޑައިގަންނަވަނީ ކޮވިޑް 19 އާއި ގުޅިގެން ރާއްޖޭގެ މިސްކިތްތަނުގައި ޖަމާއަތުގައި ނަމާދު ކުރުން މެދުކަނޑާލާފައި އޮތުމަށްފަހު ...\nކޮވިޑް19 – ކުޅުދުއްފުށި: އޭޕްރީލް 1 ގެ ފަހުން ދަތުރުކޮށްފައިވާ މީހުން ނުކުމެ އުޅުން މަނާކޮށްފި\nކުޅުދުއްފުއްޓަށް އޭފްރީލް 1 ވަނަ ދުވަހުންގެ ފަހުން ދަތުރުކޮށްފައިވާ މީހުން އެއްވެސް ގޮތަކަށް ގެއިން ބޭރަށް ނުކުމެ އުޅުން ...\nއެއްމާބަނޑު ދެކުދިންނަށް ބަލިވެއިން ރަޝްފާގެ ކުއްލި މަރާއެކު ފުވައްމުލަކުގެ ގިނަ ބަޔަކަށް ސިހުމެއް\nރާއްޖޭގައި ފަހަކަށް އައިސް މަދުން ނޫނީ ދިމާ ނުވާގޮތަކަށް އެއްމާބަނޑު ދެކުދިންނަށް ބަލިވެ އިން ޒުވާނަކު ރޭ ފަތިހު ...


ސްކޫލް ސެކިޔުރިޓީ ބެލެހެއްޓުމާއި ބެހޭ\nމިސްކޫލްގެ GS120/2018/IU/016 ނަމްބަރ (03 ޑިސެމްބަރ 2018) އިޢުލާނުގައި މައްސަލައެއް ވާތީ އެ އިޢުލާނު ބާތިލްކޮށް އަލުން އިޢުލާން ކުރަމެވެ.\n2019 ވަނަ އަހަރަށް މި ސްކޫލްގެ ސެކިއުރިޓީ ބަލަހައްޓާދޭނެ ފަރާތެއް ބޭނުންވެއްޖެއެވެ.\nމި ބީލަން ހުޅުވާލެވިފައިވަނީ، ވިޔަފާރި ރަޖިސްޓްރީކުރުމުގެ ޤާނޫނު (ޤާނޫން ނަމްބަރ: 18/2014) ގެ ދަށުން ވިޔަފާރި ރަޖިސްޓްރީ ކުރެވިފައިވާ ފަރާތްތަކަށާއި، އަމިއްލަ ފަރުދުންގެ ވިޔަފާރީގެ ޤާނޫނު (ޤާނޫނު ނަމްބަރ: 19/2014) ގެ ދަށުން ރަޖިސްޓްރީ ކުރެވިފައިވާ ފަރާތްތަކަށެވެ.\nމިބީލަމުގައި ބައިވެރިވާން އެދޭ ފަރާތްތަކުން، 2019 ޖެނުއަރީ 16 އިން 2019 ޖެނުއަރީ 21 އަށް ބަންދުނޫން ކޮންމެ ދުވަހަކު 9:00 އިން 14:00 އަށް މިސްކޫލަށް ވަޑައިގެން ނުވަތަ އީމެއިލް މެދުވެރިކޮށް ނަންނޯޓް ކުރެއްވުން އެދެމެވެ.\nމިމަސައްކަތާއިގުޅޭގޮތުން އެއްވެސް ސުވާލެއްވާނަމަ 2019 ޖެނުއަރީ 21 ވާ ހޯމަ ދުވަހުގެ 14:00 ގެ ކުރިން ތިރީގައިވާ އީމެއިލްއަށް ލިޔުމުން ފޮނުއްވުންއެދެމެވެ.\nމައުލޫމާތު ސާފުކުރުމާއި އަންދާސީހިސާބު ހުށަހެޅުން:\nރަސްމާދޫ ސްކޫލްގެ ލައިބްރަރީގައި\n2019 ޖެނުއަރީ 22 ވާ އަންގާރަ ދުވަހުގެ 13:00 ގައި\nއަންދާސީހިސާބު ހުށަހެޅުމާއި،އަންދާސީ ހިސާބު ހުޅުވުން\n2019 ޖެނުއަރީ 29 ވާ އަންގާރަ ދުވަހުގެ 13:00 ގައި\nމިމަސައްކަތާއި ގުޅޭ ބީލަންފޮތް މިއިޢުލާނާއެކު އެޓޭޗް ކުރެވިފައިވާނެއެވެ.\nއިތުރު މައުލޫމާތު ސާފުކުރެއްވުމަށް މިސްކޫލްގެ ފޯން ނަމްބަރ 6580330 އާއި ގުޅުއްވުން އެދެމެވެ.\nނުވަތަ އީމެއިލް: admin@rasmaadhooschool.edu.mv އަށް މެއިލްކުރައްވެވުން އެދެމެވެ.\nސުންގަޑި: 22 ޖަނަވަރީ 2019 1300\n- BEELAN FOEH


ދިވެހި ބަހުން ވާހަކަދައްކަން ލަދުގަންނަ ފަޚުރުވެރި ދިވެހިން | Jazeera\tދިވެހި ބަހުން ވާހަކަދައްކަން ލަދުގަންނަ ފަޚުރުވެރި ދިވެހިން - Jazeera\nދިވެހި ބަހުން ވާހަކަދައްކަން ލަދުގަންނަ ފަޚުރުވެރި ދިވެހިން\nއަލީ ޝިފާޒް April 14, 2019 166 views0\n"އައި ލޮސްޓް މައި ފައިވާން" މިހެން ކުއްޖަކު ބުނި އަޑު އިވުމުން އަޅުގަނޑު ދިޔައީ ސިއްސައިގެންނެވެ. ފައިވާން ގެއްލުނު ވާހަކަ ބުނަން އެ ކުއްޖާއަށް ދަސްކޮށްދީފައިވާލެއް ފުރިހަމަ ކަމާއޭ އަޅުގަނޑުގެ ހިތަށް އެރިއެވެ. އެތަނުގަ ހުއްޓާ ދެންވެސް އިވެން ފެށި މިޒާތުގެ އެތައް ޖުމްލަތަކެކެވެ. "ޔޫ މެން" ، "އައިމެން" "މޯމް، ލެޓްސް ގޯ އެންޑް އީޓް ސަމް ހެދިކާ"، މި ފަދަ ޖުމްލަތައް އަޑު އިވެން ފެށުމުން ފެންކަޅިވިއެވެ. ސަހަރޯއެވެ. މިއީ އަދު މި މުޖުތަމައުގެ ޙާލަތެވެ. ދިވެހި ބަހާއި މެދު އަޅުގަނޑުމެން އިހުމާލުވަމުން ދާކަން އެ ތުއްތު ކުދިންގެ ޖުމްލަތަކުން ޔަޤީންވެ ކަށަވަރުވެއެވެ.\nމިކަމުގައި ވިސްނާ ފިކުރުކުރުމުން އަދި ނިމުނީކީ ނޫނެވެ. ކުޑަ ދަރިފުޅު ބަލިވެގެން ސަރުކާރު ހޮސްޕިޓަލަށް ގޮސް އެތަނުގެ ކިއުގައި މަޑުކޮށްލައިގެން ހުރީމެވެ. އުމުރުން ފަންސާހުން މަތީގެ ދެމަފިރިން އައިސް އަޅުގަނޑު ކުރެން އެހީ، ދަތުގެ ފަރުވާ ތަނަކީ ކޮބާތޯއެވެ؟ "ޑެންޓަލް" މި ބަސް ބެނުންކޮށްގެން ދިވެހިން ލިޔުމުން އެ ފަރާތްތަކަށް ނޭނގޭނެ ކަމާއިމެދު ނުވިސްނީތީ ހިތާމަ ކުރަމެވެ. "ބްލަޑް ބޭންކް" ދިވެހިން ޖެހުމަށް ވުރެ "ލޭ ރައްކާ ކުރާ މަރުކަޒު" ނުވަތަ މިނޫންވެސް ދިވެހިވަންތަ ނަމެއް ޖަހާލާފަ ހުންނަނަމަ ގިނަ މީހުނަށް ފަހުމް ކަށަވަރެވެ.\nމިފަދަ ކިތަންމެ ކިތަންމެ މިސާލެއް ނެގި ދާނެއެވެ. ގޭތެރޭގެ މާހައުލުން ފެށިގެން، ސުކޫލް މާހައުލާއި، މުޅި މުޖުތަމައުވެސް މިވަނީ މި ވަބާގައި ޖެހިފައެވެ. ބަހުގެ ތެރެއަށް އެހެން ބަސްތައް މަސްހުނިކޮށްލަނީއެވެ. އެމީހަކަށް ފެނުނު ގޮތަކަށެވެ. ދަރިން ތަރުބިއްޔަތު ކުރަނީވެސް މި ބީދައިންނެވެ. މުދައްރިސްއާ ބައްދަލުވާ ފުރަތަމަ ދުވަހު މަންމަ ބުނަނީ މިހެންނެވެ. "ދަރިފުޅު އިނގިރޭސިއަަށް ވަރަށް މޮޅުވާނެ، އެކަމަކު ދިވެހި ބަހަށް ވަރަށް ކޮށި ވާނެ!"އެވެ.\nއެހެނަސް އަޅުގަނޑުމެންނަކީ ހަމަ ފަޚުރުވެރި ދިވެހިންނެވެ. މި ބިމަށް އުފަން ވީތީ ފަޚުރުވެރިވާ ދިވެހިންނެވެ. ދިވެއްސަކަށް ވީތީވެ، ފަޚުރުވެރިވާ ދިވެހިންނެވެ. މިނިވަން ދިދައިގެ ހިޔާ ދަށުގައި ފަޚުރުވެރިކަމާއެކު ދިރިއުޅޭ ދިވެހިންނެވެ. އެހެނަސް ދިވެހި ބަސް ދެކެ ލޯބިވަނީ މަދު ދުވަސްތަކެއްގައެވެ. އިނގިލން ގުނާލެވޭހާ މަދު ދުވަސްތަކެއްގައެވެ. މާދަރީބަހުގެ ދުވަހުގައި، އަޅުގަނޑުމެން ވަރަށް ދިވެހިވަންތައެވެ. ދިވެހިބަސް ކުރިއެރވުމަށް އެ ދުވަހު ފޫގަޅާލާ އަތުރުކުރި އޮޅާލައެވެ. ނަމަވެސް ޖެހިގެން އަންނަ ދުވަހު "ޔޫ މެން "އައިމެން" "ގެޓް ޓްގެދަރ" ވެގެން "ރައިޑަކަށް" ދާން ނިކުމެއެވެ. އަނެއްކާވެސް މާދަރީ ބަހުގެ ދުވަހު ވީ އަހުދުތައް ހަނދާނަށް އަންނާނީ "ދިވެހި ބަހުގެ ދުވަހު"ގައެވެ. އެދުވަހުވެސް ހަމަ ވީވަރަކުން ދިވެހި ވަންތަވެ، މާދަރީ ބަހުގެ ދުވަހުގެ އަހުދުތައް ތަކުރާރުކޮށްލާނެއެވެ.\nއަޅުގަނޑުމެންގެ ދިވެހި ބަސް ކިހާ ފުރިހަމަތޯއެވެ. އަކުރާ ފިލި ވަކިން ލިޔެލާފަ ހުންނައިރު ކިޔާލަން ފަސޭހަވެފަ ބަލާލަން ކިހާ ޗާލުހެއްޔެވެ. ބަހުގެ ދަރަޖަތަކުގެ ތެރެއިން ﷲ އާއި ރަސޫލާއަށް ޚާއްސަ ގަދަރުފުޅެއް ވަނީ އަރުވާއެވެ. ނުލާހިދު ދިގު ތާރީޚެއް އެބައޮތެވެ. ކާބަފައިންގެ ލައްކަ ގިނަ ގުރުބާނީތަކާއި، ވަގުތުތަކާއި، އިލްމު މި ބަހަށް ހުސްކޮށް ދިވެހި ބަސް މުއްސަނދިކޮށް އަޅުގަނޑުމެންނާއި މިވަނީ ހަވާލުކޮށްފައެވެ.\nފަޚުރުވެރިކަމާއިއެކު މި ބަސް ކުރިއަރުވަން އަޅުގަނޑުމެން އެންމެން މަސައްކަތް ފަށަންވެއްޖެއެވެ. ދިވެއްސަކަށް ވީތީ ފަޚުރުވެރިވާނަމަ، ދިވެހިބަހާއިމެދު މާ ފަޚުރުވެރިވާން ޖެހެއެވެ. ނޫނީ ތިމާވާނީ "ދިވެހި ބަހުން ވާހަކަދައްކަން ލަދުގަންނަ ފަޚުރުވެރި ދިވެއްސަކަށެވެ".


ޑީސީ ބަލިކޮށް ހޯދަޑު ސްޕޯޓްސް ކްއާޓާ ފައިނަލާއި ގާތަށް – Mikal News\nއެޗްއެސްސީ “ވަގުތު” ފުޓްސަލް ޗެލެންޖައި ވާދަކުރާ ފުވައްމުލަކު ސިޓީގެ ހަމައެކަނި ޓީމު ހޯދަޑު ސްޕޯޓްސް ރޭ ކުޅެވުނު މެޗުން 2-1 ލަޑުން މޮޅުވެ ކްއާޓާ ފައިނަލަށް ދިއުމުގެ ފުރުސަތު އާކޮށްފިއެވެ. އައްޑޫ ސިޓީގެ ހިތަދޫގައި ކުރިއަށްދިޔަ މިމެޗު ހޯދަޑު ސްޕޯޓްސް ކާމިޔާބު ކޮށްފައި ވަނީ ޑީސީ ސްޕޯޓްސް އާއި ވާދަކޮށްގެނެވެ. މިދެޓީމުވެސް ފުރަތަމަ ކުޅުނު މެޗުން ބަލިވެފައިވާތީ ރޭގެ މެޗު ފެށިގެން ދިޔައީ ދެޓީމުންވެސް ފަހަތަށްޖެހި ދިފާއީ ކުޅުމަކުންނެވެ.\nކްއާޓާ ފައިނަލަށް ދަތުރުކުރުމަށްޓަކައި ކޮންމެހެންވެސް މޮޅުވާން މަޖުބޫރު މިމެޗުގެ ލީޑު ފުރަތަމަ ހާފުގައި ނެގީ ހޯދަޑު ޓީމުންނެވެ. މެޗުގައި މޮޅު ކުޅުމެއްދެއްކި އަހުމަދު ސިނާހަށް ހުސްކޮށް ލިބުނު ފުރުސަތު ފަސޭހަކަމާއިއެކު ނިންމާލައިގެން ފުރަތަމަ ގޯލު ކާމިޔާބުކޮށް ހޯދަޑު ޓީމުގެ އުއްމީދު އާކޮށްދިނެވެ. މިނަތީޖާއާއިއެކު ފުރަތަމަ ހާފު ނިމުނު ނަމަވެސް ދެވަނަ ހާފްގެ ފުރަތަމަ ހަމަލާ އުފެއްދީ ޑީސީންނެވެ. ޑީސީގެ ލޫތުގެ ބާރު ހަމަލާ ދިފާއުކޮށް ބޭރުކޮށްލީ ހޯދަޑު ޓީމުގެ ގޯލްކީޕަރެވެ. އޭގެ މިނެޓެއް ފަހުން ހޯދަޑަށް ވަނީ ފުލުފުލުގައި ދެ ފުރުސަތެއް ލިބިފައެވެ. ސިނާހްގެ ހަމަލާ މިފަހަރު ގޯލްކީޕަރު ދިފާއުކުރި އިރު، ތާހާގެ ހަމަލާ ދިޔައީ ގޯލުދަޑި މަތިންނެވެ.\nދެވަނަ ހާފުގައި ޑީސީގެ ތޮލާލު ގޯލުން މެޗުގެ ނަތީޖާ ހަމަހަމަ ކުރުމާއި ހަމައިން މެޗުގެ ފޯރި ގަދަވެގެން ދިޔައެވެ. އޭގެ މިނިޓެއް ފަހުން ހޯދަޑު ޓީމުން އަނެއްކާވެސް ލީޑު ނެގިއެވެ. މިފަހަރުވެސް ހޯދަޑު ޓީމަށް ލީޑު ނަގައިދިނީ ފުރަތަމަ ގޯލުވެސް ކާމިޔާބުކުރި ސިނާހެވެ. މެޗު ނިމިގެން ދިޔައީ މިނަތީޖާ އާއިއެކުގައެވެ. މިމެޗުގެ މޮޅުކުޅުން ތެރިއަކަށް ހޮވިފައިވަނީ ހޯދަޑު ޓީމުގެ ޖާޒީ ނަމްބަރު 20 އަހުމަދު ސިނާހެވެ.\nމިގްރޫޕްގެ ކޮންމެ ޓީމެއް ދެމެޗު ކުޅެފައިވާއިރު ގްރޫޕުގެ އެއްވަނާ ގައިވަނީ ދެމެޗުން މޮޅުވި ރީތިރަށެވެ. އަދި ދެވަނާގައި ވަނީ ފައިދާ ގޯލްގެ ތަފާތުން ހޯދަޑު ސްޕޯޓްސްއެވެ. ތިންވަނާގައި ފްރެންޑްސް ކްލަބު އޮތްއިރު ގްރޫޕް ފުލުގައި ވަނީ ޑީސީއެވެ. ގްރޫޕްގެ އެވަނަ އަދި ދެވަނަ ކްއާޓާ ފައިނަލަށް ދަތުރުކުރާ އިރު މި ގްރޫޕުގެ މިރޭ ކުޅޭ މެޗު ފޯރިގަދަވާނެ ކަމަށް ބެލެވެއެވެ. މިރޭގެ މެޗުން މޮޅުވާ ޓީމެއް ކްއާޓާ ފައިނަލަށް ދަތުރުކުރާއިރު މިރޭގެ މެޗުގައި ވާދަކުރާނީ ހޯދަޑު ސްޕޯޓްސް އާއި ފްރެންޑްސް ކްލަބެވެ.\nގުޅުންހުރި މައުލޫތައް:ހޯދަޑު ސްޕޯރޓްސް, ފުޓްސަލް\nފްރެންޑްސް ކްލަބު ކަޓުވާލުމަށްފަހު ހޯދަޑު ކްއާޓާ ފައިނަލަށް


Iraq ga emme fahun curfew iulaan koffi - vNews.mv\nއިރާގުގައި މުޒާހަރާތައް ހޫނުވެ އެންމެފަހުން ކާފިއު އިޢްލާން ކޮށްފި\nސައިފް އަޒްހަރު 28 October 2019, 20:46\nއިރާގު ސަރުކާރާ ދެކޮޅަށް ކުރަމުންދާ މުޒާހަރާތައް ނުހުއްޓި އިތުރަށް ވަރުގަދަ ވަމުންދިއުމާ ގުޅިގެން، އިރާގު ސަރުކާރުން އެންމެފަހުން ކާފިއު އިޢްލާން ކޮށްފިއެވެ.\nއެގޮތުން، ކާފިއު އިޢްލާން ކޮށްފައިވަނީ ވެރިރަށް ބަޣުދާދުގައެވެ.\nބަޣުދާދުގައި ކާފިއު އިޢްލާން ކުރީ، މުޒާހަރާ ކުރަމުންދާ މީހުންނާއި ސަލާމަތީ ބާރުތަކާ ދެމެދު ވަރަށް ވަރުގަދަ ކުރިމަތިލުންތަކެއް ފެށި، ނުހުއްޓި ހަތަރު ދުވަހަށް ދެމިގެންދިއުމާ ގުޅިގެންނެވެ.\nމިއަދުގެ ކުރިމަތިލުންތަކުގައި އާންމުންގެ ދެމީހަކު މަރުވެ، އިތުރު ސަތޭކަ މީހުން ޒަޚަމްވެފައިވާ ކަމަށް ކަމާބެހޭ ފަރާތްތަކުން ބުނެއެވެ.\nބަޣުދާދު އޮޕަރޭޝަންސް ކޮމާންޑަރ ސްޓޭޓް މީޑިއާއަށް މައުލޫމާތު ދެއްވަމުން ވިދާޅުވީ، އިތުރު ނޯޓިސްއެއް ނެރެންދެން ކާފިއު ދެމިއޮންނާނޭ ކަމަށެވެ.\nމުޒާހަރާތައް އިތުރަށް ވަރުގަދަވެގެންދިޔައީ، އިރާގުގެ އެތައްހާސް ކިޔަވާކުދިން ބަޣުދާދު މުޒާހަރާއާ ގުޅުމުންނެވެ. އެގޮތުން، ހައި ސްކޫލްތަކުގެ ކުދިންނާއި، ސެކަންޑަރީ ސްކޫލްތަކުގެ ކުދިންނާއި، ޔުނިވަރސިޓީތަކުގެ ކުދިންވެސް މުޒާހަރާއަށް ވަނީ ނުކުމެފައެވެ.\nކިޔަވާކުދިން ސަރުކާރާ ދެކޮޅަށް މުޒާހަރާއަށް މި ނުކުތީ، އިރާގު ސަރުކާރުން ކިޔަވާކުދިން މަގުތަކަށް ނުނިކުތުމަށް އަންގައި ވަރުގަދަ އިންޒާރުތަކެއް ކޮށްފައި ވަނިކޮށެވެ.\nބަޣުދާދުގެ ތަހްރީރު މައިދާނަށް އެއްވި ކިޔަވާކުދިން ގެންދިޔައީ "މިއީ ކިޔަވާކުދިންގެ އިންގިލާބު، ސަރުކާރަށް ނޫނެކޭ، ޕާޓީތަކަށް ނޫނެކޭ" ގޮވަމުންނެވެ.\nމިއަދުގެ މުޒާހަރާއަށް ނުކުތް އާންމުން ބަޣުދާދުގެ ގްރީން ޒޯނަށް ދެވޭން އޮންނަ މައި ބްރިޖް ހުރަސްކުރާން ދިމާކުރުމުން ސަލާމަތީ ބާރުތަކުންވަނީ އާންމުންނަށް ކަރުނަގޭހާއި، ދުން ބޮމުން ހަމަލާދީ ހުއްޓުވާފައެވެ.\nގްރީން ޒޯނަކީ، އިރާގުގައި ހުންނަ ބޭރު ގައުމުތަކުގެ އެމްބަސީތަކާއި، އިރާގު ސަރުކާރުގެ މައި އޮފީސްތައް ހުންނަ ސަރަހައްދެވެ.\nއިރާގުގެ އާންމުން މީގެ މަހެއްހާ ދުވަސްކުރިން މަގުތަކަށް ނުކުމެ މުޒާހަރާތައް ފެށީ، ސަރުކާރުގެ ތެރޭގައި ކޮރަޕްޝަން އާންމުވުމާއި، ވަޒީފާނެތް މީހުންގެ ނިސްބަތް މަތިވުމާއި، ސަރުކާރުން ފޯރުކޮށްދޭންޖެހޭ އާންމު ޚިދުމަތްތަކުގެ ފެންވަރު ނިކަމެތިވުމުގެ ސަބަބުން އެކަމާ ނުރުހުން ފާޅުކުރުމަށެވެ.\nމި މުޒާހަރާތަކުގައި މިހާތަނަށް ދުއިސައްތައަށްވުރެ ގިނަމީހުން މަރުވެ، އެތައްހާސް ބަޔަކު ޒަޚަމްވެފައި ވާއިރު، ގިނަމީހުން މަރުވެފައިވަނީ ސަލާމަތީ ބާރުތަކުން ބަޑިޖެހުމުގެ ސަބަބުންނެވެ.\nބަޣުދާދުގައި ފެށި މުޒާހަރާތައް މިހާރުވަނީ އިރާގުގެ ހުރިހާ ރަށްތަކަށް ފެތުރިފައެވެ.\nމުޒާހަރާތައް ހުއްޓުވަން ބޮޑުވަޒީރު އާދިލް އަބްދުލް މަހްދީ ފިޔަވަޅުތަކެއް އެޅުއްވި ނަމަވެސް މުޒާހަރާތައް ހުއްޓުމަކަށް ނައެވެ. މިކަމާހެދި ސަރުކާރު ހިންގާ ކޯލިޝަންގެ ނުފޫޒުގަދަ ލީޑަރުން މިހާރު ގެންދަވަނީ، ސިޔާސީ ޕާޓީތަކަށް ބައިވެރި ނުވެވޭގޮތަށް އާންމު އިންތިޚާބު ބޭއްވުމަށް ގޮވާލައްވަމުންނެވެ. އެގޮތަށް ބޮޑުވަޒީރު އަމަލު ނުކުރައްވައިފިނަމަ ކޯލިޝަން ރޫޅާލާނެކަމުގެ އިންޒާރުވެސް ދެއްވާފައި ވެއެވެ.


Facebook ge aa namakee Meta, E ee kunfunee ge nan\nފޭސްބުކްގެ އާ ނަމަކީ "މެޓަ"، އެއީ ކުންފުނީގެ ނަން\nފޭސްބުކުން ބަދަލުކުރީ ކުންފުނީގެ ނަން: އާ ނަމަކީ މެޓަ ޕްލެޓްފޯމްސް އިންކް\nފޭސްބުކްގެ ނަން ބަދަލު ކޮށްފި އެވެ. އެކަމަކު ބަދަލު ކުރީ "ފޭސްބުކް އިންކް" ގެ ނަމެވެ. އާ ނަމަކީ "މެޓަ ޕްލެޓްފޯމްސް އިންކް" އެވެ، ކުރިން އާންމު ނަމަކީ ފޭސްބުކް އެވެ. މިހާރު އާންމު ނަމަކީ މެޓަ އެވެ.\nމެޓަ އަކީ ގިނަ ބަޔަކު ދަންނަ އަދި އެއްވެ އުޅޭ ސޯޝަލް ނެޓްވޯކް، ފޭސްބުކްއެއް ނޫނެވެ. ފޭސްބުކް އާއި އިންސްޓާގްރާމް، މެސެންޖަރާއި ވަޓްސްއެޕް، އޮކިއުލަސް އާއި ވޯކްޕްލޭސް އަދި ޕޯޓަލް ހިންގާ ކުންފުންޏަށް ކިޔާ ނަމެވެ.\nފޭސްބުކް ކުންފުނީގެ ނަން މެޓައަށް ބަދަލު ކޮށްފައި މިވަނީ ފޭސްބުކްގެ ސިޔާސަތަށް ވަރަށް ބޮޑަށް ފާޑުކިޔަމުން އަންނަ ދުވަސްވަރެއްގަ އެވެ. ފޭސްބުކްގެ ސަބަބުން ބޮޑު ޖީލެއް ހަލާވެ ހިނގައްޖެ ކަމަށް ބުނެ މަޝްހޫރު ކުންފުނިތަކުގެ ވެރިން ވެސް ވަނީ ފޭސްބުކަށް ނަފުރަތު ކޮށްފަ އެވެ.\nމެޓް ޕްލެޓްފޯމްސް އިންކްގެ ނަންބޯޑަށް ބަލަހައްޓައިގެން ހުރެ މީހަކު ވިސްނަނީ\nފޭސްބުކް ތެރޭގައި އަދި މުވައްޒަފުނާ މެދު ކަންކުރެވޭ ގޮތާ މެދު ވެސް އޮތީ ކަންބޮޑުވުމާއި ފާޑު ކިޔުމެވެ. ފޭސްބުކްގެ ވެރިޔާ މާކް ޒުކަބާގްގެ ޒާތީ ދިރިއުޅުމުގައި ވެސް މުވައްޒަފުން ތަފާތު ކުރުން އޮންނަ ކަމަށް ދަނީ ބުނަމުންނެވެ.\nފޭސްބުކަކީ މީހުން އަމިއްލައަށް މަރުވާން އެހީތެރިވެދޭ ކުންފުޏެއް ކަމަށް ވެސް ބުނެ އެވެ. ދުނިޔެގައި ވާހައި ނުބައިކަމެއް އެނބުރެނީ ފޭސްބުކް ވަށައިގެން ކަމަށް ބުނެ ޓްވީޓާ އޮތީ ތޮއްޖެހިފަ އެވެ. އެހެން ނަމަވެސް ގެއްލިފައިވާ މީހުންނާއި އާއިލާތައް އެކުވުމަށް ފޭސްބުކްގެ އެހީތެރިކަން ބޮޑުކަން ފާހަގަކުރަން ޖެހެ އެވެ.